
LA    CONTINUATION 


DE 


PERCE  VAL 

PAR 

GERBERT     DE     MONTREUIL 


Li  contes  dist  que  Perchevaus 

Li  preus,  li  sages,  li  loiaus, 

A  fait  ses  armes  demander, 

Plus  ne  se  voira  déporter  7024 

Qu'il  ne  voist  querre  le  Graal. 

Sor  une  coûte  de  cendal 

L'armèrent  li  fil  Gornumant, 

A  son  bon  et  a  son  comant.  7028 

Et  que  que  li  baron  l'armoient, 

Tenrement  pleurent  et  larmoient 

Et  les  dames  et  les  puceles  ; 

lluec  en  franchi  les  anceles  7032 

Perchevaus  et  toz  servitumes 

Et  toutes  vilainnes  costumes 

Abat  et  aquite  clamé. 

Quant  a  son  bon  Torent  armé,  7036 

Perchevaus  mie  ne  demeure  ; 

Sor  un  cheval  plus  noir  que  meure 

Est  montés,  si  se  met  a  voie. 

Li  barnez  plorant  le  convoie  7040 

Et  Blancheflors  sovent  se  pasme. 

Perchevaus  oblie  son  basme  : 

Tant  est  de  l'aler  desirreus 

Que  il  oblie  ses  bareus  ;  7044 

Ch'a  fait  péchiez  et  anemis. 

Lors  est  de  l'errer  entremis 

Et  chevalche  toute  sa  voie. 

Ainchois  mais  que  le  Graal  voie  7048 

Avra  tels  plaies,  ce  m'est  vis, 

Qu'a  paines  eschapera  vis. 

Mestier  aroit  de  ses  bareus. 

Car,  se  il  n'est  garis  par  eus,  7052 

Ja  mais  n'en  avra  garison. 

Assez  en  sarez  l'achoison 

Con  faitement  les  recovra 

Et  le  liu  ou  il  les  trova,  7056 

Mais  ainçois  ot  molt  de  travaus. 

Toute  jor  oirre  Perchevaus 

Treschi  après  eure  de  none, 

Et  sa  feme  arrière  retorne,  7060 

Molt  dolente  et  molt  esmarie. 

c<  Ha  !  fait  ele,  sainte  Marie, 

Or  quidoie  en  joie  manoir 

Et  qu'o  moi  deûst  remanoir  7064 

Mes  dois  sire,  mes  dois  amis, 

En  cui  je  ai  tôt  mon  cuer  mis  ; 

Et  or  s'en  va  le  Graal  querre, 

Si  ne  sot  ou  ne  en  quel  terre.  7068 

Ne  sai  se  le  verrai  ja  mais.  » 

Perchevaus  s'en  vait  a  eslais 

Par  mi  une  forest  soutaine, 

Tant  qu'il  trova  une  fontaine  7072 

Et  une  capele  petite 

Et  le  maison  a  un  hermite 

Qui  estoit  joste  le  mostier. 

Perchevaus,  qui  eûst  mestier  7076 

D'ostel,  est  celé  part  venus. 

Li  hermites,  viels  et  kenus, 

Estoit  a  Fuis  de  sa  chapele  ; 

Perchevaus  bêlement  l'apele,  7080 

Si  le  salue  et  puis  li  prie 

Por  amour  Dieu  que  il  li  die 

S'il  set  vile,  chastel,  ne  tor 

A  chevalier  iluec  entor,  7084 

Ou  il  puist  hebergier  anuit. 

«  Sire,  fait  il,  ne  vous  anuit, 

Demorez  hui  mais  avec  moi. 

Par  celé  foi  que  je  vous  doi  7088 

Je  ne  sai  dongon  ne  chité, 

Tour  ne  rechet  ne  fermeté, 

Ne  maison  n'a  franc  n'a  vilain, 

La  avant  dusque  al  Port  Molain,  7092 

Ou  il  a  vingt  Hues  al  mains. 

Cheiis  est  en  molt  maies  mains  ; 

Gui  li  sire  puet  atraper 

Nus  ne  puet  de  lui  eschaper,  7096 

Sachiez,  que  honte  ne  li  face. 

Si  voie  je  Dieu  en  la  face, 

Nus  n'i  va  qui  en  recort  liez  ; 

Mais,  s'il  vous  plaist  et  vous  voliez,  7100 

Anuit  mais  vous  hébergerai.  » 

Dist  Perchevaus  :  «  J'abrégerai 

Nos  paroles,  je  ne  sai  tel. 

Je  prendrai  anuit  mais  l'ostel.  »  7104 

Dont  n'i  ot  plus,  si  descendi 

Et  li  preudom  le  main  tendi, 

Si  prist  maintenant  le  cheval, 

Puis  si  en  maine  Percheval  7108 

Dedens  son  toit  par  mi  la  porte. 

Li  saint  hom  au  cheval  aporte 

Herbe  fenee,  si  li  donc, 

N'ot  autre  blé  ne  autre  avone.  71 12 

Et  Perchevaus  ses  armes  hoste, 

A  garder  les  baille  son  hoste  ; 

Et  li  preudom  les  prist  en  garde, 

Puis  prent  garde  au  cheval  de  garde,        71 16 

La  sele  oste  et  si  le  conroie. 

Che  qu'il  ot  assouper  aroie. 

Fontaine,  cresson  et  pain  d'orge 

Qui  Percheval  colpast  la  gorge,  7120 

N'en  peûst  une  mie  user  ; 

Celé  nuit  li  covint  passer 

Molt  a  malaise  et  sanz  délit  : 

Poi  a  mengier  et  molt  dur  lit  7124 

Ot  celé  nuit  et  ses  chevaus. 

Et  quant  le  jor  vit  Perchevaus, 

Si  se  lieve  hastievement, 

Et  Termites  isnelement  7128 

Maine  Percheval  al  mostier. 

L'ermites  aporte  un  saltier. 

Car  Perchevaus  molt  le  hasta  : 

Li  preudom  matines  chanta  7132 

Et  tierche  et  prime  et  mïedi. 

Et  Perchevaus  les  entendi 

De  bon  cuer  ententievement. 

Et  Termites  isnelement  713^ 

S'est  des  armes  Dieu  revestus. 

Devant  Tautel  s'est  arestus 

Por  dire  son  confiteor. 

A  tant  vint  sor  un  cheval  sor  7140 

Uns  chevaliers  molt  bien  armés 

Et  si  estoit  bien  acesmés 

D'armeûre  fresche  et  novele, 

Et  si  amaine  une  pucele  7144 

Bâtant  durement  d'un  baston. 

Et  celé  s'escrie  a  haut  ton  : 

«  Ha  !  lasse  !  fait  ele,  je  muir, 

Rompu  m'a  les  os  et  le  quir  71-^8 

Cil  traîtres,  childesloiaus, 

Qui  est  et  traîtres  et  faus, 

Si  m'ochist  a  si  grant  martyre  ; 

Mais  por  noient  me  bat  et  tire  7152 

Que  ja  nul  jor  n'ere  sa  mie.  » 

La  pucele  pleure  et  larmie, 

Ses  chaveus  trait  et  ses  mains  tort  : 

«  Lasse  !  fait  ele,  a  con  grant  tort  7156 

M'a  de  mon  ami  départie, 

Mais  je  li  faz  une  partie 

Que,  s'il  me  prent,  je  m'ocirrai, 

Ja  nuit  avec  lui  ne  jerrai  :  7160 

Mius  volroie  qu'il  m'oceïst 

Que  ses  cors  avec  moi  jesist, 

Car  ocis  m'a  ce  que  j'amoie. 

—  Certes,  fait  il,  vous  serez  moie,  7164 
Ou  vous  morrez  a  mes  deus  mains. 

—  Par  Deu,  fait  ele,  c'est  du  mains 
Car  ançois  me  lairoie  pendre 

Que  vousvolsisse  a  mari  prendre.  »         7168 
Cil  Tôt,  a  poi  de  doel  ne  crieve. 
Le  baston  encontre  mont  lieve, 
Molt  malementle  t>at  et  roille, 

De  sanc  toute  la  char  li  moille  ;  7172 

Et  ele  pleure,  a  vois  s'escrie  : 

((  Ahi  !  dame  sainte  Marie, 

Car  secorez  ceste  chaitive  : 

Ce  poise  moi  que  tant  sui  vive,  7176 

Mius  volsisse  morir  assez.  » 

Li  vassaus  est  avant  passez, 

Si  descent  et  celi  descent 

Et  li  done  cops  plus  de  cent.  7180 

Sanz  sejor  entre  en  la  chapele, 

A  haute  vois  Termite  apele, 

Come  outrageus  estoltement  : 

«  Danz  prestres,  fait  il,  erranment  7184 

Venez  me  espouser  ceste  dame, 

Ou,  se  ce  non,  se  Deus  ait  m'ame, 

Vous  le  conperrez  ja  molt  chier.  » 

Quant  Termites  s'ot  manechier,  71 88 

Si  respont  dolcement  :  «  Biaus  sire. 

Foi  que  je  doi  al  cors  saint  Sire 

Je  le  ferai  sanz  detriier, 

Mais  qu'ele  le  weille  otroier.  7192 

—  Naie,  fait  ele,  par  saint  Pol, 

Ains  me  lairoie  par  le  col 

Pendre  et  les  membres  esracier.  » 

A  tantlecomenche  asachier  7196 

Li  chevaliers  par  mi  la  treche. 

Si  le  tient  en  si  grant  destreche 

A  poi  que  ne  li  toit  Talaine  ; 

Et  celé,  qui  blonde  est  con  laine,  7200 

Pleure  et  gemist  et  crie  et  brait*. 

Et  Perchevaus  avant  se  trait. 

Le  chevalier  araisona 

En  qui  molt  peu  de  raison  a  :  7204 

«  Chevalier,  par  Jesu  le  roi, 

Folie  faites  et  desroi 

Qui  la  damoisele  bâtez. 

En  folie  vous  embatez  7208 

Qui  a  force  le  volez  prendre 

A  moillier.  Bien  vous  veil  aprendre 

Que  cil  qui  par  lor  bons  les  ont 

Et  les  servent  et  bien  lor  font  7212 

Et  se  penent  de  les  atraire 

En  ont  sovent  doel  et  contraire, 

Et  vous  qui  le  volez  avoir 

A  force,  sachiez  bien  de  voir  7216 

Que  ja  n'en  serez  bien  servis  : 

Foi  que  doi  Dieu  de  paradis, 

De  folie  vous  voi  meller. 

—  Cornent  en  volez  vous  parler  ?  7220 

Fait  cil  ;  qu'en  afiert  il  a  vous  ?  » 

Dist  Perchevaus  :  «  Biaus  amis  dois, 

Ne  devez  mie  desdaignier, 

Se  le  bien  vous  weil  ensaignier.  7224 

Qui  le  bien  set,  s'il  ne  l'aprent, 

A  Dieu  et  al  siècle  mesprent; 

La  vilonnie  doit  blasmer 

Qui  Dieu  velt  servir  et  amer,  7228 

Et  le  bien  ensaignier  et  faire. 

Vilains  est  et  de  mal  afaire 

Li  hom  qui  feme  deshoneure  : 

Par  feme  fut  dedens  une  eure  7232 

Recovrez  toz  li  biens  del  mont  ; 

Feme  fu  le  premerain  pont 

Par  cui  Dieus  en  enfer  passa. 

Qui  toz  ses  amis  respassa  7236 

P'ipfer  et  traist  fors  de  la  porte  ; 

Par  li  fu  la  mors  d'infer  morte. 

Ki  famé  fait  lait  ne  hontage, 

11  meïsmes  fait  son  damage.  7240 

Li  preudom  dist  etdroisle  prove 

Qui  en  son  proverbe  le  trove, 

Que  vilains  cuers  devient  gentius 

Quant  il  est  al  bien  ententius.  .  7244 

Sire  vassal,  se  Dieus  me  sait, 

Li  hom  fait  molt  anïeus  sait 

Qui  change  savoir  por  folie 

Et  done  honor  por  vilenie.  7248 

Laissiez  la  damoisele  en  pais.  » 

Cil  dist  :  «  Se  vous  en  parlez  mais, 

Vous  le  conperrez,  par  saint  Pierre.  » 

Dist  Perchevaus  :  «  Plus  dur  que  pierre    7252 

Vous  truis,  je  n'en  quier  plus  parler. 

Ne  me  puis  ore  a  vous  meller 

Car  vous  estes  trop  bien  armés.  » 

Cil  respont  :  «  Se  vous  tant  l'amez  7256 

Que  vers  moi  le  weilliez  desfendre, 

Si  alez  tost  vos  armes  prendre. 

Si  comencerons  le  mestier 

Par  devant  Tuis  de  cest  mostier.  »  7260 

Dist  Perchevaus  :  «  Par  saint  Amant, 

Et  je  mius  mie  ne  demant.  » 

A  tant  issi  de  la  chapele. 

Le  saint  hermite  od  soi  apele,  7264 

Ses  armes  rove  appareillier. 

Et  Termites  li  cort  baillier, 

Et  Perchevaus  les  va  saisir. 

La  damoisele  a  son  plaisir  7268 

L'aida  a  armer  volentiers. 

Puis  sont  monté  sor  les  destriers. 

Dont  prent  chascuns  del  champ  sa  part  : 

Ainchois  que  li  esters  départ  7272 

Aroient  mestier  de  respas. 

Lors  s'en  vienent  plus  que  le  pas 

Sor  les  chevaus  qui  tost  randonent  ; 

Des  lances  grans  cops  s'entredonent         7276 

Sor  les  escus  a  or  burnis  : 

Cuir  et  ais  et  taint  et  vernis 

Perchent  ausi  con  deus  buriaus. 

Malement  tornast  li  meriaus  :  7280 

Se  li  hauberc  si  fort  ne  fuissent, 

Ja  de  la  mort  garant  n'eussent. 

Et  si  lor  avint  uns  tels  poins 

Que  les  lances  desi  es  poins  7284 

Froissent,  mais  quant  vint  al  outrer 

Si  fort  les  covint  encoutrer 

Que  li  escu  froissent  et  fendent  ; 

Sor  les  estriers  si  fort  s'estendent  7288 

Que  les  coroies  en  rompirent  ; 

D'ire  et  d'orgueil  andoi  sozpirent. 

Outre  passent  et  font  lor  tor. 

Perchevaus,  qui  en  maint  estour  7292 

Avoit  esté,  l'espee  trait. 

Envers  son  conpaignon  se  trait. 

Et  cil  vers  lui  molt  fièrement  ; 

Si  s'eiitrefierent  durement  7296 

Des  espees  trenchans  et  dures  ; 

Tant  sont  engrez  et  plain  d'ardures 

Qu'il  n'ont  cure  de  reposer, 

N'onques  ne  volrent  adeser  7300 

Lor  chevaus,  car  il  ne  daignierent, 

Mais  lor  cors  mie  n'espargnierent, 

Ainz  se  sont  fièrement  requis. 

Mais  sachiez  que  poi  ont  conquis  7304 

Li  uns  sor  l'autre  en  molt  grant  pieche. 

N'i  a  hiaume  qui  ne  depieche, 

Ne  hauberc  dont  mailles  ne  volent. 

A  bien  petit  que  ne  s'afolent  73o8 

Que  l'uns  l'autre  el  visage  esteche. 

Perchevaus  ot  une  tel  teche. 

Quant  plus  se  combat  et  se  paine, 

Tant  li  croist  plus  force  et  alaine  ;  7312 

Force  et  alaine  a  requeillie, 

Celui  requiert  a  Tescremie 

Si  fort  et  de  si  grant  ravine 

Que  tout  arrière  le  sovine  73 16 

Par  desor  l'archon  de  la  sele  ; 

Parle  col  l'estraintsoz  l'aissele, 

Le  hiaume  del  chief  li  errache, 

Del  poing  le  fiert  en  mi  la  face,  73^0 

Le  cuir  li  ront  et  la  char  froisse. 

Et  cil  sent  dolor  et  angoisse, 

Qjai  n'a  pooir  de  lui  rescorre, 

Et  li  sanz  li  comence  a  corre 

Sor  le  vis  que  tout  le  covri. 

«  Ha  !  gentius  chevaliers,  merchi, 

Fait  cil  ;  certes  je  sui  outrez. 

Vostre  pitié,  por  Dieu,  mostrez,  73^8 

Se  il  en  a  point  en  vo  cuer, 

Car  por  Dieu  merchi  vous  requier  ; 

Si  me  devez  bien  escouter. 

Car  bien  avez  oï  conter  73  3  2 

Que  cil  qui  pardone  mesfaît 

Sa  cortoisie  et  son  preu  fait. 

Car  s'onor  i  salve  et  le  sien  ; 

Et  s'avez  oï  dire  bien  73  3 6 

Che  que  tesmoigne  li  escris  : 

Dieus  nostre  père  Jesu  Cris 

A  Longis  sa  mort  pardona, 

duant  merchi  quist,  et  li  dona  7340 

Veûe,  lumière  et  clarté. 

S'en  toi  a  merchi  et  pité 

J'avrai  merchi,  se  tu  prens  garde 

A  Celui  qui  tôt  le  mont  garde.  »  7344 

Quant  Perchevaus  celui  entent, 

Qui  ses  mains  jointes  li  estent 

Et  si  dolcement  merchi  prie 

Et  de  priier  ne  se  detriie,  7348 

Lors  li  sovint  de  Gornumant, 

Qui  li  pria  et  fist  comant 

K'il  n'oceïst  ja  chevalier 

Qui  la  merchi  osast  priier,  7352 

Se  li  a  dit  :  «  Merchi  aras 

Par  tel  covent  con  ja  orras, 

Ke  ja  mais  a  jor  de  ta  vie 

N'ert  pucele  par  toi  ravie  7356 

Ne  damoisele  destorbee.  » 

Et  cil,  qui  merchi  avoir  bee, 

Respont  qu'il  fera  la  fïanche. 

Tout  maintenant  sanz  demorance  7360 

L*a  mené  a  Tuis  del  mostier. 

L'ermites  aporte  un  saltier  ; 

Cil  jura  sus  de  la  main  destre 

Quanques  PerchéVaus  et  le  prestre  7364 

Devisèrent  tôt  sanz  contendre. 

«  Or  me  faites  vo  non  entendre, 

Dist  Perchevaus,  savoir  le  weil. 

Et  puis  en  irez  a  Cardueil  7368 

Au  roi  Artu  prison  tenir. 

Cui  Dieus  gart  et  puist  maintenir. 

Dites  que  cil  vous  i  envoie 

Qui  toz  armez  se  mist  a  voie  7372 

Après  la  dame  qui  faisoit 

Le  grand  doel  et  les  près  passoit. 

—  Sire,  fait  il,  et  je  irai 

Et  le  mien  non  vous  nomerai  :  737^ 

J'ai  non  Dragoniaus  li  cruels.  » 

A  tant  a  pris  congié  a  eus, 

Lors  s'en  part  que  plus  n'atendi. 

Et  Perchevaus  si  descendi,  7380 

Puis  si  est  entrez  el  mostier. 

Et  Termites  fait  son  mestier, 

Qui  molt  fu  dois  et  prescieus, 

Si  fu  d'un  martir  glorieus.  7384 

Et  quant  chanté  ot  li  ermites 

Et  il  ot  ses  oroisons  dites 

Et  son  service  plainement, 

Desvestus  est  hastievement,  7388 

Puis  est  issus  de  la  chapele, 

Percheval  et  la  dame  apele, 

Si  les  en  maine  en  sa  maison. 

Pain  d'orge  et  fontaine  et  cresson  7392 

Aporte  por  desjeûner, 

Puis  a  dit  :  «  Maint  meillor  disgner 

Avez  eu  que  cist  n'est  ore, 

Et  avrez,  se  Dieu  plaist,  encore  ;  7396   , 

Mais,  se  de  cki  vous  eslongiez, 

Il  n'i  a  liu  ou  vous  mengiez. 

Car  il  n'i  a  fors  bos  et  plaignes 

Et  grans  valees  et  montaignes.  »  7400 

Perchevaus,  quant  Termite  entent 

Mengùe,  que  plus  n'i  atent, 

Et  la  dame  avec  lui  mengûe 
Qui  ne  se  gabe,  ne  ne  jue.  7404 

Qiiand  ele  sainti  le  pain  d'orge, 
«  Hé  !  las  !  or  me  riffle  la  gorge, 
Aine  mais  ne  mengai  de  son  per. 
Dieus  nous  envoit  meillor  souper  74o8 

Qiie  nous  n'avons  digner  eu, 
Car  povrement  somes  peu.  » 
Dist  Perchevaus  :  »  Ma  dolce  dame, 
Cist  hermites  doit  meillor  ame  7412 

Rendre  a  Dieu  que  nous  ne  devons, 
Car  par  aventure  vivons  : 
Viandes  volons  a  sozhait, 
Car  le  cors  ne  chaut  fors  qu'il  ait  74i6 

Assez  por  sostenir  sa  vie. 
Cist  a  mius  gloire  deservie, 
Ce  m'est  avis,  que  molt  de  gent, 
dui  ne  vivent  ne  bel  ne  gent,  7420 

Ains  béent  tôt,  c'est  mes  recors, 
Qu'il  puissent  aesier  lor'cors, 
Que  des  âmes  ne  lor  sovient 
Devant  iche  que  la  mors  vient.  »  7424 

Dist  la  dame  :  «  Vous  dites  voir  ; 
Sire,  il  est  bien  tans  de  movoir. 
Prenons  congié  et  si  montons 
Et  a  la  voie  nous  metons.  »  74^8 

Perchevaus  bonement  otroie 
Ce  que  la  pucele  li  proie  : 
Entre  ses  bras  prist  la  damzele 
Si  Ta  mise  desor  sa  sele,  7432 

Puis  monte  et  le  congic  demande. 
Et  li  hermites  les  comande 
A  Dieu  qui  joie  lor  envoit 
Gerberi,,  Perceval  *.  2 

Et  a  bon  hostel  les  convoit,  743^ 

Si  corne  il  en  est  poestis. 
A  tant  s'en  ist  fors  del  postis. 

Perchevaus  au  chemin  se  met. 

La  dame,  qui  de  doel  remet  7440 

Por  son  ami  que  mort  quidoit. 

Après  lui  d'errer  entendoit. 

De  chevalchier  molt  s'esforcha. 

«  Sire,  fait  ele,  venez  cha  7444 

Cel  grant  chemin  qui  va  a  destre, 

Por  Dieu  le  glorieus  celestre, 

Tant  que  le  mien  ami  revoie, 

Se  je  en  vie  le  trovoie  7448 

Tant  que  a  lui  parlé  eusse, 

Car  molt  très  volontiers  seûsse 

S'il  est  en  vie  ou  s'il  est  mors  ; 

Ja  mais  ne  quicr  partir  del  cors  :  7452 

S'il  est  mors,  je  demoerrai 

Avec  lui  tant  que  je  morrai.  » 

Perchevaus  l'ot,  pitié  en  a, 

La  damoisele  tant  mena  745  6 

Que  celui  trovent  soz  un  arbre 

Qui  gist  a  terre  sor  un  marbre, 

Navrez  et  plaiez  durement. 

Et  la  pucele  isnelement  7460 

Descent  et  son  palefroi  laisse, 

A  son  ami  vient,  si  le  baise  ■ 

Plus  de  vint  fois  ens  en  la  boche 

Tant  qu'il  senti  l'alaine  dolce  ;  74^4 

Les  oeus  ovri,  puis  si  parla  : 

«  Hé  !  Deus  !  fait  il,  qui  est  ce  la,  \ 

Qui  a  ma  boche  a  adesé  ! 

Tant  dolcement  et  si  soé  ?  7468 

—  Je  sui,  fait  ele,  dois  amis, 

Vostre  amie,  qui  tôt  a  mis 

Son  cuer  en  vous,  se  Dius  me  saut.  » 

Qjaant  cil  l'ot,  de  joie  tressaut,  7472 

Le  chief  dreche  et  voit  Percheval 

dui  sist  armez  sor  le  cheval, 

Paor  a  grant,  nel  connoist  mie. 

Molt  bien  s'en  aperchut  s'amie  747^ 

Que  de  Percheval  se  redoute. 

Lors  li  dist  la  vérité  tote 

Que  Dragonel  conquis  avoit 

Li  chevaliers  qu'a  ses  oeus  voit.  7480 

Quant  cil  l'ot,  plains  fu  de  leeche. 

De  joie  en  son  estant  se  dreche. 

Ouant  Perchevaus  drechié  le  voit 

Et  voit  les  plaies  qu'il  avoit  7484 

Un  petit  plus  près  de  lui  vient  : 

De  ses  bariels  H  resovient 

C'oublié  ot  ;  si  est  maris. 

Car  ja  fust  li  vassaus  garis,  7488 

Mais  nul  n'en  ot,  dont  molt  li  grieve. 

Une  plaie  ot  qui  li  escrieve 

Cil  el  costé  dont  ot  doutance. 

Mais  la  damoisele  l'estanche  749^ 

D'une  ametiste  et  puis  le  bende 

Très  par  mi  les  flans  d'une  bende 

Qui  molt  fu  blanche  et  deliie 

Dont  la  pucele  estoit  liie.  7496 

Li  chevaliers  s'esforce  tant 

Qu'il  est  levez  en  son  estant. 

Puis  si  a  priié  Percheval 

Qu'il  li  amenast  son  cheval,  75^0 

Que  Dragoniaus  avoit  chachié 

Dedens  le  bos  et  atachié. 

Perchevaus  va  por  le  destrier. 

Si  l'amaine  et  par  son  estrier  7504 

I  fait  le  chevalier  monter. 

«  Vassal,  fait  il,  sanz  arester 

Vous  en  irez  a  Biaurepaire, 

A  Blancheflor  la  debonaire,  7508 

Qui  est  et  ma  dame  et  m'amie 

Si  li  dites,  nel  celez  mie. 

Que  de  mes  bariels  li  soviegne 

Et  bien  les  gart  tant  que  reviegne  7512 

Si  chier  come  a  moi  et  m'amour. 

Et  li  dites  que  sanz  demour 

Vous  doinst  de  che  qu'il  a  dedens 

A  boire  :  ainz  qu'en  aiez  vos  dens  75^6 

Passez,  serez  vous  toz  garis, 

Ja  mar  en  soiez  esmaris. 

Alez  a  Dieu,  car  j'ai  grant  haste  : 

Malvés  fait  astre  en  pais  gaste,  7520 

Ainz  s'en  doit  on  tantost  partir  ; 

Mais  or  me  dites  sanz  mentir 

Vostre  non  et  le  vostre  amie. 

—  Sire,  ne  vous  mentirai  mie  :  75^4 

J'ai  non  Arguisiaus  de  Carhais, 

Et  m'amie  a  a  non  Rohais.  » 


A  tant  a  Dieu  s'entrecomandent. 

Rien  nule  plus  ne  se  demandent.  7528 

A  Biaurepair  va  Arguissiaus 

Et  Perchevaus  li  preus,  li  biaus. 

S'en  va  par  la  forest  antieve  : 

Une  estroite  voie  soutieve  7532 

Chevalche  tote  jor  pensant 
Tressi  vers  soleil  esconsant 
Qu'il  est  issus  de  la  forest. 
Devant  lui  garde  sanz  arest,  7536 

Vit  un  chastel  trop  bien  assis  : 
Il  i  avoit  toreles  sis 
Et  une  haut,  grant  et  pleniere, 
Et  si  coroit  une  rivière,  7540 

Bêle  et  grans,  qui  porte  navile. 
■  Soz  le  chastel  estoit  la  vile, 
Fremee  de  murs  et  de  tours, 
N'ot  mieus  assise  jusque  a  Tors  7544 

De  murs,  de  viviers,  de  fossez. 
Trop  par  estoit  bien  compassez 
Desor  la  roche  li  donjons  : 
Je  ne  quit  pas  que  uns  bojons  754^ 

Que  uns  archers  d'un  arc  traisist 
Tressi  as  crestiaus  atainsist. 
Tant  par  estoit  haute  la  roche. 
Perchevaus  vers  la  vile  aproche  ;  7552 

Quant  il  ot  la  forest  oltree. 
S'a  une  pucele  encontree, 
Qui  de  la  porte  estoit  issue  ; 
Ses  oeus  a  son  bliaut  eschue,  75 5^ 

Forment  pleure,  molt  fu  marie. 
«  Ha  !  fait  ele,  sainte  Marie, 
Con  je  sui  dolente  en  mon  cuer  ! 
Ja  mais  n'avrai  joie  a  nul  fuer,  75^0 

Car  ce  ne  porroit  avenir 
Que  joie  me  peust  venir, 
Quant  mes  amis  en  cest  jor  d'ui 
SofFre  tant  de  honte  et  d'anui  7564 

A  tort  et  tôt  sans  forfaiture. 

Li  cors  ait  hui  maie  aventure 

Qu'a  la  vile  mist  tel  usage. 

—  Ha  !  pucele,  or  me  faites  sage,  75^8 

fait  Perchevaus,  s'il  vous  est  bel, 

Quel  usage  ont  en  cel  chastel, 

Car  durement  vous  en  oi  plaindre.  » 

Et  celé,  qui  ne  se  sot  faindre  7572 

De  son  doel,  ains  pleure  et  sozpire  : 

«  Sire,  fait  ele,  tôt  c'est  pire. 

Vous  lo  bien  que  vous  retornez 

Et  vo  grant  honte  destornez,  75 7^ 

Car  chevaliers  n'entre  en  la  porte, 

Se  riens  nule  la  dedens  porte, 

Que  point  cha  fors  riens  en  ramaint. 

Car  li  sires  qui  laiens  maint  75^0 

Lor  fait  tôt  lor  harnois  tolir, 

A  che  ne  puent  il  faillir. 

Mais  tant  i  a,  s'il  velt  desfendre 

Ses  armes  que  ne  les  laist  prendre,  7584 

Si  le  covient  adont  joster. 

Bien  le  vous  puis  por  voir  conter, 

A  quatre  chevaliers  trop  preus. 

A  tout  che  ne  li  est  nus  preus  ;  7588 

S'il  les  pooit  toz  quatre  abatre 

Sel  recovenroit  il  combatre 

Au  seignor  trestot  de  rechief  ; 

Mais  nus  ne  puet  venir  a  chief  759^ 

De  lui  ne  mater  ne  abatre. 

Il  en  a  bien  quarante  quatre 

En  son  escrit  trestot  par  conte 

Cui  il  a  fait  anui  et  honte,  759^ 

Du  mains  ce  est,  de  lor  harnois. 

Mais  la  honte  et  li  grans  anois 

Que  il  lor  fait  de  lor  cors  traire 

Lor  torne  si  a  grant  contraire  7600 

Que  nus  hom  ne  porroit  penser 

La  honte  qu'il  ont  appasser. 

Mes  amis,  qui  mal  ne  pensoit. 

Par  mi  la  ville  orains  passoit  ;  7604 

As  quatre  joster  le  covint, 

Mais  au  joster  si  li  avint 

Qjae  des  quatre  abati  les  trois, 

Mais  al  quart  fu  il  si  destrois  7608 

Que  ses  chevaus  soz  lui  çhospa 

Et  sa  règne  li  eschapa. 

Ensi  mon  ami  meschaï 

Que  ses  chevaus  soz  lui  chaï,  7612 

Lors  le  corurent  desarmer. 

Et  je,  qui  tant  le  dui  amer, 

Ne  weil  de  mon  ami  veoir 

L'anui  c'on  li  fera  avoir,  ,  7616 

Si  m'en  parti  dolante  et  morne. 

Ha  !  gentius  chevaliers,  retorne, 

Se  tu  ne  vels  anui  avoir  : 

Del  retorner  feras  savoir.  7620 

—  Pucele,  ce  dist  Perchevaus, 

Certes  et  je  et  mes  chevaus 

Avons  trait  jornee  greveuse 

Et  laiens  a  gent  anïeuse  7624 

Einsi  con  je  vous  oi  conter  ; 

Et  chascuns  hom  doit  redouter, 

Ce  sachiez,  vilonnie  a  faire  : 

Et  se  je  arrière  repaire,  7628 

Ne  me  savrai  ou  aesier. 

Car  mes  chevaus  ne  hui  ne  hier 

Ne  menja  c'ua  petit  de  fain, 

Et  je  meïsmes  ai  tel  faim  7632 

Que  de  la  destreche  baaille, 

Ne  ja  por  crieme  de  bataille 

Ne  lairai  que  laiens  ne  voise.  » 

A  tant  a  oï  une  noise 

En  la  vile  et  molt  grant  tumulte, 

Et  Perchevaus  sor  le  pont  monte, 

Si  est  dedens  la  porte  entrez. 

Les  premiers  qu'il  a  encontrez  jé^i 

Trova  assez  vilains  parliers  : 

«  Ahi  !  font  il,  danz  paltoniers, 

Con  vous  serez  ja  mal  venus, 

Car  a  pié  en  irez  et  nus.  764^ 

Bien  estes  or  venus  a  point  ; 

Anemis  vous  peteille  et  point. 

Qui  cest  chemin  vous  fist  torner. 

A  paines  puet  on  destorner  7648 

Son  anui  ne  sa  mescheance. 

On  vous  contera  vo  chaance 

Au  départir  vilainement, 

On  vous  donra  tel  paiement  7652 

Qui  molt  ert  dolens  et  hontels.  » 

Perchevaus  s'est  tôt  adés  teus. 

Aine  ne  dist  mot,  oltre  s*en  va. 

Très  par  mi  les  rues  trova  7656 

De  gens  molt  très  grans  assemblées 

Qui  par  rens  estoient  doublées  : 

Chascuns  tient  polmon  ou  chavalte, 

Torquillon  ou  pieche  de  nate  7660 

Qui  de  boe  furent  loees 

Et  laidement  enpaluces. 

Tuit  s'escrient  :  «  Or  cha  !  or  cha  !  » 

gt  Perchevaus  tant  chevalcha  7664 

Qu'il  est  venus  dusque  al  chastel. 

Iluec  trova  en  un  prael 

Un  char  petit  et  alorné, 

Onques  ne  vit  nul  mieus  torné,  7668 

Qu'il  estoit  sor  quatre  roés  : 

Trop  par  estoit  biaus  li  charrés 

Et  bien  cloez  et  bien  covers, 

Et  cinc  escu  d'armes  divers  7672 

Pendent  au  char  de  riche  atour. 

Un  arbre  avoit  desoz  la  tour 

Ou  cinc  destriers  ot  aresnez. 

Bien  covers  et  bien  conraez,  7676 

Et  de  joste  un  grant  fais  de  lances, 

Grosses  et  fors,  roides  et  blanches. 

Perchevaus  vers  le  charroi  va, 

Et  sachiez  bien  qu'il  i  trova  7680 

Asteles  et  colers  et  trais  ; 

Et  par  dedens  gist  uns  contrais 

Qui  molt  fu  fel  et  de  put  aire  ; 

Nus  ne  le  pooit  faire  taire  :  7684 

Tant  avoit  en  lui  felonnie, 

Orgueil,  outrage  et  vilonnie, 

Qu'adez  velt  jangler  et  tenchier. 

Quant  voit  Percheval  aprochier,  7688 

Si  a  saisie  sa  buisine, 

Con  apeloit  Maie  Voisine, 

Dont  li  bout  sont  richement  paint  ; 

Met  le  a  sa  bouche,  si  l'enpaint,  7692 

Si  sone  si  très  hautement 

Con  Tôt  el  chastel  clerement 

Et  par  la  vile  et  par  les  rues. 

Toutes  les  gens  i  sont  venuef,  7696 

Tantost  cpn  la  buisine  entendent, 

A  tant  jus  del  chastel  descendent 

Cinc  chevalier  molt  bien  armé 

Et  molt  noblement  acesmé.  7700 

Dames  et  puceles  de  près 

Les  venoient  sivant  après 

Qui  lor  helmes  lor  aportoient. 

Et  de  tost  venir  se  hastoient  ;  7704 

S'amenoient  un  chevalier, 

Qu'il  avoient  fait  despoillier 

En  chemise  et  si  fu  deschaus. 

Entor  lui  avoitgrans  enchaus  77o8 

De  garçons  et  de  vilonnaille 

Qu'il  ne  lor  chaut  coment  il  aille. 

Sovent  li  dïent  par  eschar  : 

«  Vez  chi  le  chevalier  du  char  !»  77 12 

Vilainement  l'ont  démené, 

Desi  au  char  l'ont  amené. 

«  Or  cha  !  sire,  dist  li  contrais, 

Ja  vous  meterai  en  teus  trais  7716 

Ou  vous  arez  molt  de  contraire  : 

Moi  et  mon  char  vous  covient  traire 

Par  les  rues,  se  Dieus  me  saut, 

Et  si  arois  ja  un  assaut  7720 

De  chavates  et  de  polmons. 

Car  al  corner  les  ai  semons. 

Et  s'ai  chi  ma  grande  vessie 

De  buefbien  sofflee  ettesie  7724 

Dont  je  vous  donrai  les  la  joe. 

Se  bien  ne  iraiez  par  la  boe 

Et  par  les  flos  et  par  les  tais.  » 

A  ceste  parole  s'est  tais  7728 

Li*contrais,  si  prent  le  coler  : 

Le  chevalier  vçlt  encoler, 

Car  mètre  le  voloit  es  trais, 

Quant  Perchevaus  s'est  avant  trais,  7732 

Si  dist  :  «  Contrais,  tous  cois  estez, 

Vostre  gorrel  en  sus  ostez. 

Que  li  cors  ait  maie  aventure, 

Car  trop  est  de  maie  nature,  77 3<^ 

Qu'en  la  vile  mist  tel  usage. 

Par  Dieu,  je  ne  tiegn  mie  a  sage 

Chevalier  qui  autre  fait  honte. 

—  Sire  vassal,  a  vous  que  monte,  7740 

Fait  li  sires  qui  avant  vient, 

Autel  jeu  soffrir  vous  covient 

Ainçois  que  vous  partez  de  chi  : 

N'en  menrez  cheval  neronchin,  7744 

N'arme  nule  n'emporterez 

Quant  vous  de  moi  départirez. 

Et  neporquant  dire  vous  weil 

Que,  s'il  a  en  vous  tant  d'orgueil  7748 

Et  de  valor  et  de  hauteche 

Que  vous  par  force  et  par  proece 

Quatre  chevaliers  abatez 

Et  puis  a  moi  vous  combatez,  7752 

Et  se  vous  me  poez  conquerre, 

Comander  poez  et  requerre 

Tout  vo  plaisir  outreement  : 

Tout  feront  vo  comandement.  7756 

Mais  se  ce  faire  ne  poez. 

Laidement  serez  enboés 

De  polmons,  de  chavetes  viez. 

Et  se  vous  cent  chevaus  aviez  7760 

Ses  voiriez  vous  avoir  donez, 

Si  vous  fust  quites  pardonez 

U  mais,  et  l'anuiset  h  hopte,  >? 

Dist  Perchevaus  :  «  Trop  lonc  aconte       7764 
Me  faites,  car  je  desfendrai 
Mes  armes  ;  ja  nés  vous  rendrai 
Tant  con  je  les  porrai  desfendre. 
Chevaliers  se  doit  garde  prendre  7768 

Qui  il  est  et  quel  non  il  porte. 
Vilenie  doit  estre  morte 
En  lui,  puis  que  il  est  baigniez. 
Il  doit  estre  desconpaigniez  7772 

De  trestoute  vilaine  teche  ; 
Et  se  la  vilonnie  esteche 
El  cuer,  qui  le  fait  esmovoir 
A  vilain  estre  por  avoir,  777^ 

Ne  son  cuer  n'en  puet  desamordre, 
Cil  trespasse,  ce  m'est  vis,  l'ordre 
De  chevalerie.  Por  coi  ? 
Car  dolç  et  debonere  et  coi  7780 

Doit  chevaliers  estre  as  hostéls  ; 
Et  avec  che  doit  estre  teus 
Que  il  soit  al  besoing  hardis. 
Plains  de  proece  et  de  bons  dis.  7784 

Tout  ensi  doit  chevaliers  faire. 
Si  doit  estre  de  tel  affaire 
Que  il  ne  penstja  felonnie  ; 
Car  trop  par  fait  grant  vilennie  77^8 

Chevaliers  qu'autre  deshoneure. 
Ne  devez  estre  jor  ne  eure 
Honorez  par  ceste  raison. 
Qui  desfendez  vostre  maison  7792 

As  trespassans,  fait  Perchevaus, 
Et  tolez  armes  et  chevaus 
Et  lor  faites  tant  de  contraire 
Que  vous  a  force  faites  traire  7796 

Et  le  charete  et  le  contrait. 

Fols  est  qui  entor  vous  se  trait. 

Car  vous  vivez  de  rouberie  ; 

N'avez  droit  en  chevalerie  :  7800 

Vous  en  avez  a  tort  le  non. 

Mais  qui  que  soit  lait  ne  qui  non, 

Je  josterai.  Faites  monter 

Un  chevalier,  car  al  joster  7804 

Ne  puet  il  falir,  par  mon  chief. 

Mais,  se  des  jostes  vieng  a  chief, 

Abalre  voirai  cest  usage. 

Car  trop  i  a  félon  passage.  »  7808 

A  cest  mot  uns  chevaliers  monte 

Qui  molt  d'anui  et  molt  de  honte 

Manache  a  faire  Percheval. 

Quant  montez  fu  sor  son  cheval,  7812 

L'elme  lâche  sor  la  ventaille. 

Li  contrais  son  escu  li  baille, 

Qui  d'or  et  d'azur  fu  bendés 

Et  si  fu  de  gueles  broudez  ;  7816 

Un  lion  i  avoit  d'ermine. 

Il  ne  fist  mie  lonc  termine. 

As  lances  vient,  si  en  prent  une. 

Toute  la  gens  entor  s'aûne  7820 

Por  les  jostes  que  veoir  welent, 

Tout  ensement  con  veoir  suelent. 

Et  li  chevaliers  qui  fu  nus 

S'en  est  vers  les  lances  venus  :  7824 

Cinc  en  eslit,  roides  et  fortes, 

Qui  ne  sont  ne  grailles  ne  tortes. 

A  Percheval  vient,  plus  n'atent, 

Toute  la  plus  grosse  li  tent,  7828 

Puis  li  dist  ;  «  Sire,  honors  vous  viegne  ; 

Por  amour  Dieu  or  vous  soviegne 

Des  chavates  et  des  polmons, 

Des  nates  et  dès  torquillons,  7832 

Qui  sont  en  la  boe  moilliés 

Et  por  geter  appareilli.és. 

Molt  fait  cis  mes  a  redouter  ; 

Por  Dieu  pensez  du  bien  joster.  »  7836 

Dist  Perchevaus  :  ((  Or  n'aiez  doute. 

Se  la  vilaine  gent  estolte 

Ne  me  font  tort,  je  nés  dout  point.  » 

Lors  metent  les  escus  a  point  7840 

Et  les  lances  desor  le  fautre  ; 

Lors  point  li  uns  encontre  l'autre, 

Si  sont  affichié  es  estriers 

Et  laissent  corre  les  destriers,  7844 

Qu'il  ontcorans  de  grant  ravine. 

Si  se  fièrent  de  tel  querine 

Que  l'uns  quide  l'autre  confondre. 

Cil  fiert  Percheval  qu'il  esfondre  7848 

Son  escu  que  tôt  le  porfent. 

Mais  li  bons  haubersle  desfent 

Qui  richement  estoit  ovrez. 

Ne  fu  ne  plaiez  ne  navrés  7852 

Perchevaus,  n'ainc  n*en  guerpi  sele. 

De  sa  lance  fist  mainte  astele 

Li  chevaliers  qui  molt  fu  fors. 

Et  Perchevaus  parteus  esfors  7856 

Le  fiert  que  l'escu  li  percha  ; 

Son  cop  contremont  adrecha, 

En  mi  le  pis  Fa  enferré 

Si  que  il  l'a  jus  aterré  786o| 

Par  mi  le  crupe  del  cheval 

Jambes  levées  contreval. 

A  poi  que  li  cops  ne  li  froisse. 

Trois  fois  se  pasme  de  l'angoisse,  864 

Car  brisiie  avoit  la  canole  ; 

Li  sans  a  grant  raidon  li  vole. 

Dist  Perchevaus  qui  le  regarde  : 

«  Hui  mais  n'arai  je  de  vous  garde  7868 

Cornent  que  des  autres  aviegne, 

Et  qui  voira  joster  si  viegne, 

Car  il  me  trovera  tost  prest. 

—  Et  Dieus  force  et  vertu  vous  prest,  »    7872 

Dist  li  chevaliers  qui  l'anui 

Atent,  s'il  n'a  secors  de  lui. 

Dist  Perchevaus  :  «  Ne  vous  doutez 

Car  Dieus  et  fois  et  loiautez  7876 

Nous  aidera  et  nostre  drois. 

S'es  autres  n'a  plus  de  defois 

Que  en  cestui,  c'est  chose  certe, 

Moi  et  vous  en  irons  sanz  perte.  o>  7880 

Quant  li  sires  du  chastel  voit 

Celui  que  Perchevaus  avoit 

Abatu  a  terre  estendu, 

11  n'i  a  gaires  atendu  :  7884 

Monter  fait  un  des  autres  trois. 

Cil  monte,  qui  molt  fu  destrois 

De  son  conpaignon  qui  blechiez 

Estoit  ;  au  char  s'est  adrechiez,  7888 

S'a  erranment  son  escu  pris, 

D'ire  et  de  maltalent  espris 

Si  que  li  sans  li  muet  et  lance  ; 

Saisi  a  une  grosse  lance,  7892 

Car  il  a  le  hiaume  lacbié. 

Lors  ont  les  chevals  adrecié 

Li  uns  vers  l'autre  sans  plus  dire, 

Que  molt  sont  plain  d'orgueil  et  d'ire,     7896 

Etli  cheval  tostlor  randonent. 

Sor  les  escus  grans  cops  se  douent 

Tout  sanz  espargnier  et  sanz  faindre. 

En  tronchons  fait  sa  lance  fraindre  7900 

Li  chevaliers,  mais  Perchevaus 

Le  fiert  si  qu'il  et  ses  chevaus 

Chiet  en  une  mare  parfonde 

Si  que  l'iaue  sor  lui  soronde.  7904 

Noiez  fust,  mais  on  l'en  cort  traire. 

Perchevaus  li  dist  par  contraire  : 

a  Dans  chevaliers,  beû  avez  ; 

Or  me  dites  se  vous  savez  7908 

Liquels  valt  mieus,  ou  eaue  ou  vins  : 

En  l'eaue  avez  geù  souvins, 

Beù  en  avez  a  long  trais. 

Par  vous  n'iere  mais  mis  en  trais,  7912 

N'en  coler  de  cuir  ne  de  toile, 

S'autres  de  vous  ne  m'i  atoile  : 

Hui  mais  avons  de  vous  respit.  » 

Li  sires  tint  a  grant  despit  7916 

Ce  qu'il  ot  dire  Percheval  ; 

Il  fait  monter  sor  un  cheval 

Le  tierç  chevalier  erranment. 

Cil  jure  et  monte  molt  forment  7920 

Que  Perchevaus  le  comperra. 

Dist  li  sires  :  «  Ore  i  parra 

Con  faitement  vous  le  ferez. 

Haut  sor  le  menton  le  ferez  7924 

S'en  iront  les  jambes  amont. 

Car,  par  Celui  qui  fist  le  mont, 

S'il  vous  abat,  ja  mais  n'arez 

M'amour,  mais  perdue  Tarez.  »  7928 

Dist  cil  :  «  Se  nel  faz  Irebuchier, 

Ma  teste  vous  doins  a  trenchier.  » 

Au  char  vient,  si  prent  son  escu, 

Car  molttost  quide  avoir  vencu  79^2 

Percheval,  qui  poi  le  resoigne. 

A  tant  Tuns  de  l'autre  s'esloigne, 

Si  ont  les  escus  enbrachiez. 

Li  uns  s'est  vers  l'autre  adreciez,  79 3 <^ 

Quanque  li  cheval  puent  rendre. 

Cil  fîert  si  Percheval  que  fendre 

Fait  de  l'escu  la  penne  autaine  ; 

Ausi  con  sor  une  quintaine  7940 

Fiert  sor  mon  seignor  Percheval, 

Mais  onques  lui  ne  le  cheval 

Ne  remua  plus  c'une  tour. 

Perchevaus,  qui  bien  sot  le  tour  7944 

De  joster,  car  bien  Tôt  apris, 

L'a  par  desoz  la  gorge  pris, 

Si  l'enpaint  de  si  grant  eslais 

Qu'en  un  palu  qui  molt  fu  lais  794^ 

L'abat  tout  envers  et  tôt  plat. 

Au  chaoir  done  un  si  grant  flat 

Que  les  esclates  de  la  boe 

Douent  le  seignor  lez  le  joe,  7952 

Et  les  dames  en  sont  moillies 

Et  lor  vesteûres  soillies, 

Dont  eles  n'ont  ne  ris  ne  feste. 

«  Dans  chevaliers,  le  vostre  teste,  79)6 

Dist  Perchevaus,  perdue  avez 

Par  vostre  dit,  bien  lé  savez, 

Se  vo  sire  le  daigne  prendre. 

Bien  poez  savoir  et  aprendre  7960 

Que  fols  est  qui  autrui  pramet 

Gerbert,  Perceval  *.  \ 

Ne  qui  en  gageure  met 

Ne  pié,  ne  poing,  ne  braç,  nechief. 

Quant  ne  set  s'il  venra  a  chief  7964 

De  faire  che  qu'il  a  pramis. 

Une  autre  fois,  biaus  dois  amis, 

Ne  prometez  pas  chose  a  faire 

Dont  vous  ne  puissiez  a  chief  traire.         796? 

Cil  ne  fait  mie  molt  son  preu 

Qui  par  parole  se  fait  preu. 

Mius  que  parole  valt  bien  fais, 

Mais  a  paines  est  nus  parfais.  797: 

Par  vous  n'iere  hui  mais  atelés 

Au  char,  maisore  pestelez 

En  celé  boe  par  loisir. 

Et  tant  i  puissiez  vous  gésir  797^ 

Que  je  vous  en  irai  hoster. 

Or  viegne  vos  conpains  joster 

Et  vous  prenez  vostre  gaaing. 

Cor  avez  vous  vostre  droit  baing,  798c 

Car  l'autre  baing  a  tort  eûstes 

Quant  vous  primes  chevaliers  fustes  ; 

Malvaisement  gardé  l'avez. 

Chevaliers  doit  estre  lavez  798^ 

De  toutes  vilaines  costumes  ; 

Il  ne  doit  avoir  amertumes 

En  son  cuer,  par  quoi  félonie 

Face  ne  laide  vilonnie.  7 

Qui  a  tort  vilonnie  fait 

Autrui,  sachiez  il  se  mesfait. 

Qui  autrui  fait  honte  et  laidure, 

N'est  merveille  se  il  endure  799: 

Alcune  fois  anui  et  perte. 

De  vostre  vilonnie  aperte 

Avez  VOUS  vo  loier  eu  : 

Vous  en  avez  souvins  jeu,  799^ 

Ce  m'est  avis,  en  la  longaigne.  » 

Li  quars  l'ot,  s'en  ot  tele  engaigne 

Que  por  un  poi  de  doel  ne  crieve. 

Maintenant  en  estant  se  lieve,  8000 

Si  est  sor  son  cheval  montez  : 

Grans  fu  et  fiers  de  grans  fiertez  ; 

L'eime  lace,  l'escu  a  pris. 

Li  chevaliers  qui  entrepris  8004 

Trova  Percheval  au  chastel 

Saisi  Percheval  au  chantel 

De  l'escu,  et  si  li  ensaigne 

Que  de  bien  joster  ne  se  faigne,  8008 

«  Car  certes  j'ai  oï  conter 

Que  cil  qui  vient  a  vous  joster 

Ne  chaï  por  chevalier  onques.   » 

Dist  Perchevaus  :  «  Orcharra  donques     8012 

Une  fois,  si  ert  la  première, 

Se  ma  lance  remaint  entière.  » 

Li  chevaliers  qui  fu  engrés 

De  joster  ot  non  AHgrés.  8016 

11  prent  une  lance  pleniere, 

Grosse  et  forte  de  grant  manière. 

De  Percheval  s'est  eslongiez  : 

Ja  mais  ses  doels  n'ert  alegiés,  8020 

Ce  dist,  s'il  n'abat  Percheval. 

A  tant  point  chascuns  le  cheval 

Et  molt  cointement  se  jamboie. 

Es  escus  ou  l'ors  reflamboie  8024 

Se  fièrent  si  très  durement 

Qiae  tout  oltre  legierement 

Font  passer  les  fers  et  les  fus  ; 

Si  se  heurtent  si  que  li  fus  8028 

De  lor  elmes  estinchela. 

Chascuns  des  chevaus  chancela 

Et  bransla  des  garez  derrière  ; 

N'i  a  lance  tant  soit  entière  8032 

Qui  ne  soit  volée  en  tronchons. 

Li  vassausvide  les  archons, 

Car  Perchevaus  si  bien  l'empaint 

Et  du  cors  et  de  Tescu  paint  8036 

Qu'a  terre  du  cheval  l'envoie. 

Ni  a  celui  qui  ne  le  voie 

De  lui  les  talons  contremont 

Que  jesir  le  vit  en  un  mont.  8040 

Li  chevaliers  qui  despoilliez 

Estoit  forment  en  devint  liez, 

Onques  mais  n'ot  joie  greignor. 

Perchevaus  a  dit  au  seignor  :  8044 

«  Sire  vassal,  venez  combattre, 

Car  abaiu  en  sont  li  quatre. 

Hastez  vous,  tans  est  de  souper  : 

Se  de  vos  mains  puis  eschaper,  8048 

Se  Dieu  plaist,  j'avrai  a  mengier, 

Voire  a  plenté  et  sanz  dangier. 

—  Se  vous  pooiez  mengier  un  buef. 

On  vous  saoleroit  d'un  oef,  8052 

Quant  de  mes  mains  eschaperez. 

—  Voire  ensi  con  vous  espérez, 
Dist  Perchevaus,  mais  aparmain. 

Se  Dieus  salve  ma  destre  main,  8056 

Sarez  vous  con  m'espee  taille.  » 

Parsamans,  qui  velt  la  bataille, 

Est  saillis  sor  un  vair  destrier, 

Si  s'afiche  que  li  estrier  8060 

En  ploient,  que  li  cuirs  estent. 

L'elme  lacié,  que  plus  n'atent, 

Vint  au  char,  son  escu  saisi, 

Une  fort  lance  prent  ausi  ;  8064 

Et  Perchevaus  une  autre  en  prent. 

Li  sires  qui  d'air  esprent 

Fait  un  eslais,  puis  s'i  retorne. 

Chascuns  de  bien  joster  s'atorne,  8068 

Si  laissent  les  chevaus  aler, 

Plus  tost  c'oisiaus  ne  puet  voler 

Corurent  andoi  li  cheval. 

Li  chevaliers  fiert  Percheval  8072 

Isi  très  angoisseusement. 

Et  Perchevaus  lui  ensement, 

Que  li  escu  fendent  et  croissent 

Et  les  lances  en  pièces  froissent.  8076 

Molt  se  sont  bien  entrencontré. 

Ainçois  qu'il  se  soient  outré, 

Se  hurtent  de  cors  et  de  pis. 

Je  ne  sai  qui  en  ot  le  pis  8080 

De  la  joste,  mais  trestot  quatre 

Chaïrent  jus,  et  por  combatre 

Saillirent  li  chevalier  sus. 

Il  ne  se  traient  pas  en  sus,  8084 

Ains  ont  sachiez  les  brans  forbis  ; 

Chascuns  a  mis  son  escu  bis 

Sor  son  chief  et  puis  s'entrevienent. 

Hé  !  Dieus  !  con  bel  il  lor  avienent  8088 

Li  branl  d'acier  es  destres  mains  ! 

Je  ne  sai  liquels  feri  mains 

Ne  liquels  plus  ne.  plus  sovent. 

Mais  l'uns  l'autre  chierement  vent  8092 

Son  mautalent  et  son  corrous. 

Il  n'ont  hauberc  ne  soit  derrous, 

Escu  qui  ne  soit  débâchiez, 

Ne  biaume  qui  ne  soit  trenchiez  8096 

Et  molt  durement  enbarrez. 

Li  cop  les  ont  si  esbarrez 

Que  il  n'ont  de  dormir  talent, 

N'il  ne  sont  perreceus  ne  lent  8100 

De  lor  cors  grever  ne  confondre. 

Parsamans  quide  de  doel  fondre 

Quant  Percheval  ne  puel  conquerre  : 

Hardïement  le  va  requerre  8104 

Par  grant  ire  a  l'espee  nue  ; 

Et  Perchevaus  en  sa  venue 

Li  recort  sore  maintenant. 

Plus  de  cinc  cops  en  un  tenant  8108 

Li  a  doné  par  mi  le  chief. 

Et  puis  le  hurte  de  rechief 

Si  fort  que  cil  toz  en  chancelé  ; 

Il  n'a  oeil  ne  li  estincele  81 12 

Des  cops  que  Perchevaus  li  done. 

Et  cil  al  guenchir  s'abandone 

Qu'il  ne  se  set  ou  garandir, 

N'il  ne  set  celé  part  gandir  8 1 1 6 

Que  Perchevaus  ne  le  consive 

Et  que  sovent  ne  le  porsive  ; 

De  bien  ferir  n'est  mie  las. 

Ne  remest  coroie  ne  las  8120 

Entor  le  coler  a  desrompre. 

Perchevaus,  quanqu'il  puet  desrompre, 

Le  fiert  si  qu'a  terre  l'abat  ; 

De  l'espee  tant  le  débat  8124 

Que  le  visage  li  noirchi. 

«  Ha  I  fait  il,  chevaliers,  merchi. 

Car  tu  m'as  conquis  et  outré, 

Se  j'ai  ma  crualté  mostré  8128 

As  trespassans,  mais  en  ma  vie 

N'avérai  de  mal  faire  envie, 

Mais  volentiers  m'amenderai. 

—  Voire  ensi  corne  je  dirai,  8132 

Fait  Perchevaus,  se  vous  volez 

Avoir  merchi,  que  ne  tolez 

Ja  mais  a  chevalier  harnois. 

Ne  ne  ferez  maus  ne  anois,  8136 

Ne  ja  mais  jor  n'ert  escondis 

Vostre  hosteus,  ainz  sera  tozdis 

A  chevaliers  abandonez, 

Et  a  cest  chevalier  donez  8140 

Son  harnois  que  vous  li  tolistes, 

Et  a  toz  jors  mais  sera  quites 

Li  passages  et  délivrez, 

Ou  vous  ja  mais  plus  ne  vivrez.  »  8144 

Dist  Parsamans  qui  la  mort  doute  : 

«  Sire,  vostre  volenté  toute 

Ferai  et  quanques  demandez.  » 

Perchevaus  a  les  sains  mandez,  8148 

Puis  a  fait  jurer  Parsamant 

Desor  les  sains  de  saint  Amant 

Q.u'il  toz  les  jors  de  son  eage 

Clamera  quite  le  passage .  8152 

Li  chevalier  après  jurèrent, 

Qui  onques  ne  s'en  parjurèrent, 

Et  li  borgois  ont  fait  autel. 

Percheval  mainent  a  l'ostel  ;  8156 

Desarmé  l'ont  isnelement. 

Puis  après  l'ont  molt  noblement 

Et  atorné  et  affublé, 

Puis  ont  son  cheval  establé  8iéo 

Que  bien  ot  deservi  provende, 

Cornent  c*on  chierement  le  vende. 

Bien  fu  aesiez  11  chevaus, 

Et  si  vous  di  que  Perchevaus  8 1 64 

Fu  plus  honorez  que  uns  rois. 

Il  a  fait  rendre  les  conrois 

Au  chevalier  que  il  trova 

Si  entrepris,  et  si  rova  8168 

A  la  porte  aler  por  s'amie. 

Li  sires  nel  délaie  mie, 

Ainz  fait  tantost  ce  qu'il  comande. 

Li  sires  la  pucele  mande  8172 

Maintenant  par  deus  chevaliers, 

Qui  sage  sont  et  bel  parliers. 

La  pucele  trovent  dolente, 

Qui  de  doel  faire  ne  s'alente  ;  8176 

Molt  s'est  durement  dementee. 

Li  chevalier  l'ont  confortée  : 

«  Dame,  font  il,  laissiez  ester 

Le  doel  et  tout  sanz  arester  8180 

Cest  liu  guerpissiez  et  vuidiez, 

Car  molt  est  que  vous  ne  quidiez. 

Car  vostre  ami  tôt  quite  arez 

Sanz  anui,  qui  est  délivrez  8184 

Par  le  chevalier  qui  or  vint. 

Aine  tels  aventure  n'avint 

Con  vostre  ami  est  avenue.  » 

Celé  est  si  lie  devenue  8188 

Que  ele  ne  set  que  ele  face  ; 

Ses  oeus  essua  et  sa  face, 

N'onques  por  ce  ne  se  recroit 

De  plorer  c'a  paines  les  croit,  8192 

Neporquant  avec  als  s'en  va. 

Molt  fu  lie  quant  el  trova 

Son  ami  qui  fait  grant  leece. 

Li  vassaus  contre  li  se  drece  8196 

Et  vient  vers  li  brache  estendue, 

Si  Ta  a  terre  descendue, 

Puis  fait  son  cheval  establer. 

Li  sires  fait  desassambler  8200 

Les  gens  qui  par  les  rues  furent. 

Escuier  et  serjant  corurent 

Por  les  tables  appareillier  ; 

Dames,  puceles,  chevalier  8204 

Lèvent- lor  mains  isnelement  ; 

Assis  se  sont  melleement. 

Molt  fu  li  soupers  de  chier  pris. 

Perchevaus  l'a  par  talent  pris,  8208 

Car  il  en  avoit  grant  mestier  : 

Les  braons  d'un  lardé  entier 

Menja  d'un  cherf  a  un  chaut  poivre. 

Molt  a  mengier  et  molt  a  boivre  8212 

Ot  chascuns  tout  a  son  devis. 

Molt  fu  Perchevaus  bien  servis 

Et  li  chevaliers  et  s'amie. 

Après  souper  ne  targent  mie  8216 

Li  vallés  des  lis  aprester, 

Car  de  couchier  se  velt  haster 

Perchevaus  por  matin  movoir. 

Cors  et  chastel,  terre  et  avoir  8220 

Li  a  li  sire  a  bandon  mis. 

La  damoisele  et  ses  amis 

Servent  Percheval  al  mengijsr 

Come  celui  que  molt  ont  chier,  8224 

Car  ostez  les  avoit  d'anui  ; 

Puis  sont  couchié  par  devant  lui 

En  deus  lis  soés  et  bien  fais. 

Molt  s'est  bien  de  dormir  refais  8228 

Perchevaus  qui  mestier  en  ot, 

Et  quant  la  gaite  corner  ot 

Le  jor,  si  se  lieve  erranment, 

Et  li  chevaliers  ensement  8232 

Et  s'amie  qui  se  hastoit, 

Car  la  vilenaille  dotoit 

Qu'il  ne  lor  feïssent  anui, 

S'il  demorassent  après  lui.  8236 

Mais  bien  sachent  que  non  feront  : 

Ja  mais  nul  jor  ne  soffriront 

Que  on  face  a  chevalier  honte. 

Perchevaus  et  li  vassaus  monte  8240 

Et  la  pucele,  car  lor  seles 

Furent  mises  ;  les  damoiseles 

Montent  et  tout  li  chevalier 

Et  ensement  li  escuier  :  8244 

Fors  de  la  vile  les  convoient 

Et  a  un  chemin  les  avoient. 

Congié  ont  pris,  si  s'en  retornent. 

Perchevaus  et  cil  se  ratornent  8248 

D'alergrant  aleiire  ensamble, 

Mais  n'orent  mie,  ce  me  samble, 

Plus  d'une  lieue  chevalchié, 

Quant  trovent  un  chemin  forchié.  8252 

Une  crois  ot  sor  un  chemin 

Et  un  brievet  de  parchemin 

Ou  il  avoit  letres  escriptes 

De  fin  or,  et  grans  et  petites  :  8256 

A  la  crois  estoit  atachiez. 

Li  briés  dist  :  «  Vous  qui  chevalchiez. 

Tornés  le  grant  chemin  a  destre  : 

C'est  la  voie  de  Durecestre  •  8260 

Qui  la  gent  maine  asseûrté  ; 

L'autre  voie  est  par  vérité 

Par  non  la  Voie  Aventureuse  : 

Molt  est  a  errer  périlleuse.  »  8264 

Perchevaus  les  letres  regarde, 

Puis  s'en  perchoit  et  s'en  prent  garde 

De  che  que  les  letres  disoient 

A  chiaus  qui  par  iluec  passoient,  8268 

Car  il  avoit  a  lire  apris. 

Perchevaus  a  par  le  main  pris 

Le  chevalier,  si  dist  :  «  Estez, 

Car  mains  yvers  et  mains  estez  '  8272 

Sui  por  le  Graal  traveilliez. 

Et  sovent  matin  esveilliez, 

duant  de  dormir  désir  avoie  : 

Aler  me  covient  ceste  voie,  8276 

Car  c'est  la  voie  d'aventure. 

Et  vous  en  irez  a  droiture, 

Cel  droit  chemin  de  Durecestre, 

Mais  tant  me  dites  de  vostre  estre,  8280 

Le  vo  non  et  le  vostre  amie 

Me  dites,  nel  me  celez  mie. 

Puis  vous  en  irez  cel  chemin. 

—  Sire,  j'ai  non  Semiramin,  8284 
Ne  vous  en  doi  faire  celée  ; 

M'amie  est  par  non  apelee 
Roseamonde  de  Nobles  Vais. 

—  «  Biaus  dois  amis,  dist  Perchevaus,      8288 
Aies  a  Dieu.  »  A  tant  s'en  part. 

Et  cil  s'en  vait  de  l'autre  part 

Qui  s'amie  avec  lui  en  maine. 

Et  Perchevaus  celé  semaine  8292 

Erra  et  ot  molt  de  grietez, 

Car  li  païs  fu  désertez, 

Si  ot  sovent  et  faim  et  soi. 

Einsi  chevalcha  tôt  par  foi  8296 

Tant  que  venir  vit  deux  puceles. 

Perchevaus  vit  molt  bien  que  celés 

Molt  très  grant  dolor  demenoient, 

Car  un  chevalier  amenoient  8300 

En  une  litière  couchié. 

Quant  Perchevaus  ot  approchié 

La  litière,  si  aperchut 

Que  cil  qui  par  dedens  se  jut  8304 

Ot  ars  les  jambes  ambesdeus 

Et  les  quisses,  de  c'est  li  duels 

Que  les  deus  damoiseles  font. 

Car  en  larmes  chascune  font.  8308 

Et  Perchevaus  les  esgarda 

Qui  les  salue,  et  demanda 

Qui  cil  estoit  que  iluec  voit 

Et  qui  si  malbaillis  estoit  :  8312 

Mais  celés  sont  si  .plaines  d'ire 

C'ainc  un  sol  mot  ne  porent  dire, 

Car  chascune  a  son  doel  pensa. 

Et  Perchevaus  outre  passa  8316 

Que  riens  plus  ne  lor  velt  enquerre, 

Ainz  pense  au  Graal  qu'il  va  querre. 

A  tant  a  un  val  avalé. 

Mais  n'a  mie  granmentalé,  8320 

Quant  il  encontra  de  rechief 

Un  chevalier  qui  ot  le  chief 

Tôt  ars  et  le  col  ensement  : 

Uns  escuiers  molt  durement  8324 

Plorant  l'emporte  devant  lui. 

Perchevaus  salue  celui, 

Si  li  demande  l'achoison, 

Coment  et  par  quele  raison  8328 

Estoit  cil  si  mal  atornez. 

A  tant  s'en  est  plorant  tornez 

Li  escuiers  sanz  dire  mot. 

Perchevaus  grant  merveille  en  ot  8332 

De  ces  gens  qu'il  a  encontrez. 

11  est  en  cel  chemin  entrez 

Ou  onques  chevaliers  n'ala 

Qui  peûst  revenir  de  la  8336 

Sanz  mort  ou  sanz  estre  atFolez. 

Li  chemins  n'est  pas  desfoulez, 

Ce  m'est  avis,  ne  molt  batus. 

Lors  s'est  Perchevaus  enbatus  8340 

Par  mi  une  lande  molt  bêle. 

Lors  vit  dalez  une  combele 

Une  crois  molt  bêle  de  fust  : 

Ne  quit  c'onques  mius  faite  fust.  8344 

Deus  hermites  vit  a  le  crois  : 

Li  uns  maine  molt  grant  escrois 

Qui  plain  poing  de  vergues  tenoit 

Dont  molt  sovent  grans  cops  donoit         8348 

La  crois,  tôt  ausi  durement 

Et  ausi  vigoureusement 

Con  se  il  le  volsist  abatre, 

N'onques  ne  le  finoit  de  batre  8352 

Tant  con  Talaine  li  duroit. 

L'autres  hermites  aoroit 

La  crois  a  jenols,  jointes  mains. 

En  un  randon  a  tout  le  mains  8356 

Cent  fois  ainçois  qu'il  se  repose. 

Perchevaus  esgarde  grant  pose 

Les  hermites,  si  s'en  merveille 

Que  l'uns  de  batre  se  traveille  8360 

Et  li  autres  de  l'aourer, 

Et  de  Dieu  proier  et  ourer. 

Et  Perchevaus  avant  passa 

Q.ui  en  son  corage  pensa  8364, 

Qu'il  demanderoit  la  raison 

Por  coi  et  quele  entention 

Avoit  cil  qui  le  crois  feroit  ;  ^ 

De  che  que  l'autres  l'aoroit  83681 

Ne  s'est  il  esmerveilliez  pas. 

Vers  als  s'en  vint  isnel  le  pas, 

Si  lor  a  dit  qu'il  velt  savoir 

S'est  par  folie  ou  par  savoir  8372 

Qu'aloit  cil  la  crois  debatant. 

Ja  li  eûst  conté  a  tant 

Li  ermites  sanz  nule  atente, 

Mais  d'autre  chose  ara  entente  8376 

Perchevaus  a  poi  de  saison, 

Car  salir  voit  fors  d'un  buisson 

Une  beste  grant  a  merveille. 

Perchevaus  toz  s'en  esmerveille  8380 

Que  de  demander  est  refrains, 

Car  la  beste,  qui  tote  est  prains, 

S'en  va  par  devant  lui  fuiant. 

Et  dedens  li  vont  abaiant  8384 

Si  faon,  con  chien  qui  glatissent. 

Ne  de  crier  ne  se  tapissent, 

Ains  les  ot  on,  mien  escïentre, 

Ausi  cler  con  hors  de  son  ventre  8388 

Fuissent  issu  et  le  chachassent 

Et  de  li  prendre  s'esforchassent. 

La  beste  fuit  quanqu'ele  puet 

Et  Perchevaus  après  s'esmuet  8392 

Quanqu'il  puet,  cheval  eslaissié, 

Si  a  le  demander  laissié 

Des  hermites  que  il  trova. 

Après  celé  beste  s'en  va  8396 

Toute  jor  tant  qu'il  l'a  atainte, 

Car  de  corre  fu  si  atainte 

Et  tant  l'ont  si  faon  grevée 

Qja'en  deus  est  partie  et  sevrée  ;  8400 

Et  si  faon  fors  de  li  salent 

Q.UI  la  deveurent  et  assalent  : 

Sa  char  ontdusqu'as  os  mengié. 

Et  tantost  sont  tôt  erragié,  8404 

Et  tant  se  sont  esvertué 

Que  tôt  se  sont  entre  tué. 

Quant  Perchevaus  la  merveille  a 

Veûe,  molt  se  merveilla,  8408 

Conques  mais  ne  vit  sa  pareille. 

Perchevaus  d'errer  s'apareille, 

Car  il  n'a  cure  d'arester. 

La  nuit  vint,  si  se  volt  haster  8412 

Se  il  venroit  a  nul  manoir 

Ou  la  nuit  peùst  remanoir 

Et  ou  il  hebergier  peûst 

Et  d'aucun  bien  se  repeiist,  8416 

Car  il  en  aroit  bon  mestier. 

Lors  comencha  a  anuitier 

Et  si  fist  molt  grant  oscurté. 

Perchevaus,  qui  mainte  durté  8420 

Avoit  endurée  et  veûe, 

A  une  grant  clarté  veue. 

Si  s'est  adreciez  celé  part  : 

D'alcun  bien  quide  avoir  sa  part.  8424 

Tant  a  celé  part  chevalchié 

Ou  la  clartez  l'ot  adrechié 

Qu'il  trova  une  porte  overte 

Qui  de  gênés  estoit  coverte  8428 

Et  la  cors  close  de  palis. 

Treize  hermites  molt  enpalis 

Trova  dedens  une  maison  ; 

N'avoient  mie  grant  foison  8432 

De  viandes  a  lor  souper, 

Ains  orent  fait  un  pain  colper 

En  treize,  s'en  ot  une  pièce 

Chascuns  que  devant  soi  depiece.  8436 

Devant  le  maistre  ot  un  serjant 

Qui  tint  une  chandoile  argant  : 

Devant  lui  a  servir  comence, 

Et  uns  autres  son  pain  li  trenche  8440 

Qui  n'estoit  mie  de  forment. 

Molt  se  merveillierent  forment 

Q.uant  il  ont  veû  Percheval 

Qui  sist  armez  sor  son  cheval.  8444 

Et  Perchevaus  les  salua, 

Et  puis  après  le  salu  a 

Uostel  par  charité  requis  : 

«  Assez  ai  et  cerchié  et  quis  8448 

Hostel,  mais  trover  ne  le  poi.  » 

Dist  uns  serjans  :  «  Vous  arez  poi 

A  mengier,  et  vostre  chevaus. 

—  Ce  poise  moi  »,  dist  Perchevaus.         8452 

Et  cil  qui  d'aus  fu  sire  et  mestre 

Et  qui  molt  bien  le  devoit  estre 

A  rové  Percheval  descendre. 

Li  sergantvont  son  cheval  prendre,  8456 

Si  l'ont  en  l'estable  mené, 

Si  ot  del  fain  novel  fené. 

Et  Perchevaus  desarmez  fu 

Puis  le  font  asseoir  au  fu  ;  8460 

De  ce  qu'il  ont  fu  bien  servis, 

Mais  Perchevaus,  ce  m'est  avis, 

Menga  petit,  car  il  n'avoit 

Rien  nule  dont  eûst  covoit,  8464 

Car  del  pain  ne  pooit  gouster. 

Mais  si  come  l'en  dut  oster 

Les  napes,  s'entra  en  la  porte 

Une  pucele  qui  aporte  8468 

Un  escu  bel  a  grant  merveille. 

Tout  blanc,  a  une  crois  vermeille  : 

En  la  crois  ot  tel  saintuaire 

Dont  on  ne  se  doit  mie  taire  :  8472 

Une  pieche  avoit  ens  entée 

Du  saint  fust  ou  fu  tormentee 

La  chars  Jesu  Crist,  le  fil  Dieu. 

En  l'escu  furent  doi  Caldieu  8476 

Qui  a  Dieu  furent  converti. 

Mais  de  tant  furent  averti 

A  l'escu  faire  et  manovrer 

Que  nus  ne  pooit  recovrer  8480 

Ne  le  saint  Graal  ne  la  Lance 

Dont  li  fers  onques  ne  restance 

De  sainier,  fors  cil  solement 

Qui  cel  escu  premièrement  8484 

Porra  del  col  a  la  pucele 

Despendre,  qui  tant  par  est  bêle. 

Mais  garde  bien  que  main  n'i  mete 

Ne  de  l'oster  ne  s'entremete  8488 

Gbrbbrt,  Perceval  *.  4 

Nus  hom,  s'il  n'est  li  plus  hardis 

Del  mont  et  en  fais  et  en  dis 

Et  confez  de  toz  ses  péchiez, 

Car  tantost  seroit  dépêchiez  8492 

De  mil  pierres  et  lapidez, 

Ja  si  bien  ne  seroit  gardez. 

Letres  i  ot  qui  ce  devisent 

A  toz  chiaus  qui  l'escu  avisent  8496 

Qui  de  lire  ont  entendement. 

Celé  sanz  nul  arestement 

En  est  en  la  maison  entrée. 

Cherchié  avoit  mainte  contrée  8500 

La  damoisele,  soir  et  main. 

Mais  aine  nus  n'i  tendi  la  main 

A  l'escu  qui  lesist  la  letre  : 

Ne  s'en  osoient  entremetre,  8504 

Car  trop  faisoit  a  redouter. 

La  dame  corut  desmonter 

Perchevaus  sanz  nis  un  atendre. 

Mais  ancois  li  ala  despendre  8508 

L'escu  du  col  qui  petit  poise, 

Et  si  estoit  de  tel  despoise 

L'escu  qu'il  ne  crient  cop  de  lance. 

La  pucele  a  terre  se  lance,  8512 

Quant  voit  que  il  a  l'escu  pris  : 

Bien  set  qu'il  est  du  plus  grant  pris 

Que  chevaliers  qui  soit  el  monde. 

Car  confesse  qui  pechié  monde  8516; 

Li  fait  molt  son  pris  amender. 

La  pucele  sanz  comander 

Va  seoir  avec  Percheval, 

Si  fait  destorser  son  cheval  8520 

De  deus  bareus  toz  plains  de  vin 

Et  de  deu8  pastez  de  coniil 

Qu'ele  ot  torsez  en  une  nape. 

Li  hermites  sor  une  chape  8524 

Les  fait  mengier  tout  a  par  aus» 

Les  pastez  et  les  deus  baralis 

Ont  par  devant  Percheval  mis. 

Dist  Perchevaus  :  «  Biaus  dois  amis  »,       8528 

A  un  vallet,  «  pren  ces  pastez 

Et  ces  barieus,  si  les  portez 

A  ces  rendus  a  départir. 

—  Sire,  ne  vous  en  quier  mentir,  8532 

Fait  cil,  nel  tenez  a  eschar, 

Il  ne  menjiient  point  dé  chat 

Et  si  ne  boivent  point  de  vin. 

Et  si  vous  di,  par  saint  Lievin,  8536 

Qu'ai  mengier  ne  pârolent  point. 

Fors  li  rois>  mais  a  chascun  point 

Que  gens  vienent  puet  il  parler. 

Et  al  venir  et  al  aler.  8540 

Mais  or  mengiez  a  liie  chiere, 

Et  vous,  ma  damoisele  chiere, 

Et  puis  porrez  parler  al  roi 

Sanz  vilonnie  et  sanz  desroi  ;  8544 

Et  se  vous  li  demandez  rien, 

Il  vous  conseillera  molt  bien  ; 

Et  se  vous  avez  rien  veû 

Dont  vous  n'aiez  le  voir  seû,  8548 

Demandez  lui,  tôt  asfïance 

Vous  dira  la  senefiance  ; 

Et  se  son  non  savoir  volez, 

Em  baptdsme  fut  apelez  8552 

Elyas  Anaïs  en  sornon  : 

Li  Rois  Hermites  a  a  non.  » 

Perchevaus  Tôt,  joie  en  ot  grant, 

Du  demander  est  molt  en  grant 

Des  aventures  qu'a  veûes, 

due  il  n'avoit  mie  seûes, 

Des  hermites  ne  de  la  beste 

Que  li  faon  a  tel  tempeste  8560 

Fisent  crever,  puis  le  mengierent, 

Et  coment  après  erragierent, 

Et  por  coi  s'entreocirrent  tuit. 

Le  demander  met  en  estuit  8564I 

Perchevaus,  tant  que  mengié  ot, 

Et  la  pucele  ;  a  l'ams  que  pot 

A  lues  le  roi  mis  a  raison. 

«  Sire,  fait  il,  en  vo  maison  8568 

M'avez  fait  hebergier  anuit  ; 

Sire,  por  Dieu  ne  vous  anuit 

De  che  que  je  demanderai. 

Les  aventures  vous  dirai  8572 

due  jou  ai  hui  cest  jor  trovees, 

Car  ce  sont  merveilles  provees.  » 

Lors  li  conte  premièrement 

Des  deus  hermites  Ferrement  8576 

Dont  li  uns  la  crois  aoroit 

Et  l'autres  forment  le  feroit. 

Et  de  la  beste  li  descoevre 

De  chief  en  chief  trestote  l'oevre.  8580 

Li  Rois  Hermites  escouta 

duanques  Perchevaus  li  conta  ; 

Lors  pense,  si  baisse  le  chief, 

Et  puis  le  drece  de  rechief.  8584 

A  Percheval  dist  :  «  Biaus  amis, 

En  grant  pensée  m'avez  mis 

De  che  que  vous  me  demandez. 

Gardez  que  bien  i  entendez,  8588 

Car  cil  qui  ot  et  rien  n'entent 

Fait  tôt  ausi  con  cil  qui  tent 

Sa  rois  por  le  vent  astenir  ; 

Qui  ot  et  ne  velt  retenir  8592 

Bone  parole,  il  en  est  pire. 

Ce  est  negligense  et  despire 

Celui  qui  le  bien  entroduit. 

Mais  on  n'aroit  a  pièce  duit  8596 

Le  bruhier  a  prendre  Taloe. 

Qui  malvés  a  bien  faire  loe 

Si  torne  tôt  a  gaberies  ; 

Cil  pert  molt  bien  ses  margeries  8600 

Qui  devant  les  pors  les  espant. 

Cil  qui  vont  salant  et  trepant 

Sont  mais  esgardé  des  avers. 

Por  coi  ?  por  ce  que  li  rovers  8604 

Lor  torne  tôt  a  amertume. 

Que  averont  mais  tel  costume 

Qu'il  vont  mais  ançois  as  caroles 

Qu'a  oïr  les  bones  paroles  8608 

Dont  on  devient  cortois  et  preu, 

Et  si  a  on  honor  et  preu. 

Biaus  dois  amis,  ce  dist  li  rois, 

Mius  valt  mesure  que  gabois,  8612 

Par  mesure  est  mains  hom  conquis. 

A  che  que  vous  m'avez  requis 

A  molt  a  dire  et  a  entendre. 

Mais  se  vous  tant  volez  atendre  8616 

Que  je  vous  en  die  le  voir. 

Le  mius  que  je  porrai  savoir 

Vous  en  dirai  les  veritez. 

Biaus  dois  amis,  or  escoutez  8620 

Des  deus  hermites  la  raison. 
Chascuns  abone  entention. 
L'ermites  qui  le  crois  feroit, 
Sachiez  que  durement  ploroit,  8624 

Car  il  debatoit  celé  boise 
Por  la  dolor  et  por  l'angoisse 
Que  Jesu  Cris  en  crois  soifri 
Quant  il  por  nous  son  cors  offri  8628 

A  mort,  ce  est  fine  veritez, 
Et  por  che  qu'il  fu  tormentez 
En  la  crois  et  soffri  martyre, 
Por  che  le  batoil  il  atyre  8632 

L'ermites  :  c'est  chose  passée. 
Or  vous  ai  la  raison  mostree 
Por  coi  issi  la  crois  feroit. 
L' autres  hermites  l'aoroit  863^] 

Por  che  que  la  chars  glorieuse, 
Qui  tant  est  dolce  et  prescieuse, 
.   Fu  dedens  la  crois  traveillie 
Et  estroitement  quevillie  8640 

De  trois  grans  quevilles  de  fer, 
Par  coi  il  racheta  d'infer 
Ses  armes  qui  Forent  servi. 
Dieus  n'avoit  mie  deservi  8644 

Qu'il  fust  en  crois  crucefïez, 
Por  ch'est  li  fus  saintefïez 
De  la  crois  que  Dieus  i  lu  mis. 
Et  sachiez  bien,  biaus  dois  amis,  8648 

Que  Fanemis  la  crois  redoute 
Plus  que  rien  nule,  n'est  pas  dote. 
Que  par  la  crois  perdi  sa  proie. 
Et  cil  qui  Dieu  aore  et  proie  8652 

Que  la  crois  li  soit  ses  escus 

N'iert  ja  par  anemi  vencus  : 

S'il  fait  de  la  crois  sor  lui  signe 

Trestot  li  esperit  maligne  8656 

S'en  fuient,  tant  doutent  la  crois, 

Biaus  dois  amis,  vraiement  crois, 

Et  por  che  l'aoroit  Termites. 

Or  vous  ai  les  pensées  dites  8660 

Des  hermites  toutes  apertes. 

Or  vous  aconterai  des  bestes 

Qiii  dedens  lor  mère  crièrent 

Et  l'ocisent  et  le  tuèrent,  8664 

Et  puis  après  sa  char  mengierent. 

Et  por  che  après  erragierent, 

Puis  s'entreocisent  demanois. 

Biaus  amis,  ne  vous  soit  anois  8668 

Se  je  met  alques  a  respondre. 

Et  qui  contre  voira  despondre, 

Je  li  proverai  orendroit 

Que  j'en  dirai  raison  et  droit,  8672 

Qu'en  la  vie  de  Dieu  me  fie. 

Amis,  la  beste  senefie 

Sainte  Eglise  ;  or  oiez  cornent. 

Vous  savez  bien  que  saintement  8676 

Doivent  la  gent  al  mostier  estre  ; 

Et  tôt  maintenant  que  li  prestre 

Comenche  la  messe  a  chanter, 

Donques  parolent  d'achater  8680 

Blés,  avaines  et  muïssons. 

Dont  sort  une  tels  mormisons 

Et  tels  noise  par  le  mostier 

Que  li  prestres  le  saint  mestier  8684 

Ne  puet  ne  son  service  faire  ; 

Et  se  li  clers  les  rove  taire 

Si  crient  lues  :  «  Chantez,  chantez 


«  Sire  prestres,  se  vous  hastez  8688 

«  Et  faites  vo  service  a  plain. 

«  Nous  deûssons  estre  tôt  plain 

«  De  nos  viandes  et  mengier.  » 

Teus  gens  ne  sont  pas  el  dangier  8692 

De  Dieu,  qui  onques  ne  recroient 

De  mal  faire  et  assez  plus  croient 

Qu'en  Dieu  en  lor  grans  pances  lees, 

Si  n'ont  pas  letres  seelees  8696 

De  vivre  plus  que  cordelois. 

Tels  gens  ne  prisent  deus  ballois 

Sermons  ne  prédications. 

Cil  senefïent  les  faons  8700 

Q,ui  dedens  lor  mère  crièrent 

Et  l'ocisent  et  dévorèrent. 

Car  bien  dévore  Sainte  Eglise 

Cil  qui  parole  en  son  servise.  8704 

Et  quant  ce  vient  al  dïemence 

Que  li  prestres  son  pri  comence 

Et  que  les  festes  lor  anonche 

Et  les  comandemens  prononce  8708 

Sor  paine  d'escommincement, 

Et  cil  de  son  comandement 

Ne  donroient  vaillant  deus  oez, 

Car  il  les  ont  trespassez  lues.  8712 

Escommincement  point  ne  prisent 

Et  les  comandemens  desprisent  ; 

Por  rien  c'on  sache  comander 

Ne  se  welent  il  amender,  8716 

Ne  mais  li  uns  a  l'autre  note  : 

«  Chis  prestres  toute  jor  riote, 

«  Dehait  qui  por  son  preecier 

«  Laira  son  preu  a  porchachier.  »  8720 

De  bien  faire  se  descoragent  : 

Ce  sont  li  faon  qui  erragent, 

Qui  s'ochïent  par  non  savoir. 

Je  di  que  cil  est  mors  por  voir  8724 

Qui  les  comandemens  ne  croit 

De  Sainte  Eglise  et  ne  recroit 

Onques  nule  fois  de  mal  faire. 

Biaus  amis,  enten  cest  affaire.  8728 

Quant  Dieus  fist  Adan  al  premier 

Vea  lui  le  fruit  d'un  pomier 

Etdesfendi  n'en  mengast  point  ;  '' 

Et  por  che  qu'il  passa  cel  point  8732 

Pu  il  jectez  de  paradis, 

Et  nus  et  povres  et  mendis, 

Et  covint  morir  par  le  mors 

Et  fu  en  la  mort  d'enfer  mors  8736 

Par  lecomant  qu'il  trespassa. 

Dieus  par  mi  le  mort  en  passa 

Por  lui  rachater  de  torment. 

Et  qui  ne  croit  comandement  8740 

Con  en  Sainte  dise  comande, 

Je  di,  s'il  est  qui  le  demande. 

Que  cil  s'ocist  veraiement 

Qui  maint  en  escommincement  :  8744 

Tant  qu'il  i  maint,  tant  est  il  mors 

Qu'ausi  qu'Adans  qui  morst  le  mors 

Par  coi  fu  inobedïens. 

Je  di,  teus  est  mes  escïens,  8748 

Que  cil  resamblent  les  faons. 

Biaus  dois  amJs,  dit  vous  avons 

La  vérité  et  le  sermon. 

Or  si  vous  comant  et  semon  8752 

Que  VOUS  molt  bien  le  retenés  : 

Se  de  pechié  vous  astenez, 

Si  porrez  paradis  conquerre, 

Ht  del  Graal  que  alez  querre  8756 

Porrez  savoir  la  vraie  ensaigne 

Et  de  la  Lance  por  coi  saigne. 

Bien  sai  que  vous  estes  mes  niez  : 

Une  seror  petite  aviez  8760 

Qui  demora  après  vo  mère, 

Sanz  conseil  d'aide  et  de  frère, 

Entre  estrange  gent,  en  tel  terre 

Ou  si  aminelsevent  querre  ;  8764 

S'est  ele  de  roial  lignage, 

Mais  li  meillor  et  li  plus  sage 

Sont  par  les  guerres  escillié  ; 

Maint  preudome  sont  avillié  8768 

Et  mis  arrière  et  débouté, 

Quant  il  chaient  en  povreté.  » 

Dist  Perchevaus  :  «  Vous  dites  voir. 

Mais  de  ma  suer  vous  faz  savoir  8772 

Qu'ele  est  au  Chastel  as  Puceles, 

La  est  avec  les  damoiseles 

O  ma  dame  sainte  Ysabel.  » 

Al  Roi  Hermite  fu  molt  bel  8776 

De  che  que  Perchevaus  li  conte. 

Car  volentiers  entent  le  conte 

De  le  bone  dame  saintisme, 

S'en  aore  le  roi  hautisme  8780 

De  ce  qu'ele  est  encore  vive. 

De  joie  li  cuers  l'en  avive 

Et  durement  l'en  asoage. 

Car  molt  estoit  de  grant  eage  :  8784 

Si  con  li  Rois  dist  a  cel  tans, 

De  ce  n'estoit  il  pas  doutans, 

Ot  ele  trois  cens  ans  passez. 

Si  corne  il  croit  et  plus  assez,  8788 

Si  H  est  molt  bel  qu'ele  vit, 

Conques  mieldre  dame  ne  vit 

Ne  de  si  grant  religion. 

Sovent  voit  mainte  légion  8792 

Des  angles  qui  vont  sanz  desroi 

A  Tostel  le  Pescheor  Roi 

El  entr'aus  le  saint  Graal  tienent. 

Et  l'oiste  ens,  de  coi  il  soztienent  8796 

La  vie  al  père  celui  roi 

Que  Perchevaus  trova  sanz  roi 

Peschant  ens  el  petit  navel. 

D'erbe  fresche  et  de  fain  novel  8800 

Firent  li  serjant  une  couche, 

Et  li  Rois  Hermites  s'i  couche 

Tos  vestus,  c'onques  n'i  ot  coûte. 

Chascuns  des  hermites  s'acoute  8804 

A  la  couche  por  reposer. 

Puis  vont  de  Percheval  penser 

Li  sergant,  si  li  font  un  lit 

Ou  il  n'ot  gaires  de  délit.  8808 

Un  autre  en  fisent  la  pucele, 

Mais  bien  vous  puis  dire  que  celé 

Ne  reposa  ne  ne  dormi  : 

Bien  volsist  avoir  a  ami  8812 

Percheval  et  bien  li  pleùst 

Et  que  de  lui  un  fil  eûst, 

Cardonques  se  porroit  vanter 

Et  par  tout  por  voir  aconter  8816 

Que  del  plus  hardi  chevalier 

Qui  onques  naquist  de  moiUier 

Averoit  le  déduit  eu. 

Ensi  a  toute  nuit  jeu  8820 

Sans  dormir  en  celé  pensée. 

Et  quant  celé  nuis  fu  passée 

Que  del  jor  choisirent  le  point, 

Li  hermite  ne  targent  point,  8824 

Ains  vont  a  une  chapelete 

Qui  molt  estoit  et  bêle  et  nete. 

Si  ont  iluec  lor  eures  dites  ; 

Puis  se  revest  li  Rois  Hermites,  8828 

S'a  la  sainte  messe  chantée. 

Et  Perchevaus  l'a  escoutee 

De  cuer  molt  ententivement, 

Et  la  damqisele  ensement  8832 

Qui  l'escu  avoit  aporté. 

Et  quant  Termites  ot  chanté, 

Qui  de  grant  terre  ot  esté  rois, 

Lors  a  demandé  ses  conrois  8836 

Perchevaus,  si  s'apareilla. 

Et  uns  val  lés  s'ajenoilla 

Qui  li  aida  qu'il  fu  armez. 

L'escu  qui  bien  fu  enarmez  8840 

Tint  la  pucele  devant  lui. 

Car  en  la  cort  n'avoit  celui 

Qui  a  l'escu  un  point  aviegne 

Tant  que  des  letres  li  soviegne  8844 

Qui  en  l'escu  furent  portraites, 

Por  coi  les  vertus  sont  retraites 

De  l'escu  et  la  dignitez. 

Onques  ne  fu  si  bons  ni  tez 

Avec  Percheval,  come  il  fu  : 

N'a  garde  d'arme,  ne  de  fu. 

Car  ja  jor  n'en  sera  blesmis. 

Perchevaus  l'a  a  son  col  mis,  8852 

Quant  montez  fu,  qu'il  n'a  targié  ; 

As  hermites  a  pris  congié 

Perchevaus,  qui  a  tant  s'en  part. 

Et  la  pucele  d'autre  part  8856 

S'en  va,  qui  a  Dieu  le  comande. 

Perchevaus  pas  ne  li  demande 

De  l'escu  ou  ele  le  prist, 

Dont  il  molt  durement  mesprist  8860 

Quant  il  n'en  demanda  le  voir, 

Car  onques  puis  nel  pot  savoir. 

S'en  ot  eu  molt  de  travaus. 

Quant  eslongiez  fu  Perchevaus  8864 

Le  giet  d'une  petite  pierre, 

Lors  s'apense  et  dist  :  «  Par  saint  Pierre, 

Or  sui  je  fols,  que  n'ai  enquis 

Ou  li  escusque  j'ai  conquis  8868 

Fu  pris,  et  qui  le  m'envoia.  » 

A  tant  très  par  mi  la  voie  a 

Gardé  ou  la  pucele  aloit, 

Por  che  que  demander  voloit  8872 

De  l'escu,  mais  il  n'en  voit  point  : 

Et  neporquant  celé  part  point. 

Mais  il  ne  l'a  mie  trovee. 

A  merveille  le  tint  provee,  8876 

Quant  il  ne  l'a  aconsivie  ; 

Si  l'a  grant  pieche  porsivie. 

Mais  n'en  puet  savoir  va  ne  voie. 

Il  dist  bien  qu'ele  se  desvoie  8880 

Par  faerie  et  par  fantosme  ; 

Il  jure  le  baron  saint  Cosme 

Que  il  ira  encore  après 

Savoir  se  ja,  ne  loinz  ne  près,  8884 

En  porroit  noveles  aprendre  : 

Or  puet  assez  chachier  sanz  prendre, 

Car  ceste  prise  a  il  passée* 

Lors  li  revient  une  pensée  8888 

Des  chevaliers  que  il  vit  ars, 

Dont  dist  :  «  Certes  je  sui  musars, 

Quant  je  nel  dis  al  Roi  Hermite  : 

Bien  m'en  eûst  la  verte  dite  8892 

Ensement  corne  il  fist  des  bestes  ; 

Mais  je  sui  si  durs  et  rubestes 

C'a  paines  puis  nul  bien  entendre  ; 

Je  n'ai  mie  le  cuer  si  tendre  8896 

D'aprendre  nul  bien  que  je  sache  : 

Fous  est  qui  boute  ne  qui  sache 

Sot  ne  fol  por  bien  ensaignier.  » 

A  tant  se  comenche  a  saignier  8900 

De  la  merveille  que  il  voit 

Et  de  ce  que  veû  avoit 

La  damoisele,  or  ne  voit  mie, 

Si  puet  trois  Hues  et  demie  8904 

Veoir  et  en  coste  et  en  les. 

Pensant  est  un  val  avalez, 

Entrez  est  en  gaste  contrée. 

Lors  a  unedame  enconlree  8908 

Qui  molt  très  grant  dolor  demaine. 

La  damoisele  un  char  amaine 

Qui  d'un  drap  d'or  estoit  covers. 

La  pucele  avoit  a  envers  89 1 2 

Ses  draps  vestus  et  sa  chemise. 

Durement  s'estoit  entremise 

Des  chevâus  semondre  et  chachier 

Qui  sont  au  char,  car  porchachier  8911 

Velt  la  vétijance  son  ami* 

Passé  a  deus  mois  et  demi 

Qu'ele  ot  en  tel  manière  erré. 

Il  sambloit  que  dedens  un  ré  8920 

Eûst  esté  ars  ses  amis, 

Qui  par  dedens  le  char  fu  mis, 

Que  piez,  jambes^  quisses  et  ventre 

Avoit  ars^  al  mien  escïentre  ;  8924 

Tresci  par  deseure  le  chaint 

L'avoit  li  fus  ars  et  ataint  : 

Tains  et  noirs  fu  tôt  Taparent. 

Li  chevaliers  n'avoit  parent  8928 

Ou  la  dame  ne  l'ait  mené. 

Tozdis  a  son  doel  dernené 

Por  che  qu'il  n'osent  paine  mètre 

Ne  de  lui  vengier  entremetre,  8^32 

Car  il  n'en  venroient  a  chief. 

La  pucele  ot  torné  son  chief  , 

Et  son  vis  par  devers  le  char  : 

Voé  ot  que  ja  mais  de  char  8936 

Ne  menjera  por  nul  endroit, 

Ne  vestira  ses  dras  a  droit 

Ja  mais,  ne  de  vin  ne  bevra 

Devant  a  ce  que  ele  avra  8940 

Esté  vengie  de  celui 

QjLÛ  ne  crient  ne  doute  nului, 

Par  cui  ses  amis  estoit  mors 

Qui  plus  estoit  noirs  que  utis  Mors  :         8944 

Tout  la  ou  li  fus  l'ot  ataint 

L'avoit  il  tout  noirchi  et  taint. 

La  pucele  soi:  les  timons 

Estoit  du  char,  si  a  semons  8948 

D'une  corgie  les  chevaus 

Qui  sont  au  char,  et  Perchevaus 
S'est  vers  la  pucele  adreciez  ; 
De  Dieu  qui  fu  en  crois  drechiez  8952 

Molt  cortoisement  le  salue. 
La  dame  est  toute  tressalue, 
Qui  encore  veû  ne  Tôt  ; 
Vers  lui  se  retorne  quant  Tôt.  8956 

Mais  quant  ele  a  veù  l'escu 
De  tôt  l'aé  qu'ele  ot  vescu 
Ne  fu  mais  ausi  esmarie. 
«  Ha  !  fait  ele,  sainte  Marie,  8960 

Trové  ai  ce  que  j'ai  tant  quis. 
Car  par  cestui  sera  conquis 
*  Li  deables,  li  anemis, 

Par  cui  est  mors  li  miens  amis  ;  8964 

Mais  par  cestui  sera  vencus. 

Bien  le  tesmoigne  li  escus 

Que  je  li  voi  a  son  col  pendre. 

Conques  nus  hom  n'osa  despendre  8968 

De  la  ou  cil  l'a  despendu 

Qui  lues  n'eust  le  chief  perdu  ; 

Mais  cist  est  dignes  de  l'avoir.  » 

Perchevaus,  qui  volsist  savoir  8972 

De  le  pucele  l'errement, 

Li  a  demandé  erranment 

Por  coi  ele  est  si  atornee. 

Celé  qui  vers  lui  s'est  tornee  8976 

Molt  debonairement  li  conte 

De  chief  en  chief  trestot  le  conte, 

Que  li  Chevaliers  au  Dragon, 

Qui  frère  est  al  roi  Maragon,  8980 

Fist  dedens  les  Illes  de  mer 

Une  cité  faire  et  fremer 


PERCËVAL,    V.    8950   —  9015  65 

De  tours,  de  murs,  et  bel  et  gent, 

Si  le  puepla  d  une  tel  gent  8984 

Qui  onques  Dieu  ne  volrent  croire 

Ne  de  nul  mal  faire  recroire  ; 

Et  li  sires  s'abandona 

A  mal  faire  et  toz  se  dona .  8988 

Au  deable  par  tel  devise 

Qu'en  lui  eùst  tel  force  mise 

Qu'en  bataille  nus  n'en  estor 

Ne  peûst  a  lui  durer  tor.  8992 

Et  li  anemis,  sanz  demeure, 

Li  aporta  plus  noir  que  meure 

Un  escuorible  et  rubeste  ; 

D'un  dragon  i  a  une  teste  8996 

Assise  en  l'escu  par  tel  art 

Q_u'il  enflambe  de  fu  et  art 

Celui  qui  a  lui  se  combat  ; 

En  trop  vilaine  mort  s'embat  9000 

Cil  qui  encontre  lui  se  prent, 

Caf  li  dragons  l'art  etesprent 

Par  le  force  de  l'anemi. 

«  Ochis  a  mon  très  cher  ami  9004 

Par  l'escu  qui  art  et  esclaire. 

Devant  le  Pui  de  Montesclaire 

Est  assiège  piecha  venus . 

Contre  lui  n'ose  issir  mais  nus,  9008 

Si  a  barons  trois  cens  et  dis 

Ou  chastel,  mais  n'est  si  hardis 

Nus  d'aus  qui  a  lui  issir  ost. 

Li  maus  tyrans  od  tôt  grant  ost  901 2 

A  assise  dedens  la  dame, 

Por  che  qu'avoir  le  velt  a  famé. 

Mais  la  pucele  au  Cercle  d'Or, 

Gerbert,  Perceval  *.  S 

Qui  fille  fu  roi  EsClâdorj 

Jure  bien  c'âihçois  s'ocirra, 

Jft  nuit  avec  lui  ne  jèrra. 

Mes  amiâ  por  là  soie  amour 

Ala  combattre  sanz  demoUr 

A  lui,  mai*  li  tyrans  l'a  mort. 

Amours  et  pitiés  me  remort 

Por  mon  ami,  si  ai  Voé 

due  ja  mais  en  tout  mon  aé  90: 

N'ierent  vestu  mi  drap  a  droit. 

Autrement  qu'il  sont  orendroitj 

Mais  tout  si  con  sui  atornee 

Serai  devers  le  char  tornee  9028 

Et  menrai  as  cors  por  mostref 

Mon  ami  tant  que  encontrer 

Porrai  celui  par  Cui  Vengiez 

Ert  mes  amis  que  l'enfflgiez  9032 

M'a  ociâ  si  orriblement. 

Mais  j'ai  grant  âssoagement 

De  vous  par  l'èscu  que  avez 

Au  col  pendu,  si  ne  savez  9036 

Qui  l'aporta  ne  dont  il  vint. 

—  OnqueSjfalt  il,  ne  me  sovint 

Du  demander  ne  del  enquefre, 

Mais  certes  ja  l'alâisse  quefre^  9040 

Tout  maintenant  sans  nule  atente, 

Se  je  n'eusse  tele  entente 

Qui  forment  me  fait  traveillief  ; 

Et  si  me  fait  molt  merveillier  9044 

Del  chevalier  dont  me  contêz, 

Qui  tant  est  plains  de  Cruàltez, 

Qui  porte  l'escu  al  dragon. 

Mais,  par  l'ame  Uterpandragon  9048 

dui  pères  fu  au  roi  Artu, 

G'irai  ensaier  ma  vertu 

A  lui,  cornent  qu'il  m'en  aviegne. 

Dieus  doinst  qu'a  joie  m'en  reviegne,      9052 

Que  vostre  ami  puisse  vengier 

Et  le  chevalier  dessegier 

Qui  la  damoisele  a  assise  ! 

Home  qui  plaius  est  de  malisse  9056 

Que  n'aime  Dieu,  ne  lui  ne  croit. 

Ne  de  mal  faire  ne  recroit, 

Ne  doit  nus  qui  Dieu  croit  douter. 

Ne  je  ne  quier  plus  arester  9060 

Dusqu'a  tant  que  l'avrai  trové 

Et  mon  cors  a  lui  esprové. 

—  Sire,  fait  ele,  et  jou  irai 

O  vous  tant  que  veu  arai  9064 

Liquels  en  avra  la  victore, 

Et  Dieus  vous  soit  en  adjutore  ! 

Alons,  car  je  sai  bien  la  voie, 

Si  est  drois  que  je  vous  convoie  9068 

Tôt  le  plus  droiturier  chemin. 

A  l'abeïe  saint  Domin 

Venrons  anqui  :  la  a  nonains  ; 

Mais  je  quit  qu'il  sera  nonne  âins  9072 

Que  nous  veignons  a  l'abeïe 

Ou  la  gens  est  molt  esbahie, 

Si  vous  dirai  por  quelasfaire» 

Dedens  le  Pui  de  Montesclaire  9076 

Prenoient  lor  rente  et  lor  vivre, 

Mais  cil  cui  l'anemis  en3^vre. 

Qui  nului  ne  velt  déporter. 

Ne  lor  laisse  riens  aporter  9080 

Que  l'abeesse  puist  mengier, 

Si  les  fait  de  fain  esragier  : 

Ce  est  dolors  etgrans  damages. 

Rachines  et  pomes  salvages  9084 

Menjùent  et  de  che  ont  poi.  » 

Dist  Perchevaus  :  «  Piecha  ne  poi 

Venir  en  liu  ou  je  trovaisse 

Liu  ou  a  aise  hebergasse.  9088 

Ore  alons,  que  Dieus  nous  conseut. 

Mius  sera  que  estre  ne  seut 

Avec  les  nonains,  se  je  puis, 

Et  si  ert  délivrés  li  Puis  9092 

De  Montesclaire  se  Dié  plaist.  » 

A  cest  mot  Perchevaus  se  taist, 

Qui  n'estoit  mie  trop  parliers  ; 

Ausi  ne  doit  nus  chevaliers  909e 

Trop  parler,  n'estre  plains  d'eschar. 

La  pucele  torne  son  char. 

Qui  Percheval  maine  et  conduit  ; 

Mainte  fois  a  plus  grand  déduit  9100 

Avoit  la  dame  chevalchié. 

Tant  ont  lor  voiage  avanchié 

Qu'il  sont  venu  a  l'abeie. 

Quant  Tabeese  beneïe  9104 

Les  vit  venir,  si  se  leva, 

Encontre  aus  tout  bêlement  va. 

Par  la  crois  s'est  rasseùree  : 

Molt  se  tint  a  bone  eùree  9108 

Quant  la  crois  choisi  en  l'escu  ; 

Le  cuer  qu'ele  avoit  irascu 

Li  a  empli  de  grant  leece, 

La  grant  famine  et  la  destrece  9 1 1 2 

A  oubliée  c'ot  eue, 

Tantost  qu'ele  a  la  crois  veûe. 

Encontre  als  va  isnelement 

Et  les  bienviegne  douchemcnt,  91 16 

L'ostel  bêlement  lor  présente. 

Perchevaus  mie  ne  s'alente, 

L'abeesse  rent  son  salu, 

Qui  tout  avoit  le  vis  pelu  9120 

De  fain  et  de  grant  povreté  ; 

Et  sachiez  bien  de  vérité, 

Se  bien  son  estovoir  eûst, 

Que  molt  bêle  et  moltgente  fust.  9124 

Perchevaus  en  a  grant  pitié  ; 

N'a  mie  granment  respitié, 

Quant  il  sont  entré  en  la  cort. 

Chascune  des  nonains  acort,  9128 

Quant  d'aus  ont  la  novele  oie. 

Molt  ont  la  dame  conjoïe, 

Qu'ele  espoirent  sans  atendance 

A  avoir  alcune  pitance.  9132 

Molt  ont  honeré  Percheval  ; 

Establer  H  font  son  cheval, 

Puis  l'ont  maintenant  desarmé 

Et  le  plus  bel  l'ont  acesmé  9136 

Que  eles  porent  et  al  mieus. 

Chascune  larmoie  des  oeus 

De  pitié  que  n'ont  a  doner 

A  Percheval  un  bel  souper  9140 

Et  a  la  damoisele  au  char, 

Mais  n'ont  ne  pain,  ne  vin,  ne  char. 

Car  el  ne  l'avoient  ou  prendre. 

Perchevaus  vait  son  escu  pendre  9144 

A  une  colombe  molt  bêle. 

Au  mostier  mena  la  pucele 

Çon  çhaf  et  son  ami  dedens. 

Onques  ne  mengierent  des  dens  9148 

L^  nuit,  n'ele  ne  Perchevaus  ; 

De  l'erhe  ont  ayec  les  chevaus 

Que  de  l'avaine  n'ont  il  point  : 

Desi  al  jor  sont  en  tel  point,  9152 

Et  les  ppngips  tputes  yeillierent 

Et  durement  se  traveillierent 

D'orer  et  dédire  oroi^pns 

Qu'il  desfeqde  de  niesproispna!  9156 

Perchev^l  et  la  dampisele. 

Au  matinet  a  mis  sa  sele 

Perchevaus,  et  puis  TpRt  armé 

Les  dames  et  bien  acesmé  9160 

De  ses  armes  tpt  en  plprant  ; 

Et  la  pvicele  vait  cprant 

A  son  ch^r,  si  l'a  atorné. 

Et  puis  vers  la  porte  torné  9164 

Les  timons  ;  ses  chevays  atoilp  ; 

Son  ami  cpvri  d'une  tpile 

Por  che  qu'il  fu  noirchjs  d^l  fu  ; 

El  char  l'a  mis  qqi  riches  fu,  9168 

Puis  monte  spr  l'un  des  chevaus. 

Lors  prentcongié,  et  Perchevaus, 

A  l'abaesse  et  as  nppaiqs. 

Lprs  ^'en  vpnt,  qu'il  ne  porent  ains,  9172 

Droit  yers  le  Pui  d§  Montesclaire  ; 

Mais  il  tone  et  pluet  et  esçlaire 

Tout  cel  matin  desçi  qu'4  prime  ' 

Il  samble  que  trusqu'eq  abisme 

Doie  toute  la  terre  fondre 

De  pluie,  d'esclistre  et  de  foldre. 

Mais  H  orages  s'en  départ 

Et  Perchevaus  spr  destre  p^yt  9 il 

Esgarde,  quant  vit  le  tans  bel, 

En  un  val  desog  un  aubel 

Vit  quatre  somiers  taz  ehargie^ 

De  vïande  que  aehacie^  9184 

Avoit  h  tormente  et  l'orés, 

«  Et  Dieus,  vous  soiez  aorez, 

Dïent  chil  qui  chacent  les  somes. 

Quant  del  péril  eschapé  somes  9188 

Qui  si  a  for3  et  grans  esté. 

Dieus,  Dtroiez  qu'a  cest  esté 

Soiens  vengié  du  mal  tirant 

Qui  si  noua  va  mal  atyrant  9192 

Qu'il  nous  fait  a  force  servir  ; 

Si  ne  savons  tant  deaervir 

Que  il  nous  doinst  chape  ne  roube, 

Ainz  nous  tait  tout  et  tôt  nous  roube,       9196 

Blez,  avaines,  viandes,  vins. 

Et  Dieus,  qui  est  li  vrais  devins, 

Nous  em  puist  vengier  temprement, 

Qu'en  lui  n'a  point  d  atemprement,  9200 

De  pitié  ne  d  umelité, 

Ainz  est  si  plains  de  crualté 

Que  çhiaus  ocist  qui  Dieu  reclaiment. 

Toutes  les  gens  de  lui  se  claiment  9204 

A  Dieu,  que  il  aon  cors  destruise 

Et  que  son  mestre  encore  truisse 

Qui  le  siècle  en  face  delyvre, 

C'on  ne  porroit  escrivre  en  livre  9208 

Les  maus  visces  qui  sont  en  lui. 

Dieus,  otroiez  lui  tel  anui 

Qu'il  se  chastoit  de  faire  honte.  » 

Mais,  ainçois  que  nus  de  cîaus  monte,       9212 

Se  sont  assis  por  desjuner, 

Car  bien  sevent  que  a  disner 

N'aront  pas,  s'il  vienent  a  l'ost. 

N'est  pas  drois  c'on  celui  alost 

Cui  on  ses  viandes  présente, 

S'ele  n'est  a  celui  présente 

Qui  a  son  coust  le  sert  et  maine. 

Perchevaus,  qui  celé  semaine 

Avoit  erré  a  grant  meschief, 

A  celé  part  torné  son  chief, 

Tout  erranment  celé  part  va. 

Chascuns  contre  lui  se  leva  922^ 

Por  che  que  chevalier  le  voient. 

Perchevaus  lor  dist  s'il  avoient 

Riens  a  mengier  qu'il  weillent  vendre. 

«  Sire,  font  cil,  or  venez  prendre 

Le  digner  od  nous  lieement 

Et  vous  Tarez  molt  bonement 

Par  teus  covens  qu'arrière  irez. 

Biaus  dois  sire,  ne  vous  irez  923: 

Se  le  bien  vous  loons  a  faire, 

Car  chil  qu'anemis  puist  deffaire 

Vous  ocirra  s'avant  alez. 

Se  delà  cel  mont  avalez  ;  9236 

Car  li  anemis,  li  tyrans. 

Qui  est  a  mal  faire  tirans 

N'ataint  nul  chevalier  qu'il  n'arde 

Par  un  escu  qu'il  a  en  garde  9240 

Qjae  li  aporta  l'anemis. 

La  teste  del  dragon  a  mis 

L'anemis  ens,  qui  gete  flambe 

Que  trestoz  ciaus  art  et  enflambe  92^ 

Qui  contre  lui  tiennent  mellee. 

La  flambe  du  fu  emmellee 

Les  a  lues  toz  ars  et  bruïs  ; 

Bien  doit  estre  teus  hom  haïs.  »  9248 

Dist  Perchevaus  :  «  Vous  dites  voir, 

Mais  ne  lairai  por  nul  avoir 

Q.u'a  lui  ne  me  voise  essaier, 

Mais  ne  mengai  ne  hui  ne  hier  9252 

Ne  en  la  nuit  qui  passée  est.  » 

Cil  li  dïent  :  «  Veschi  tôt  prest 

Le  digner  avostre  cornant, 

Cornent  que  cil  la  nous  dcmant  9256 

A  cui  nous  mener  le  devons  : 

A  tort  tel  rente  li  paions, 

Mais  paier  le  nous  font  a  force.  » 

La  damoisele  au  char  s'esforce  9260 

Tant  que  ele  venue  est  la  : 

Et  Perchevaus  encontre  ala. 

Qui  du  cheval  est  descendus, 

Si  racole  a  bras  estendus,  9264 

Puis  l'a  mise  jus  de  son  char. 

Pain  et  vin  et  poisson  et  char 

Lor  douent  cil  a  grant  plenté  : 

Très  par  desoz  l'aubel  planté  9268 

Se  sont  assis,  si  ont  mengié, 

La  ont  lor  fain  afebloié. 

La  dame,  c'est  chose  certaine, 

Ne  menga  fors  pain  et  fontaine,  9272 

Neporquant  assez  ont  eu. 

Petit  a  mengié  et  beù 

Perchevaus,  car  de  trop  mengier 

Ne  se  doit  nus  preudom  cargier  9276 

Por  tant  que  se  doie  combatre, 

Car  trop  en  puet  son  pris  abatre. 

por  che  me  sire  Perchevaus 

Menja  petit,  mais  ses  ehevaus  9280 

Ot  de  l'avaine  par  raison, 

Et  cil  del  char  a  grant  fuison. 

Quant  ont  mengié  si  se  ratornent, 

Le  drpiturier  chemin  s'en  tornent  9284 

Droit  vers  le  Pui  de  Montesclaire. 

La  pucele  qui  ot  non  Claire, 

Qjiie)  char  maine  son  ami, 

Pensa  et  douta  et  gémi  9288 

Par  Percheval  ;  si  li  ensaigne 

Que  de  la  crois  face  s'ensaigne. 

Quant  celui  au  Dragon  verra, 

Que,  tantost  que  vers  lui  venra,  9292 

Verra  saillir  et  flambe  et  iu, 

Onques  nus  plus  ardans  ne  fu  : 

«  Mais  la  crois  vous  sera  aidans 

Envers  le  fu  qui  est  ardans,  9296 

Car  VQstfe  esciisi  bien  le  tesmoigne.  » 

Dist  Perchevaus  :  «  Je  ne  sai  moigne  '[ 

Qui  j'en  creïsse  mius  de  vous. 

Il  n'i  a  plus,  mais  hastong  nous,  9300 

Que  molt  m'est  tart  que  celui  voie.  » 

Lors  se  bastent  et  vont  lor  voie 

Tant  qu'il  vinrent  desor  un  mont, 

Molt  en  ox  de  plus  lais  el  mont,  9304 

En  Esture  et  en  Ricordane, 

Une  iaue  qui  ot  non  Gordane, 

Qui  molt  estoit  et  grans  et  lee, 

Coroit  desoz  en  la  valee,  9308 

Et  d'autre  part  çele  rivière 

Fu  li  chastiaus,  ce  m'est  aviere, 

Du  Pui  de  Montesclair  laiens, 

Pont  il  parvient  tantes  g^n^  i  9312^ 

Drpis  est,  car  moltest  biaus  et  riches. 

Il  ne  fu  pas  avers  ne  chiches 

Qjii  la  fist  faire  et  deviser. 

Qui  Couchi  porroit  aviser  9316 

Il  parroit  bien  dire  de  lui 

Qu'il  fu  conpassés  a  celui 

De  murs,  de  tors  riches  et  fqrs. 

pi  au  Dragon  fu  par  defors  9320 

Lpgiez  devant  la  mestre  porte, 

Si  que  riens  nus  laiens  ne  porte 

Qu'il  puissent  avoir  a  mengier. 

Ensi  les  a  fait  assegier  9324 

Cil  au  Dragon  et  si  destraindre 

Que  de  famine  les  fait  taindre 

Et  pâlir  et  color  miier  ; 

Si  ne  l'en  puet  nus  remuer  ;  9328 

S'a  laiens  teus  trois  cens  vas^aus 

Qui  ont  enduré  ses  assaus 

Molt  longuement  a  grant  meschief, 

Et  nus  n'en  osearmerson  chief  9332 

Qui  combatre  se  weille  a  lui, 

Qu'il  pe  crient  ne  doute  nului, 

Qu'en  Tanemi  a  tel  fiance 

Que  juré  a  et  s'afïance  9336 

Que  par  le  dragon  les  ardra, 

Ou  la  pucçle  U  rendra 

Son  cors  et  sa  terre  et  sa  gent  ; 

Ne  por  grant  or  ne  por  argent  9340 

N'en  partira,  ses  avra  pris 

Et  par  le  fu  ars  et  espris 

Qui  par  la  goule  au  dragon  saut. 

Tant  ont  enduré  son  assaut  9344 

Cil  dedens  qui  de  fain  maroieni 

Et  dïent,  se  plus  demoroient  ^ 

Laiens,  qu'il  seront  mort  de  fain. 

Rendre  lor  covient  al  demain  9348 

Le  chastel,  se  il  n'ont  secors. 

Cis  termes  par  samble  trop  cors 

A  la  pucele  qui  cuidoit 

Avoir  secors,  qu'ele  atendoit  9352 

Gavain  et  pense  adés  qu'il  viegne 

Et  que  de  son  veu  li  soviegne 

Qu'il  avoit  grand  piecha  voé. 

«  J'eusse  en  lui  bon  avoé,  93 5^ 

Fait  ele,  se  il  cha  venist, 

Et  se  aventure  avenist, 

Se  cil  c'on  nome  Percheval, 

Qui  tant  par  a  quis  le  Graal  9360 

Et  la  Lance  dont  li  fers  saine, 

Venist  par  chi  por  nule  paine, 

Je  seroie  espoir  secorue.  » 

Lors  est  la  pucele  corue  9364 

Vers  les  fenestres  de  la  sale. 

Que  pensée  a  que  jus  avale 

Por  morir,  que  plus  ne  quiert  vivre. 

Si  ert  de  la  paine  délivre  9368 

Et  du  torment  que  ele  endure. 

Ja  fust  saillie  a  terre  dure, 

Quant  si  home  qui  molt  l'ont  chiere, 

L'ostent.  El  retorne  sa  chiere  9372 

S'a  veu  Percheval  descendre 

Jus  del  mont  et  vit  l'escu  pendre 

A  son  col,  molt  s'en  esmerveille. 

Qui  blans  fu  a  la  crois  vermeille,  9376 

Si  dist  :  «  Dius,  biaus  père  celestre, 

Qui  puet  or  çis  chevaliers  estre. 

Que  je  voi  cel  mont  avaler  ? 

Un  char  voi  devant  lui  aler  93^0 

Qui  molt  est  richement  covers. 

C'est  la  pucele  as  Dras  Envers 

Qui  le  char  amaine  et  charrie. 

Ha  !  fait  ele,  sainte  Marie,  9384 

Car  m'envoiez  prochain  secors  ! 

Bien  voi  faillie  m'est  la  cors 

Au  bon  roi  Artu  de  Bretaigne. 

N'i  a  chevalier  tant  chastaigne,  9388 

Ne  un,  ne  deus,  ne  trois,  ne  quatre, 

Qui  osent  venir  por  combatre 

Contre  celui  qui  m'a  assise, 

Mais  voir  mius  volroie  estre  ocise  9392 

Qu'il  m'eûst  ja  n'a  tort  n'a  droit  ; 

Mais  ce  me  conforte  orendroit 

Que  voi  descendre  de  cel  mont 

Le  plus  bel  chevalier  del  mont  939^ 

As  armes,  si  come  il  me  samble.  » 

Perchevaus  et  la  dame  ensamble 

Se  sont  un  petit  aresté  : 

N'i  ont  mie  granment  esté  9400 

Quant  Perchevaus  devant  lui  garde. 

En  un  plain,  au  pié  de  l'angarde, 

Vit  l'ost  aval  le  pré  logie 

Dont  la  vile  estoit  assegie,  9404 

Et  li  chastiaus  et  la  grans  tors  ; 

Mains  durs  assaus  et  mains  estors 

Avoient  a  chiaus  dedens  fait. 

Mais  poi  lor  avoient  mesfait  9408 

As  murs,  as  tors  ni  as  fossez  : 

Mais  dedens  n'est  nus  si  hosez 

Qjii  est  issir  fors  de  la  porte 

Por  celui  qui  k  teste  porte  9412 

Du  dragon  dedens  son  escu, 

Car  tântost  sont  àrs  et  vencu. 

Perchevaus  choisi  l^ost  au  plain 

Que  de  tentes  le  vit  tôt  plain  9416 

Et  de  loges  et  de  foillies 

Qu'il  ont  par  la  forest  coillies. 

Par  defors  Tost  choisi  un  arbre, 

N'avoit  si  bel  dusqu'a  Calabre,  9420 

En  mi  un  pré  èstoit  plantez  : 

De  branches  i  otgrans  plentez» 

A  l'arbre  peut  une  grant  cloche  ; 

Il  n'a  quatre  home»  en  Escoche  9424 

Si  fors,  sel  volsissent  soner, 

Qui  feïBsent  tnie  assener 

Le  bfltel  fors  d'une  partie. 

Tantost  con  la  cloche  est  bondie,  9428 

Sevent  bien  el  chastel  sanz  faille 

Que  par  defors  aront  bataille. 

La  pucele,  qui  molt  fut  bêle, 

Qui  le  char  maine,  a  soi  apele  943^ 

Percheval  et  si  li  ensaigne 

Qu'a  l'arbre  voi«t,  que  ne  se  faigne 

De  la  cloche  soner  tantost  : 

«  Adont  verrez  estormir  l'ost  943e 

Et  celui  au  Dragon  venir  5 

Anzdeus  vous  lairont  Covenir 

Cil  de  l'ost,  je  le  vous  di  bien, 

Il  ne  vous  grèveront  de  rien,  9440 

Qu'il  lor  a  fait  toi  creanter 

Que  cil  qui  le  porra  mater 

N'avra  ja  de  nul  d'aus  regart.  » 

Dist  PercheVâUs  :  «  Se  Deus  me  gart,       9444 

En  tant  n'est  il  mie  revois. 

A  Dieu  vous  cornant,  je  m'en  vois.  » 

A  tant  s'en  torne,  si  le  laisse, 

Tôt  droit  envers  l'arbre  s'eslaisse  ;  9448 

Et  celé  lieve  sa  main  destre, 

Si  le  saigne  dcl  roi  celestre, 

Et  demeure  molt  csploree. 

Et  Perchevaus  sanz  demoree  9452 

Vint  a  l'arbre  ou  le  cloche  pent 

Et  jure  quanques  Dieu  apent 

Que,  s'il  puet,  il  le  sonerà, 

Son  pooir  i  assaiera.  9456 

De  le  cloche  soner  s'atyre  ; 

Lors  prent  la  cloque,  si  le  tyre  : 

Tant  durement  le  cloque  sone 

Que  toz  H  chastiaus  en  rcsohe  9460 

Et  toute  l'ost  est  estormic  ; 

Tant  par  l'a  durement  bondie 

Que  rt'i  a  plaitt,  mont  ne  vâlee, 

La  ou  la  vois  ne  soit  alee  9464 

Plus  de  trois  liues  environ. 

Les  puceles  et  li  baron 

De  la  vile  le  son  entendent. 

As  murs  montent,  que  plus  n'atendent,     9468 

Taiitost  coii  ont  oï  la  cloche  ; 

Il  n'i  a  boisteuse  ne  cloche 

Qui  tie  soit  as  murs  apoïe, 

Châscutie  i  â  fait  sa  puïe  ;  9472 

Et  la  dame  monte  en  la  touf 

Et  ses  puceles  tout  entour  ; 

Et  cil  au  Dragon  s'apareille,  *• 

Qui  molt  durement  se  merveille  9476 

Qui  cil  est  qui  tâtit  a  hardie 

La  char  que  la  cloche  a  bondie 

Si  fort  et  de  si  grant  vertu  : 

«  C'est  des  barons  le  roi  Artu  9480 

Qui  chi  vient  mostrer  son  esfort, 

Mais  ja  morra  de  laide  mort.  » 

En  son  tref  fait  un  drap  estendre, 

Armer  se  fait  sanz  plus  atendre.  9484 

Ses  cauces  li  corent  lacier 

Dont  li  anel  sont  bon  et  chier, 

Et  ses  chauces  fors  et  treslites 

A  coroies  de  fer  eslites  ;  9488 

Uns  espérons  a  or  li  chauce 

Uns  damoisiaus  desor  sa  chauce  ; 

Sor  l'auqueton  vest  un  hauberc  : 

D'or  et  de  saffre  sont  li  merc,  9492 

Legiers  fu  et  fors  et  serrez  ; 

Plus  de  cinc  fois  fu  esmerez 

Li  fers  de  coi  il  fu  forgiez. 

Et  quant  il  se  fu  haubergiez,  9496 

Tout  maintenant  a  chaint  s'espee 

Dont  mainte  teste  avoit  colpee  ; 

Plus  fu  trenchans  que  nule  faus. 

Sovent  jure  que  cil  est  faus  9 5 00 

Qui  vers  lui  velt  bataille  prendre, 

Que  par  tans  li  voira  aprendre 

Quel  force  il  a  en  son  escu.  ' 

D'ire  enflambez,  cuer  irascu,  9504 

Est  montez  desor  son  cheval  ; 

Sovent  manace  Percheval. 

Un  helme  fort  et  dur  et  chier 

Se  fait  errant  el  chief  lachier  ;  9508 

Sor  la  coisfe  et  sor  le  bachin 

Li  ont  lachié  quatre  meschin 

Qui  plus  le  doutent  qu'il  ne  Taiment.; 

Coiement  Damedeu  reclaiment  9512 

Que  il  puist  estre  recreans 

Li  desloiaus,  li  mais  tirans 

Qui  Damedieu  ot  renoié. 

Durement  li  a  anoié  95^6 

De  ce  que  fait  si  grant  demeure  ; 

Son  escu  qui  noirs  est  que  meure 

A  mis  maintenant  a  son  col  ; 

Ne  doute  une  foille  de  col  9520 

Nul  home  puis  que  al  col  Tait  mis. 

Tel  fiance  a  que  l'anemis 

Nés  doie  toz  de  fu  ardoir. 

N'a  cure  de  feme  ne  d'oir  9524 

Qui  remese  est  par  lui  déserte  ; 

Mais  par  tans  avra  sa  déserte 

S'il  ne  s'amende  tôt  a  comble, 

Que  de  torment  avra  grant  comble  9528 

Con  ne  pofroit  dire  et  retraire. 

Bien  doit  avoir  doel  et  contraire 

Li  hom  qui  au  deable  sert  ; 

En  la  fin  a  che  qu'il  désert  :  9532 

C'est  permanablement  infer. 

Sa  lance  prent  au  trenchant  fer 

Qui  grosse  estoit  et  roide  et  fors, 

Puis  est  des  tentes  issus  fors  ;  95 3^ 

Et  cil  de  l'ost  s'en  vont  après, 

Mais  ne  le  sivent  pas  de  près, 

Ains  s'arestent  entor  le  plain. 

Cil  qui  le  cuer  ot  d'ire  plain  9540 

Point  des  espérons  le  cheval, 

Forment  manace  Percheval. 

Tant  est  fel  et  de  maies  ars 

Gerberi,  Pcrceval  *.  6 

Que  molt  tost  le  quide  avoir  ars  :  9544 

Molt  a  entre  fait  et  penser, 

Car  par  tans  li  porra  peser. 

Quant  onques  ot  son  conpaignon, 

Les  galos  s'en  vait  a  bandon.  954^ 

Quant  Perchevaus  venir  le  voit, 

Et  voit  l'escu  que  il  avoit 

Plus  noir  qu'arrement  destempré, 

Et  vit  le  fu  qui  art  le  pré,  9552 

Ki  saut  par  la  guele  al  dragon, 

Il  sist  el  destrier  arragon, 

Son  escu  a  devant  lui  mis. 

Quant  la  crois  voit  li  anemis  95 56 

Qui  en  la  teste  au  dragon  fu. 

Qui  giete  le  flamble  et  le  fu. 

Tant  doute  l'anemis  la  crois 

Por  che  que  Jésus  Cris  li  rois  9560 

Venqui  en  la  crois  le  bataille, 

Par  coi  brisa  infer  sanz  faille 

Et  en  geta  ses  amis  fors 

Qui  sosfroient  les  tormens  fors,  95^4 

Et  por  che  l'anemis  doutoit 

La  crois  que  Dieus  mis  i  estoit. 

Si  brait  et  crie  come  uns  tors. 

Cil  del  chastel  ont  lor  poins  tors  9568 

Et  lor  chaveus  rous  et  detrais 

Et  sovent  jectez  cris  et  brais 

Por  le  doute  de  Percheval. 

Et  Perchevaus  point  le  cheval  ;  9572 

Contre  celui  au  Dragon  muet 

Quanques  li  chevaus  rendre  puet. 

Qui  cort  si  tost  con  dains  et  cers. 

Chascuns  d'aus  deus  puet  estre  cers  95 

Qu'il  i  avra  bataille  dure. 

Cil  au  Dragon  fu  plains  d'ardure. 

Quant  voit  abondoneement 

Percheval  et  si  durement  9580 

Venir,  qui  petit  le  resoigne. 

Chascuns  d'aus  deus  sa  lance  aloigne 

Et  les  baissent  al  aprochier  ; 

Des  fers  qui  sont  trenchant  d'achier  9584 

Se  quident  ferir  a  eslais  ; 

Ne  mais  li  fus  hideus  et  lais 

Qui  par  la  goule  au  dragon  ist 

Arst  toute  la  lance  et  bruist  9588 

De  Percheval  neïs  le  fer, 

Car  ce  estoit  li  fus  d'infer 

Qui  tout  art  quanques  il  ataint. 

Cil  au  Dragon  sor  l'escu  taint  9592 

Fiert  Percheval  par  tel  angoisse 

Qu'en  dis  pieches  sa  lance  froisse  ; 

L'escu  n'enpire  une  chartaine  ; 

Et  ce  fu  veritez  certaine  9596 

Que  li  cheval  si  droit  corurent 

Et  par  si  grant  ravine  murent 

Que  des  chiés  se  sont  si  hurté. 

Ore  oiez  con  grant  elirté  9600 

A  Dieus  doné  a  Percheval. 

Andoi  s'afrontent  li  cheval 

Et,  si  con  li  livres  m'aprent, 

Li  fus  arst  trestot  et  esprent  9604 

As  chevaus  les  cols  et  les  testes, 

Qui  trop  estoient  bêles  bestes  ; 

Et  li  vassal  si  fort  s'encontrent 

Qu'a  poi  que  il  ne  s'entrafrontent,  9608 

Et  li  escu  ensamble  froient. 

Cil  de  l'ost  durement  s'esfroient 

Et  cil  del  chastel  d'ambes  pars. 

Quant  il  voient  le  fu  espars,  9612 

Si  quident  bien  que  Perchevaus 

Soit  ars,  et  il  et  ses  chevaus. 

Non  fu  ;  mais  ore  oiez  merveille  : 

Le  fust  qui  en  la  crois  vermeille  9616 

Ou  Dius  fu  mis  li  fu  aidans 

Contre  le  fu  qui  fu  ardans, 

Rien  nule  sor  lui  ne  blesmi  ; 

Quant  la  crois  hurte  a  l'anemi,  9620 

Si  demaine  un  si  grant  escrois 

Que  par  la  vertu  de  la  crois 

Saut  l'anemis  du  dragon  fors, 

Qui  vers  la  crois  n'a  point  d'effors,  9624 

Se  n'i  osa  plus  remanoir; 

En  guise  d'un  corbel  tout  noir 

S'en  va  volant,  si  bruit  et  tone 

Si  que  Percheval  tout  estone  9628 

Et  cil  au  Dragon  ensement 

Et  jurent  ensi  longuement. 

A  chiaus  del  chastel  fut  molt  bel 

Quant  il,  en  guise  de  corbel,  9632 

En  virent  l'anemi  aler. 

Cil  de  l'ost  prenent  a  parler 

Et  dïent  :  «  Tout  ce  n'est  pas  fable 

Que  li  hom  qui  sert  au  deable  9636 

En  est  en  la  parfin  dampnez. 

Las  !  con  de  maie  eure  fu  nez 

Qui  por  le  délit  terrien 

Ne  porchache  a  l'ame  nul  bien  ;  9640 

Qui  covoite  le  pris  del  monde 

Et  par  confesse  ne  s'esmonde, 

Ne  ne  velt  faire  penitance, 

Ne  ne  a  a  Dieu  repentanche,  9644 

A  bien  perdu  l'ame  et  le  cors. 

Mais  Dieus  qui  est  misericors, 

Quant  voit  le  pecheor  laissier 

Le  mal  et  au  bien  eslaissier  9648 

Le  voit  et  acorre  et  aerdre, 

Por  che  que  crient  l'onor  Dieu  perdre. 

Va  a  confesse  et  ses  mains  joint 

Et,  s'il  fait  che  c'on  li  enjoint  9652^ 

En  penitance,  il  est  refais, 

Q.u'il  n'a  el  mont  si  pesant  fais 

Con  li  pechiés  est  a  porter. 

Teus  se  quide  nés  déporter  9656 

dui  en  la  fin  en  ert  péris  ; 

Se  n'en  pense  Sains  Esperis 

Tout  adez  perent  li  méfait. 

Me  sire  qui  tans  mais  a  fait,  9660 

S'est  or,  s'il  velt,  bien  aperchus 

du'il  est  par  l'anemi  déchus  ; 

Or  pert  coment  il  a  ovré.  » 

A  tant  a  pooir  recovré  9664 

Cil  au  Dragon  ;  mais  Perchevaus 

Sailli  ains  sus  ;  mais  lor  chevaus 

Virent  ansdeus  ars  et  brûliez, 

Mais  Tanemis  s'en  fu  aies  9668 

Qui  par  mi  la  goule  au  dragon 

Jectoit  le  fu  par  tel  randon  ; 

Or  n'i  a  ne  flambe  ne  fu. 

Perchevaus  molt  joians  en  fu  9^72 

Et  cil  au  Dragon  molt  dolens  ; 

Chascuns  d'aus  deus  n'est  mie  lens 

De  son  adversaire  malmetre. 

Qui  lors  lor  veïst  lor  mains  mètre  9676 

As  brans  d'acier  et  traire  fors  ! 

Si  se  fièrent  par  tels  esfors 

Que,  quant  a  descovert  s'ataignent, 

Le  sanc  en  traient,  dont  il  taignent  9680 

L'erbe  qui  en  devient  vermeille. 

Cil  au  Dragon  toz  s'esmerveille 

Quant  il  n'a  Percheval  venchu, 

Mais  ne  set  tant  sor  son  escu  9684 

Ferir  qu'il  le  puist  entamer  ; 

D'air  comence  a  escumer 

Cil  au  Dragon  et  hardement 

A  en  lui  tant  que  durement  9688 

Cort  Percheval  as  poins  saisir. 

Perchevaus  le  sot  Ijien  choisir. 

Qui  durs  os  avoit  et  fors  ners. 

Si  l'a  si  durement  aers,  9692 

Si  tire  Tuns  et  l'autre  et  sache 

Ne  il  n'i  a  celui  qui  sache 

Liquels  d'als  deus  le  mains  se  doeille  ; 

N'i  a  cel  qui  reposer  weille  9696 

Ne  tant  ne  quant  ne  traire  arrière, 

Ains  combatent  en  tel  manière 

Li  uns  vers  l'autre,  per  a  per. 

Que  l'uns  ne  puet  l'autre  eschaper  :  9700 

Tant  doute  li  uns  l'autre  et  crient 

Qu*ichi  qui  son  conpaignon  tient 

Nel  laist  aler  qu'il  ne  le  fuie  ; 

Chascuns  se  raferme  et  s'apuie  97^4 

Sor  ses  piez  et  puis  s'entredonent 

Si  grans  cops  que  trestot  s'estoncnt. 

Cil  del  chastel  les  esgardoienl  ; 

Li  alquant  la  terre  mordoient  9708 

Et  prient  tant  au  roi  de  gloire 

Que  il  otroit  force  et  victore 

Celui  qui  por  als  se  combat. 

La  pucele  au  Cercle  d'Or  bat  9712 

Ses  palmes,  molt  est  esmarie, 

Et  reclaime  sainte  Marie 

Qu'ele  deprit  a  son  chier  fil 

Qu'il  salve  celui  de  péril  97 16 

Qui  por  li  a  bataille  prise, 

«  Car  certes  en  tele  l'ai  prise 

Que,  s'il  est  ochis  en  l'estour, 

Chaoir  me  lairai  de  ma  tour.  »  9720 

Einsi  la  dame  se  débat. 

Et  Perchevaus  qui  se  combat 

Et  cil  au  Dragon  tant  se  painent 

Et  tant  se  grievent  et  sormainent  9724 

Et  fièrent  des  poins  et  d'espees 

Qu'il  ont  lor  coroies  colpees 

Des  colers  et  trenchiés  les  las 

De  lor  helmes  et  tant  sont  las  9728 

Qu'il  sont  a  la  terre  cheû. 

Mais  Percheval  est  mescheû. 

Car  au  cheoir  ses  brans  eschape 

Fors  de  son  poing,  et  cil  le  hape  9732 

Qui  de  mal  faire  est  apenscz, 

Et  sovent  en  ot  fait  assez. 

Em  piez  resaut,  les  brans  tint  nus, 

Envers  Percheval  est  venus  97 3  ^ 

Qui  molt  se  fu  tost  relevez, 

Mais  a  poi  n'est  de  doel  crevez 

Quant  voit  s'espee  que  cil  tient  ; 

Contre  lui  hardïement  vient,  9740 

L'escu  Heve  por  lui  covrir, 

Mais  trop  se  comenche  a  ovrir 

Con  cil  qui  nel  redoute  mie  ; 

Et  cil  qui  sot  de  l'escremie  9744 

L'a  si  féru  sor  le  costé 

K'il  li  a  de  la  char  osté 

Grant  pieche,  que  li  sanz  en  raie  ; 

Mais  ançois  qu'arrière  se  traie  9748 

Le  saisist  Percbevaus  al  poing  ; 

On  n'alast  mie  molt  très  loing 

Quant  Perchevaus  par  poesté 

Li  a  son  brant  d'acier  osté,  9752 

Puis  dist  :  «  Vassal,  or  sachiez  bien, 

Gardez  le  vostre,  j'ai  le  mien.  » 

Cil  au  Dragon  li  respondi, 

Qui  le  cuer  ot  fier  et  hardi  :  975e 

«  Voire,  mais  il  vous  a  costé  ; 

Prenez  garde  a  vostre  costé. 

Car  je  en  voi  issir  le  sanc  ; 

Sachiez  ja  par  vostre  escu  blanc  97^0 

Ne  par  la  crois  garant  n'arez.  » 

Dist  Perchevaus  :  «  Anqui  sarez 

Liquels  en  venra  au  desus.  » 

A  tant  Perchevaus  li  cort  sus  :  97^4 

Cil  au  Dragon  ne  l'en  faint  mie, 

Ains  le  requiert  a  l'escremie  ; 

Grans  cops  et  cruels  s'entredonent, 

Hardïement  s'entrabandonent.  9768 

Hiaumes  trenchent,  haubers  desmaillent, 

Hurtent,  boutent,  fièrent  et  maillent. 

Cil  au  Dragon  molt  se  merveille 

Qu'a  l'escu  a  la  crois  vermeille  977^1 

Ne  puet  de  riens  adamachier  ; 

Percheval  sent  fort  et  legier 

Assez  plus  qu'au  comencement. 

Lors  a  parlé  molt  fièrement  :  9776 

«  Vassal,  fait  il,  se  vostre  esc^s 

Ne  fust,  piecha  fuissiez  vencus  ; 

N'ovrez  pas  par  chevalerie, 

Ainçois  ovrez  par  faerie,  97^0 

Quant  vous  avez  celui  vencu  ^ 

Qui  fu  jectoit  de  mon  escu, 

Et  se  vous  faez  ne  fuissiez 

Ja  contre  moi  ne  durissiez.  9784 

Mais  ne  lairai  que  ne  vous  die. 

Se  tant  avez  la  char  hardie 

Que  vostre  escu  osez  jus  mètre. 

Je  vous  weil  bien  por  voir  prometre         9788 

Que  tantost  osterai  le  mien  ; 

Et  une  chose  sachiez  bien 

Que,  se  ensi  faire  l'osez, 

Vous  en  serez  plus  alosez  9792 

Cent  tans  se  vous  m'avez  conquis  ; 

Et,  se  je  le  vous  ai  requis. 

Le  mien  osterai  premerains.  » 

Et  dist  Perchevaus  :  «  Très  orains  9796 

Volsisse  je  qu'il  fust  ensi.  » 

Chascuns  a  son  escu  saisi. 

Si  l'a  couchié  en  mi  le  pré  ; 

Chascuns  le  brant  d'acier  tempré  9800 

Tint  en  sa  main,  cler  et  trenchant  ; 

Li  uns  va  vers  l'autre  adrechant 

Et  se  fièrent  la  ou  s'asenent. 

Je  ne  croi  qu'a  pièce  lor  sanent  9804 

Lor  plaies  que  il  s'entrefont  ; 

A  bien  poi  que  chascuns  ne  font. 

Quant  son  conpaignon  n'a  outré  : 

Bien  a  li  uns  l'autre  mostré  9808 

Que  il  ne  s'entramoient  mie. 
Tant  a  duré  lor  escremie 
Que  toz  li  plus  fors  asfebloie, 
Chascuns  ot  la  char  tainte  et  bloie  9812 

Des  cops  que  li  uns  l'autre  donc. 
^  Perchevaus  vers  lui  s'abandone, 

Qui  tint  l'espee  nue  traite  ; 
Sor  le  costé  a  le  retraite  98 1 6 

Le  fiert  si  que  trenche  la  maille 
Du  hauberc  que  une  maaille 
Ne  li  valut  contre  l'espee  ; 
Si  parfont  a  la  char  colpee  9820 

Que  la  boële  li  saut  fors. 
Cil  au  Dragon  fu  durs  et  fors  ; 
Quant  sent  le  cop  si  s'esvertue  : 
Ainsçois  que  Perchevaus  le  tue  9824 

Se  vendera,  s'il  puet,  molt  chier  ; 
Il  jecte  jus  le  brant  d'achier, 
Tôt  veltgaaignier  ou  tout  perdre, 
As  bras  cort  Pcrcheval  aerdre  9828 

Par  les  flans  angoisseusement. 
Et  Perchevaus  lui  ensement 
L'aert  qui  envers  soi  l'estraint  ; 
Et  cil  mie  ne  se  refaint  9832 

Qjui  molt  estoit  plains  de  grant  force. 
Chascuns  de  bien  faire  s'esforce 
Por  che  que  queillir  velt  son  los. 
A  tant  estes  vous  les  galos  9836 

Une  pucele  chevalchant 
Desor  un  parlefroi  bauchant  ; 
Molt  se  paine  de  tost  aler, 
Mais  onques  ne  volt  aparler  9840 

Les  deux  vassaus  qui  se  combatent 

Qui  des  poins  sovent  s'entrebatent  ; 

Celé  descent  de  son  cheval, 

Si  a  pris  l'escu  Percheval,  9844 

Puis  monte  que  plus  n'atendi. 

Et  Perchevaus  ki  entendi 

A  sa  bataille  bien  le  voit 

Que  celé  son  escu  avoit  9848 

Mis  a  son  col  et  si  l'emporte  ; 

Perchevaus  point  ne  s'en  conforte, 

Mais  al  cuer  forment  li  anoie. 

Celui  al  Dragon  si  manoie  9852 

Que  l'eschine  li  fait  ploier  ; 

Celui  covint  a  sozploier 

Que  sa  plaie  forment  li  grieve. 

Qui  tôt  adez  saine  et  escrieve.  9856 

Et  Perchevaus  tant  le  débat 

Des  poins  que  a  force  l'abat 

A  la  terre  tout  estendu. 

Perchevaus  a  son  braç  tendu,  9860 

Si  a  son  brant  d'achier  repris  ; 

D'ire  et  de  courrons  fu  espris 

De  son  escu  c'on  emportoit, 

Si  ne  savoit  qui  celé  estoit  9864 

Qui  l'emporte,  s'est  esmaris, 

Correciez  et  d'ire  maris. 

Dist  a  celui  :  «  Merchi  requier.  » 

Et  cil  respont  :  «  Point  ne  t'en  quier  :      9868 

Bien  sai  tu  m'as  a  mort  navré. 

Se  tu  m'avoies  délivré. 

Si  morrai  je  ;  mar  fis  homage 

Au  deable  qui  cest  damage  9872 

M'a  porchaschié  que  j'ai  rechut  ; 

Bien  voi  qu*anemis  m'a  déchut  : 
La  mort  me  covient  trespasser. 

—  Et  qui  te  porroit  respasser,  9876 
Dist  Perchevaus,  querroies  tu 

En  Dieu  et  en  sa  grant  vertu  ? 

—  Oïl,  fait  il,  mais  ne  puet  estre, 

du'il  n'a  el  monde  si  bon  mestre  9880 

Ki  ma  plaie  peùst  garir. 

—  Que  li  volroies  tu  merir, 
Dist  Perchevaus,  qui  te  garroit 

Et  de  ton  mal  sancté  donroit  ?  »  9884 

Et  cil  respont  :  «  Tôt  mon  roialme.  » 

Et  Perchevaus  li  dist  :  «  Par  m'ame, 

Se  tu  vels  croire  mon  conseil, 

Ains  que  colchié  voies  soleil,  9888 

Eres  en  joie  et  en  sancté 

Et  garis  de  toute  enferté. 

—  Or  dites  dont,  fait  il,  biaus  sire, 

Que  nule  rien  tant  ne  desirre  9892 

Con  je  faz  sancté  a  avoir.  » 

Dist  Perchevaus  :  «  Tu  Taras  voir. 

Se  tu  fais  che  que  je  dirai. 

—  Oie,  ja  ne  l'escondirai.  »  9896 
Dist  Perchevaus  :  «  Amis,  entent, 

Mande  le  prestre,  plus  n'atent. 

Si  te  confesse,  si  t'esmonde 

De  che  qu'as  mesfait  en  cest  monde,         9900 

Et  si  en  soies  repentans  ; 

Car  navrée  est  cent  mil  tans 

T'ame  que  tes  cors  n'est  assez. 

Se  tes  cors  estoit  trespassez  9904 

En  icest  point  sanz  repentance 

Por  nient  feroies  penitance. 

Mais  croi  sainte  confession, 

Repentance  et  contrition  9908 

De  cuer  te  covenra  avoir, 

Et  saches  de  fi  et  de  voir 

Que  dont  sera  t'ame  garie, 

Qui  seradampnee  et  perie  99^2 

Avec  le  cors  al  jugement 

Et  ara  l'angoisseus  torment 

En  infer,  dont  Dieus  nous  desfende. 

Biaus  dois  amis,  mais  or  t'amende  99 ^^ 

Et  prie  merchi  et  pardon 

A  Dieu,  et  si  fai  veu  et  don 

Que  ja  mais  pechié  ne  feras  ; 

Et  ses  tu  que  tu  en  aras  ?  9920 

Joie  et  sancté  en  paradis 

Et  leece  mais  a  toudis, 

N'aras  ja  chose  qui  te  nuise. 

N'est  si  grans  biens  qui  n'amenuise  99^4 

En  cest  siècle  et  qui  ne  défaille. 

Cist  siècles  est  une  bataille, 

Nus  n'i  est  a  repos  qui  vive, 

Covoitise  et  angoisse  avive  99^8 

Et  clers  et  chevaliers  a  prendre. 

Li  clerc  vont  a  Paris  aprendre 

Livres  de  lois  et  de  decrez 

Tant  qu'il  sont  et  sage  et  discrez  ;  9932 

Adont  devienent  avocas. 

Par  deniers  sostienent  les  cas  : 

Iluec  lor  âmes  vendent,  voir. 

Qui  lor  fera  infer  avoir  ;  99  3 6 

Certes,  mal  est  teus  gens  baillie. 

Et  li  baillu  qui  ont  baillie 

Pinchent  et  poillent  si  la  gent 

Ne  lor  remaint  or  ne  argent  ;  9940 

Chevalier  plaideor  devienent, 

Toute  jor  vont  as  plais  et  vienent. 

Quant  uns  preudom  est  entrepris 

Ki  a  a  prendre,  il  est  si  pris  9944 

A  cort  que  chascuns  l'embricone  ; 

Cil  est  toz  liez  qui  l'embricone  ; 

Et  s'il  respont  bien  et  a  droit, 

Recorder  li  font  lues  en  droit  9948 

Sa  parole,  tant  qu'il  mesprent  ; 

Einsi  apparole  le  prent  j 

Et  le  fait  chaoir  en  amende.  ^ 

Chevaliers  gaires  ne  s'amende  9952 

De  plaidier  por  autrui  tort  faire. 

Or  vous  ai  tant  dit  de  l'afaire 

Coment  li  uns  l'autre  triboule  : 

C'est  perius  que  tels  gens  ne  bole  991 

En  enfer  en  la  grant  caudiere, 

La  ne  sera  nus  hom  plaidiere, 

Iluec  aront  de  lor  tort  droit. 

Et  tu  pues  avoir  orendroit  9960 

Santé  avec  l'ame  et  le  cors, 

Kar  Dieus  qui  est  misericors 

Te  sanera  de  la  grant  plaie 

Dont  t'ame  durement  s'esmaie  99^4 

Qui  tant  est  de  pechié  navrée  : 

Mais  toute  en  sera  délivrée, 

Se  repentans  es  vraiement 

Et  te  confesses  loialment.  9968 

Confessions  est  droite  et  sainte 

Qui  n'est  ne  coverte  ne  fainte. 

Por  Dieu  en  tes  péchiez  te  mire  : 

Vraie  confessions  est  mire  9972 

Qui  garist  sans  fu  et  sanz  fer 

Des  plaies  c'on  a  en  enfer 

Qui  tôt  dis  sont  sans  fin  argans. 

Or  soies  au  bien  aergans  9976 

Et  si  donc  a  t'ame  sancté 

De  la  plaie  de  ton  costé.  » 

Cil  au  Dragon  bien  aperçoit 

Que  Perchevaus  pas  nel  déchoit,  9980 

Ainz  li  loe  a  faire  le  bien. 

A  Percheval  a  dit  :  «  Cha  vien  ! 

Fai  me  tost  le  prestre  venir, 

Car  il  me  doit  bien  sovenir  9984 

De  che  que  tu  m'as  aconté. 

De  la  plaie  de  mon  costé 

Me  morrai  je,  ne  puet  autre  estre.  » 

Perchevaus  a  mandé  un  prestre  9988 

Par  un  des  chevaliers  de  Tost 

Au  chastel,  et  il  vint  tantost. 

Et  cil  au  Dragon  fu  assis 

Qui  de  ses  péchiez  fu  pensis,  9992 

Et  li  prestres  s'asist  lez  lui. 

Et  cil  au  Dragon  sans  delui 

Se  confesse  et  pleure  et  gaismente  : 

De  s'ame  forment  s'espoente,  9996 

Si  pleure  ses  péchiez  molt  fort  : 

Du  cuer  sozpire,  ses  poins  tort, 

Et  regarde  le  ciel  amont. 

Il  n'a  si  dur  cuer  en  cest  mont,  •  loooo 

Sel  veïst,  n'en  eûst  pitié. 

Li  prestres  n'a  pas  respitié  ; 

Quant  il  se  fu  bien  confessez 

De  quanques  puet  estre  apensez,  10004 

Si  l'assaust,  le  bien  li  ensaigne  ; 

Et  cil  de  Dieu  sovent  se  saigne 

Et  se  couche  vers  orïant, 

En  orant  va  a  Dieu  morant  ;  10008 

L'ame  s'en  va,  li  cors  s'estent. 

Et  Perchevaus  plus  n'i  atent, 

Ains  a  fait  venir  ciaus  de  l'ost, 

Et  cil  i  vienent  qui  molt  tost  10012 

L'ont  desarmé  et  sepeli. 

Et  ce  forment  lor  abeli 

Qu'il  est  confés  de  ses  mesfais. 

Cil  del'chastel  tout  a  un  fais  1001 6 

Vinrent  encontre  Percheval  ; 

Amené  li  ont  un  cheval, 

Biaus  fu  et  grans,  fors  et  délivres  : 

Costé  avoit  plus  de  cent  livres  ;  10020 

Frain  ot  molt  riche  et  bone  sele. 

Il  n'ot  dame  ne  damoisele 

El  chastel  contre  lui  ne  viegne, 

Et  hautement  ne  le  bienviegne.  10024 

La  damoisele  au  Cercle  d'Or 

Fait  tel  joie,  c'onques  encor 

Ne  fu  mais  si  grande  veue. 

De  son  bliaut  tert  sa  veûe  10028 

Que  de  joie  et  de  pitié  pleure  ; 

Plus  de  cent  fois  beneïst  l'eure 

Qu'il  onques  vint  en  la  contrée, 

Que  par  lui  est  en  joie  entrée  :  10032 

«  Ostee  m'avez  del  péril. 

Que  mise  m'eûst  a  escil 

Cil  au  Dragon  qui  est  ochis. 

Le  guerredon  ne  les  merchis  loo- 

Ne  vous  porroie  jamais  rendre, 

Que,  s'il  vous  plaist,  vous  poez  prendre 

Mon  cors,  ma  terre  et  mon  avoir  ; 

Tout  poez  a  vo  bon  avoir  10040 

Que  vous  l'avez  bien  deservi. 

Mais,  por  Dieu  et  po:  saint  Davi, 

Faites  nous  doner  a  mcngier.  » 

Perchevaus  1  ot,  sans  atargier  10044 

Fait  les  barons  de  l'ost  venir. 

Cil  le  laissent  bien  covenir 

De  quanques  velt  faire  ne  dire  ; 

Rien  ne  li  welent  escondire,  10048 

Que  lor  sire  lor  fist  jurer 

Et  leaument  asseiirer 

Que  cil  qui  le  porroit  conquerre 

Porroit  comander  et  requcne,  10052 

Et  il  le  feroienttantost. 

Perchevaus  fait  crier  par  l'ost 

Que  les  viandes  qu'il  avoient 

Et  que  il  a  lor  oes  servoient  10056 

Soient  portées  el  chastel  ; 

Dont  n'i  remest  pain  ne  gastel, 

Ne  vins,  ne  bareus,  ne  bouchiaus, 

Vache,  ne  moutons,  ne  porciaus,  10060 

Qui  ne  soit  el  chastel  menez. 

Si  que  li  grans  et  li  maisnez 

En  ot  assez  a  remanant  ; 

Des  or  sont  il  riche  et  manant.  10064 

Cil  de  l'ost  ont  lor  seignor  pris 

Qui  vers  tantes  gens  ot  mespris, 

Se  li  ont  lait  une  litière 

De  deûs  percher,  forte  et  entière,  10068 

Et  l'ont  deden.;  posé  et  mis. 

Enseveli  d'un  :hier  tapis  ; 

Gerbhrt,  Perceval*.  7 


98  GERBERT   DE    MONTREUIL 

Et  por  ce  que  confessez  fu 

L'ont  honoré  et  d'un  boffu  10072 

Qui  molt  fu  riches  et  divers 

Fu  li  cors  richement  covers, 

Puis  fu  levez  sor  deus  chevaus  ; 

Si  lor  comande  Perchevaus  10076 

Qu'il  l'emportent  en  lor  pais, 

Si  soit  a  honor  enfouis. 

Cil  s'en  vont  qui  lor  seignor  portent, 

Et  cil  del  chastel  se  déportent  10080 

Et  font  joie  de  Percheval. 

Perchevaus  desor  le  cheval 

Monta,  c'on  li  ot  présenté  ; 

N'i  a  mie  granment  esté,  10084 

A  la  dame  ala  congié  prendre, 

Qui  bien  quidoit  de  doel  esprendre, 

Quant  ele  ot  qu'il  s'en  velt  aler  ; 

Si  comence  a  lui  aparler,  10088 

Si  dist  :  «  Biaus  sire,  demorez, 

Car  chaiens  serez  honerez 

Al  mieus  que  je  onques  porrai. 

—  Certes,  pucele,  non  ferai,  10092 

Ja  ne  passerai  vostre  porte, 

Mais  après  celi  qui  emporte 

Mon  escu  irai  sanz  sejor  ; 

Ja  mais  ne  sejornerai  jor  10096 

Deus  près  a  près,  ains  le  rarai 

Ou  bones  ensaignes  sarai 

Por  coi  issi  l'en  a  porté, 

Se  Dieus  de  mal  et  d'enferté  loioo 

Et  d'estre  en  prison  me  destorne.  » 

Dont  prent  congié,  si  s'en  retorne  ; 

Mais  n'ala  pas  loins,  ce  m'est  vis. 

Quant  encontre  devant  son  vis  10104 

Une  pucele  bêle  et  gente 

A  jenillons  en  mi  la  sente 

S'est  mise  devant  Percheval, 

Et  laisse  tout  coi  son  cheval,  10108 

Et  dist  :  «  Gentius  hom,  va  a  Dieu. 

Vengiee  m'as  du  mal  faidieu 

Qui  mon  ami  m'avoit  ochis, 

Qui  gist  el  char  de  fu  noirchis  10112 

Et  qui  du  drap  d'or  est  covers. 

Mes  dras  que  j'avoie  a  envers 

Vestus,  mais  jes  ai  orendroit 

Vestus  et  par  defors  l'endroit  ;  10116 

Mes  veus  est  par  vous  acomplis. 

A  l'abeïe  saint  Sozplis 

Qui  est  el  chastcl  la  pucele 

Au  Cercle  d'Or,  qui  tant  est  bêle,  10120 

Ferai  mon  ami  enfouir. 

Ou  que  soit  m'en  irai  fuir 

Ou  en  bos  ou  en  liu  salvage  ; 

Iluec  ferai  un  hermitage,  10124 

Si  prierai  por  mon  ami, 

Et  a  la  feïe  por  mi. 

Et  por  vous  especïaument 

Que  Dieus  par  son  comandement  ici 28 

Honor  et  joie  vous  otroit 

Et  il  en  tel  liu  vous  avoit 

Ou  vous  truissiez  vostre  désir. 

—  Dieus  le  m'otroit  par  son  plaisir,        ici 32 

Dist  Perchevaus  :  or  vous  levez, 

Pucele,  foi  que  Dieu  devez. 

Que  n'afiert  pas  a  chevalier 

Qu'il  laisi  pucele  ajenoillier  10136 

Longuement  en  tele  manière. 
Dieus  vous  doinst  faire  tel  proiere 
Qui  soit  al  salu  de  vostre  ame  ; 
Mais  or  me  dites,  dolche  dame, 
Por  Dieu,  s'il  ne  vous  doit  peser. 
Se  par  chi  veïstes  passer 
Une  dame  a  tout  un  escu. 
Dont  j'ai  molt  le  cuer  irascu, 
due  ne  sai  quel  part  ele  ala. 
—  Sire,  fait  ele,  par  delà 
S'en  va  vers  celé  grant  forest.  » 
A  tant  s'en  part  sanz  nul  arest 
Perchevaus,  a  Dieu  le  comande. 
Rien  nule  plus  ne  li  demande, 
Ainz  chevalche  sanz  nule  atente  ; 
A  celi  sivre  met  s'entente 
Qui  son  escu  avec  li  porte. 
Et  la  pucele  vers  la  porte 
De  Montesclaire  son  char  maine 
Qu'eleot  mené  mainte  semaine  ; 
Du  mener  n'est  pas  esmarie. 
En  la  porte  entre  et  tant  charie 
Son  char  qu'a  l'abeie  vient  ; 
Son  ami  issi  qu'il  covient 
Fist  a  grant  honor  enterrer  ; 
Ne  volt  plus  gaires  demorer, 
Ains  s'en  part  et  tôt  adez  pleure. 
Tant  va  qu'ai  bos  de  Claradeure 
Est  venue  en  une  montaigne 
Qui  molt  est  orrible  et  estraigne  ; 
La  trove  une  gaste  chapele 
Et  dalez  une  fontenele. 
Et  si  ot  un  viez  habitacle. 

Uns  hermites,  c'ot  non  Heracle, 

I  avoit  mes  plus  de  cent  ans  ; 

Mors  fu  n'avoit  mie  lonc  tans.  10 172 

Iluec  est  la  bêle  arestee 

Qui  assez  tost  ot  degastee 

Sa  colour  qu'ot  clcre  et  vermeille  ; 

Et  ce  ne  fu  mie  merveille  10176 

Qu'el  est  al  oré  et  au  vent 

Et  s'a  poi  a  mengier  sovent, 

Et  ce  doit  bien  color  changier. 

N'a  fors  rachines  a  mengier,  ici 80 

Pomes  salvages  et  faîne 

Et  glant  que  quelt  par  le  gaudine  ; 

N'a  de  nule  autre  chose  envie. 

Ensi  usa  toute  sa  vie,  10184 

Porson  ami  fist  penitance. 

Jésus  destort  de  mescheance 

Celés  qui  aiment  loialment 

Et  lor  doinst  bon  definement,  10188 

Que  ceste  ama  bien  de  cuer  fin 

Et  si  servi  Dieu  en  la  fin. 

Mais  de  li  lairai  ore  ester  : 

De  Percheval  voirai  conter.  10 192 

L'estoire  dist  que  Perchevaus, 

Qui  tant  ot  paines  et  travaus. 

Erra  une  entière  semaine. 

Si  come  aventure  le  maine,  10196 

Puis  qu'il  parti  de  la  pucele, 

Q.ui  tant  estoit  et  gente  et  bêle, 

Qui  s'en  ala  en  l'ermitage. 

Perchevaus  mie  ne  s'atarge  10200 

D'errer,  ne  onques  n'encontra 

Aventure,  tant  qu'il  entra 

En  une  forest  grant  et  lee, 

Ou  la  pucele  en  fu  alee  10204 

dui  son  escu  od  li  portoit, 

Et  Perchevaus  qui  se  hastoit 

D'errer,  mais  il  n'en  trove  point. 

A  tant  a  01  en  cel  point  10208 

Perchevaus  soner  une  cloche. 

Sor  son  cheval  qui  pas  ne  cloche 

S'en  est  droit  vers  le  son  aies. 

A  tant  est  un  val  avalez  102 12 

Par  mi  la  grant  forest  raniee. 

Une  abeïe  bien  fremee 

Trova  el  val,  ce  m'est  aviere. 

Qui  estoit  sor  une  rivière.  102 16 

Perchevaus  a  la  porte  va  ; 

Un  des  rendus  séant  trova 

Les  la  porte  sor  son  leson  ; 

Perchevaus  par  bêle  raison  10220 

Le  salua  molt  dolcement  ; 

Et  li  rendus  molt  bêlement 

Li  rent  son  salu  sanz  atendre, 

Con  cil  qui  molt  ot  le  cuer  tendre  10224 

Et  molt  véritable  et  piteus  ; 

Si  a  dit  :  «  Sire,  vos  hosteus 

Est  çaiens  pris,  se  vous  volez  ; 

Bonement  serez  hostelez.  »  10228 

Dist  Perchevaus  :  «  Vostre  merchi. 

Que  se  je  partoie  de  chi, 

Je  ne  saroie  ou  hebregier.  » 

A  tant  monte  sanz  atargier  10232 

En  la  porte  trestoz  armez  ; 

Par  un  huis  qui  fu  desfermez 

Entra  en  une  sale  errant, 

Et  rendu  vienent  acorant,  10236 

Qjai  le  saluent  et  descendent 

Et  a  lui  desarmer  entendent, 

Car  bien  voient  qu'il  est  errans. 

Chascuns  estoit  molt  desirrans  10240 

De  lui  servir  et  honerer. 

En  Testable  sans  demorer 

Li  font  establer  son  cheval  ; 

Molt  ont  honoré  Percheval  ;  10244 

En  une  chambre  l'ont  mené, 

Et  molt  l'ont  la  nuit  honeré 

De  quanques  lui  vint  a  plaisir. 

Après  mengicr  se  vait  gésir  10248 

Perchevaus  en  un  lit  bien  fait  : 

De  dormir  molt  bien  se  refait, 

Dusque  al  demain  la  matinée 

Dormi  que  prime  fu  sonee,  10252 

Dont  se  lieve  et  va  al  mostier 

For  escouter  le  Dieu  mestier  ; 

Mais  onques  ne  s'en  dona  garde 

Perchevaus,  quant  il  se  regarde  10256 

Dalez  lui  et  voit  une  treille 

De  fer  bien  faite  a  grant  merveille  ; 

Un  brone  molt  bien  fait  avoit 

Devant  tendu,  mais  par  mi  voit  10260 

Perchevaus  un  molt  riche  autel 

Onques  nus  hom  ne  vit  autel  : 

Molt  par  estoit  bien  atornez 

Et  de  riches  dras  aornez,  10264 

Molt  i  faisoit  glorïeus  estre. 

Devant  l'autel  avoit  un  prestre 

Revestu  d'aube  et  de  casure, 

Bêle  et  bien  faite  a  sa  mesure,  10268 

Sor  son  chief  avoit  une  mitre  ; 

Et  uns  angles  li  amenistre 

Qui  a  son  mestier  le  servoit. 

Perchevaus  esgarde,  si  voit  10272 

En  mi  la  chapele  un  bel  lit. 

Molt  par  le  tint  a  grant  délit 

Qu'il  quide  bien  entrer  laiens. 

Mais  de  l'entrer  est  il  noiens,  1027e 

Car  il  n'i  vit  nul  huis  overt. 

Perchevaus  vit  le  lit  covert 

De  dras  de  soie  trestoz  blans  ; 

Si  li  fu  avis  par  samblans  10280 

Que  dedens  gist  ou  feme  ou  home, 

Mais  il  ne  trove  qui  li  nome 

Liquels  que  soit,  si  se  merveille. 

Agenillons  devant  la  treille  10284 

S'est  mis  et  le  provoire  avise 

Qui  estoit  entrez  el  servise 

Et  le  faisoit  molt  saintement. 

Et  quant  ce  vint  au  sacrement  10288 

Qu'il  leva  le  cors  Dié  en  haut 

Cil  qui  el  lit  se  jut  tressait. 

En  son  séant  el  lit  s'asiet. 

Ce  plaist  a  Percheval  et  siet  10292 

Qu'en  son  séant  drechié  le  voit  ; 

Et  le  chief  descovert  avoit 

Et  tôt  le  cors  dusque  al  nombril  ; 

Une  corone  d'or  soutil  10296 

Ot  en  son  chief,  riche  a  merveille. 

Perchevaus  toz  s'en  esmerveille 

Qui  a  l'esgarder  entendi. 

Et  cil  ansdeus  ses  mains  tendi  10300 

Envers  le  cors  Dieu  contremont 

Et  crie  :  «  Vrais  pères  del  mont, 

Ne  m'oblïez  pas  de  m'atente, 

Vrais  Deus,  car  a  vous  est  m'atente.  »     10304 

Il  ne  parla  ne  plus  ne  mains, 

Mais  adez  tint  et  bras  et  mains 

Amont  vers  le  ciel  estendus. 

Perchevaus,  qui  ot  entendus  10308 

Les  mos  que  cil  avoit  retrais, 

Plus  près  de  la  brone  s'est  trais 

Et  volentiers  celui  regarde. 

Et  en  esgardant  se  prent  garde  ..  .  103 12 

Que  cil  ot  tôt  plaie  le  cors, 

Et  bras  et  chief,  c'est  mes  recors. 

Et  tôt  le  visage  ensement, 

Ausi  que  tôt  novelement  10316 

Estoient  ses  plaies  vermeilles  ; 

Perchevaus  le  tint  a  merveilles. 

Et  quant  li  prestres  ot  chanté, 

Si  a  le  cors  Dieu  aporté  10320 

A  celui  qui  el  lit  se  jut, 

Si  Ta  molt  dignement  rechut. 

Et  li  prestres  tôt  de  rechief 

Prist  le  corone  de  son  chief  10324 

Et  par  desus  l'autel  le  met  ; 

Et  cil  du  couchier  s'entremet 

Qjai  des  dras  blans  s'a  bien  covert 

Que  rien  n'i  pert  de  descovert.  10328 

Perchevaus  qui  ot  mis  s'entente 

En  l'esgarder,  tôt  sanz  atente 

S'est  devers  l'autel  retornez  ; 

Mais  li  prestres  s'en  fu  tornés  10332 

Ne  set  quel  part,  qu'il  n'en  voit  point. 

Esmerveilliez  s'est  en  tel  point, 

Car  il  set  bien  tout  afFïance 

Que  tout  est  par  seneiïance.  10336 

A  tant  issi  de  la  chapele, 

Vint  en  la  sale,  si  apele 

Le  rendu  qui  ostelé  l'ot. 

Cil  vint  a  lui  tantost  qu'il  pot,  10340 

Et  Perchevaus  li  dist  et  conte, 

Si  corne  oï  avez  el  conte, 

Tôt  ce  qu'en  la  chapele  vit  : 

«  Del  savoir  ai  je  grant  covit,  10344 

Que  la  senefïance  est  grande, 

Por  che  sui  de  l'oïr  en  grande, 

Et  molt  le  désir  a  savoir  ; 

Sire,  por  Dieu,  dites  m'ent  voir.  »  10348 

Dist  li  rendus  :  «  Or  m'escoutez. 

Et  dalez  moi  vous  acoutez, 

Et  je  vous  conterai  le  conte 

Que  roi  et  duc  et  prince  et  conte  10352 

Doivent  volentiers  escouter. 

Tel  conte  doit  on  bien  conter. 

Car  cil  i  aprent  Dieu  a  croire 

Qui  de  mal  faire  velt  recroire.  10356 

Or  entendez  tôt  a  droiture 

La  vérité  :  de  l'aventure 

Vous  faz  le  certifïement. 

Après  le  crucefïement  10360 

Jesu  Crist  plus  de  quarante  ans, 

Avoit  un  roi  de  mescreans 

Es  parties  delà  la  mer 

De  Jursalem  ;  bien  sai  nomer  10364 

La  cité,  le  roi  et  son  non. 

Evalac  ot  li  rois  a  non 

Et  sa  cité  ot  non  Sarras, 

Qui  adont  valoit  mius  d'Arras  10368 

De  cité  et  de  noble  vile  ; 

Molt  par  i  ot  riche  navilc. 

Por  la  chité  et  por  son  non 

Orent  la  gent  Sarrazin  non  ;  10372 

Evalac  en  fu  rois  et  sire. 

Mais  Tholomez,  uns  rois  de  Sire, 

Li  destruisoit  tote  sa  terre 

Par  force  et  par  estrif  de  guerre.  10376 

Mais  Joseph  de  Barismachie, 

Qui  molt  fu  plains  de  cortoisie, 

Qui  soldoiers  avoit  esté 

Cinc  ans,  et  yver  et  esté,  10380 

Pylate,  a  cui  Judas  rendi 

Jesu  Crist  qui  en  crois  pendi, 

Cil  Joseph  a  Evalac  vint, 

Et  chevaliers  odvec  lui  vint,  10384 

Et  ses  serorges  Seraphé. 

Evalac  trova  eschaufé 

De  mautalent  et  de  grant  ire, 

Et  Joseph  si  li  prist  a  dire,  10388 

S'il  faisoit  che  qu'il  li  diroit. 

Que  sa  terre  li  renderoit. 

Et  Evalac  li  otroia. 

Et  Josep  plus  ne  detria  ;  10392 

Tant  li  mostra  qu'il  le  venqui, 

Ke  sa  false  loi  relenqui  ; 

Tant  se  fia  el  roi  de  gloire 

Qu'il  ot  la  force  et  la  victoire,  10396 

Que  Tholomé  venqui  del  tout, 

Qu'il  avoit  trové  si  estout. 

Et  quant  ce  vint  au  baptizier, 

Si  li  firient  son  non  changier,  10400 

Mordrach  ot  non  en  celé  loi  ; 

A  Joseph  fu  de  bone  foi 

Et  Joseph  a  lui  ensement. 

Ne  demora  pas  longuement  10404 

Que  Joseph  vint  en  cel  pais  ; 

Il  n*i  vint  pas  come  esbahis, 

Ains  i  vint  bien  lui  soissantisme 

De  bone  gent  et  de  saintisme,  10408 

Et  deus  dames  bêles  et  gentes 

Qui  a  Dieu  eurent  lor  ententes. 

Philosophine  ot  a  non  l'une, 

Un  tailleoir  plus  cler  que  lune  10412 

Aporta,  et  l'autre  une  lance 

Qui  onques  de  sainier  n'estance. 

Et  Joseph  ot  un  tel  vaissel, 

Onques  nus  hom  ne  vit  si  bel  ;  104 16 

Si  faisoit  la  gent  convertir 

A  Dieu  et  au  bien  avertir. 

Et  adont  i  avoit  un  roi 

Qui  plains  estoit  degrant  desroi,  10420 

Crudel  ot  non,  molt  fu  crueus  ; 

Tantost  qu'il  oï  parler  d'eus, 

Prendre  les  fist  et  amener, 

Molt  les  fist  vilment  démener  10424 

For  che  que  sa  gent  baptizoient  ; 

Cil  qui  le  mal  li  atysoient 

Li  loërent  par  mesprison 

Qu'il  les  meïst  en  sa  prison,  10428 

Et  il  si  fist  sanz  nul  respit  ; 

Tenir  les  fist  en  tel  despit 

N'orent  nule  rien  que  mengier  ; 

La  les  quidoit  faire  esragier  10432 

D'angoisse,  de  soif  et  de  fain  ; 

La  jurent,  sor  un  poi  de  fain, 

Quarante  jors  entièrement  ; 

Et  sachiez  toz  certainement,  10436 

Aine  n'i  burent  ne  ne  mengierent, 

Ne  onques  cholor  n'i  changierent, 

Car  Josep  qui  molt  fu  sains  hon 

Et  qui  molt  fu  de  grant  renon  10440 

Le  saint  Graal  en  garde  avoit. 

Et  quant  chascuns  veu  l'avoit, 

Si  avoit  entr'aus  tel  clarté 

Et  de  toz  biens  si  grant  plenté  10444 

Qu'il  estoient  tout  raempli, 

Et  tout  lor  voloir  acompli. 

Tant  furent  laiens  a  sejor 

Que  passèrent  quarante  jour  10448 

Conques  n'i  orent  doel  ne  ire. 

Tant  que  rois  Mordrains  01  dire 

Que  Josep  fu  emprisonez  ; 

Lues  qu'il  en  fu  araisonez,  10452 

Sa  gent  manda  isnelement 

Et  il  ot  son  estorement 

Appareillié  et  ses  nés  toutes  ; 

En  mer  entrèrent  agrans  routes,  10456 

Et  tant  au  sigler  estriverent 

Qu'a  un  aj ornant  arrivèrent 

En  la  tçrre  le  roi  Crudel  ; 

N'i  remest  maison  ne  bordel  10460 

Que  il  tout  en  fu  ne  meïssent, 

N'atainsent  home  ne  preïssent. 

Li  rois  Crudel,  quant  l'oï  dire, 

Espris  de  mautalent  et  d'ire,  10464 

Manda  sa  gent,  contre  lui  vint  ; 

A  Tassambler  issi  avint 

Que  il  i  ot  fait  grant  ochise, 

Mort  i  ot  maint  fil  de  marchise.  10468 

Li  doi  roi  tant  se  combatirent 

L'uns  a  l'autre  qu'il  s'abatirent 

A  la  terre  jus  des  chevaus  ; 

Tant  i  sofFrirent  de  travaus  10472 

N'i  ot  celui  ne  fust  lassez 

Et  qui  des  cops  n'eûst  assez. 

Que  vous  iroie  je  contant  ? 

Li  rois  Mordrains  fist  d'armes  tant,  10476 

Qui  le  voir  en  volroit  conter 

Anuis  seroit  de  l'escouter  ; 

Le  roi  Crudel  le  chief  colpa, 

Petit  de  sa  gent  eschapa.  10480 

Quant  li  rois  Mordrains  l'ot  vencu, 

Trestoz  armez,  al  col  l'escu, 

Ala  a  la  chartre  erranment, 

Ou  tant  ot  esté  longuement  10484 

Joseph  qui  tant  fu  ses  amis. 

Si  l'a  de  la  chartre  fors  mis  ; 

Molt  fu  joians,  forment  l'ama. 

Li  rois  Mordrains  se  desarma,  10488 

Et  quant  il  l'orent  desarmé, 

Si  virent  qu'il  ot  entamé 

Le  chief,  le  cors,  les  bras,  le  vis. 

De  plaies,  qu'i  n'estoit  l;iom  vis  10492 

S'il  le  veïst,  qui  ne  quidast, 

Et  bien  ses  plaies  avisast, 

QjLie  tout  maintenant  ne  morust 

Ne  c'une  heure  vivre  peûst  ;  10496 

De  sanc  furent  toutes  vermeilles 

Ses  plaies.  Or  oiez  merveilles, 

Que  il  ne  s'en  doloit  de  rien, 

Et  ses  armes,  ce  sachiez  bien,  10500 

Ne  furent  perchies  ne  routes  ; 

Et  ses  gens  dont  i  ot  grans  routes 

S'esmerveillierent  de  tel  oevre 

Que  nus  en  ses  armes  ne  trovô  10504 

Pertruis  né  nule  trencheiire 

Par  coi  il  eiist  blecheùre. 

Tout  ensi  fu  li  rois  navrez. 

Mais  ore  oiez  et  si  aarez  10508 

Con  faitement  après  avint. 

Joseph  au  matin  au  roi  vint 

Et  fist  aporter  une  table, 

Bêle  et  plaisant  et  delitable  ;  105 12 

Atornerle  fist  tout  autel 

De  dras  que  l'en  fait  un  autel  ; 

Le  Graal  mist  sus  errannient 

Et  fist  comenchier  saintement  105 16 

Et  molt  dolcement  le  service  ; 

Ensi  con  l'estoire  devise, 

Li  rois  Mordrains  vit  le  Graal, 

La  sainte  chose  esperital,  10520 

Avant  ala  sartz  plus  atendre, 

Qu'a  Tesgarder  voloit  entendre 

Por  les  grans  merveilles  savoir, 

Mais  il  ne  fist  mie  savoir  10524 

De  che  qu'il  volt  avant  passer. 

Car  nus  cuers  né  porroit  penser, 

Langue  dire,  ne  oeus  veoir 

Les  grans  merveilles,  pôr  podir  10528 

Du  saint  GraaL  Adont  qu'avint 

C'uns  angles  de  vers  le  ciel  Vint 

Qui  tint  une  espee  entensee, 

Plus  longue  d'une  grant  tesee,  10532 

Plaine  estoit  de  flambe  et  de  fu. 

Li  rois  Mordrains  esbahis  fu, 

Il  estutcois,  avant  n'ala,  ; 

Et  lors  une  vois  avala  105  36  ^ 

Qui  dist  :  «  Mordrain,  tu  es  mesfais 

Sor  ton  col  as  chargié  tel  fais  ; 

Dont  ja  ne  te  verras  délivre  : 

Toz  les  jors  que  tu  as  a  vivre  10540 

En  seront  tes  plaies  noveles, 

Et  si  te  di  unes  noveles 

Que  tu  ja  ne  respasseras, 

Ne  jamais  ne  trespasseras  10544 

De  cest  siècle,  ensi  avenra. 

Devant  a  che  que  cil  venra 

Ki  vrais  chevaliers  ert  clamez. 

Et  de  Jesu  Crist  tant  amez  10548 

Qu'il  ert  sanz  pechié,  vrais  confés  ; 

Dont  serez  deschargiez  du  fes, 

Et  morrez  entre  ses  deus  bras  ; 

Et  en  cest  lit,  desoz  ces  dras,  10552 

Gerrez  tant,  car  Jésus  le  mande, 

Ne  ne  gousterez  de  viande 

Nule,  mar  en  arez  envie. 

Fors  solement  de  pain  de  vie.  »  10556 

S'a  li  rois  en  tel  point  esté 

Trois  cens  ans,  aviegne  en  esté. 

Ore  avez  le  voir  escouté, 

Et  on  nous  a  dit  et  conté  10560 

Que  cil  est  ja  en  ceste  terre 

Qui  s'entremet  du  Graal  querre 

Et  la  Lance  dont  li  fers  saine  ; 

Chascunc  plaie  seroit  saine  10564 

Que  li  rois  a,  s'il  venoit  chi, 

Et  Dieus  Tamaint  par  sa  merchi  !  » 

Quant  Perchevaus  entent  le  moigne, 

Qui  le  vérité  li  tesmoigne  10568 

Del  roi  Mordrain  qu'il  a  veû, 

Molt  en  a  grant  meveille  eu, 

Et  molt  li  poise  de  grant  fin 

De  che  que  il  n'a  trait  a  fin  10572 

L'aventure  et  gari  le  roi  ; 

Volentiers  en  preïst  conroi 

S'en  lachapele  entrer  peûst 

Et  il  a  Damedieu  pleiist,  10576 

Mais  n'i  trova  huis  ne  fenestre 

Par  ou  peûst  entrer  en  l'estre, 

Si  en  est  molt  de  corrous  plains. 

A  soi  meïsme  s'est  complains  10580 

Et  prie  a  Dieu  molt  doucement, 

Que  il  par  son  comandement 

Li  doinst  en  tel  manière  ovrer 

Qu'il  puist  son  escu  recovrer  10584 

Temprement  qu'il  avoit  perdu, 

Dont  il  ot  le  cuer  esperdu, 

Et  la  Lance  et  le  saint  Graal, 

Et  le  roi  garir  de  son  mal  10588 

Qui  gist  navrez  en  la  chapele. 

A  cest  mot  le  rendu  apele, 

Si  rove  aporter  ses  adous. 

Dist  li  rendus  :  «  Biaus  sire  dois,  10592 

Demorez  chaiens  anuit  mais. 

Ne  ja  mais  serez  en  esmais 

Qu'assez  arez  et  vos  chevaus. 

—  Certes,  sire,  dist  Perchevaus,  10596 

Je  ne  puis  ore  sejor  faire 

Gerbert,  Perccval  *,  8 

Car  jou  ai  empris  un  afaire 

Dont  je  ne  me  puis  déporter.  » 

Li  rendus  li  cort  aporter  10600 

Ses  armes  tout  sanz  atargier, 

Puis  li  aporta  a  mengier 

Pain  et  formage  et  vin  a  boire. 

Et  Perchevaus  menga  en  oirre,  10604 

Puis  s'arme  et  monte  isnelement  ; 

De  la  porte  ist,  sa  voie  enprent, 

Car  il  n'avoit  de  sejor  cure. 

Mais  ains  que  past  la  nuit  obscure,  10608 

Sera  de  mort  en  grant  péril, 

Se  Dieus  qui  envoia  son  fil 

En  terre  pecheors  salver 

Ne  pense  de  lui  eschiver,  106 12 

Ja  mais  ne  verra  plus  bel  jor. 

Perchevaus  oirre  sanz  sejor. 

Qui  riens  ne  doute  ne  resoigne  ; 

Mais  or  li  croist  molt  grans  essoigne        106 16 

Dont  encor  ne  se  done  garde. 

Perchevaus  sor  destre  regarde, 

Quant  de  la  forest  issi  fors, 

Et  vit  une  cité  molt  fors  10620 

De  murs,  de  tors,  d'iaue  de  mer  ; 

Ne  vous  sai  dire  ne  esmer 

La  valor  ne  la  richeté. 

A  l'entrée  de  la  chité  10624 

Ot  un  chastel  desor  un  mont, 

N'ot  mieus  fermé  en  tôt  le  mont 

De  murs^t  de  tors  bateillies, 

De  pierres  de  grès  bien  taillies  ;  10628 

La  maistre  tors  fu  grans  et  bêle. 

Il  i  ot  mainte  colombele 

De  marbre  as  fenestres  entour, 

Il  n'ot  el  mont  plus  bêle  tor.  10632 

Et  sachiez  qu'en  tout  le  chastel 

N'avoit  fenestre  ne  crestel 

Ou  n'eùst  un  escu  pendu  ; 

Ainchois  averoit  despendu  10636 

Tôt  son  trésor  li  rois  Artus 

Qu'il  eûst  par  forche  abatus 

Les  escus  et  le  chastel  pris. 

Molt  est  li  sires  de  grant  pris  10640 

Qjai  le  chastel  en  garde  avoit. 

Quant  Perchevaus  le  chastel  voit 

Celé  part  va  sanz  porlongier  ; 

Mais  mius  li  venist  eslongier,  10644 

Mais  mains  hom,  ch'ai  01  retraire, 

Va  lïement  a  son  contraire. 

Perchevaus  entra  en  la  porte, 

Qui  lance  ne  escu  ne  porte,  10648 

Mais  armez  fu,  l'espee  ot  çainte. 

Une  dame,  toute  desçainte 

Por  le  chaut,  encontre  li  vint, 

Od  li  chevaliers  plus  de  vint  ;  10652 

La  dame  un  enfant  amenoit 

Dont  molt  grant  joie  demenoit  ; 

Molt  estoit  de  bêle  fachon, 

Ne  sai  que  plus  bel  enfanchon  10656 

Peûst  on  trover  ne  veoir  : 

S'estoit  ses  fins,  n  avoit  autre  oir. 

L'enfes  ot  deus  anz  et  demi  ; 

La  dame  n'ot  si  bon  ami  10660 

A  cui  l'enfant  meïst  en  garde. 

Perchevaus  la  dame  regarde 

Qui  del  chastel  fu  avalée 

En  pur  bliaut  desasfublee.  10664 

Perchevaus  descent  erranment 

Et  salue  cortoisement 

La  dame  et  tos  les  chevaliers, 

Que  molt  estoit  cortois  parliers,  10668 

Puis  requiert  et  prie  l'ostel. 

La  dame  qui  avoit  les  tel 

Que  toz  li  mons  le  loe  et  prise, 

Car  de  toz  biens  estoit  esprise,  10672 

Si  li  respondi  corne  sage  : 

«  Sire,  fait  ele,  par  l'usage 

Ki  el  chastel  est  estorez 

L'ostel  tel  corne  il  estarez,  10676 

Et  Dius  qui  es  chiez  lassus  maint 

A  grant  joie  vous  en  remaint 

Et  vous  destort  d'anui  et  d'ire..» 

La  dame  ne  li  volt  plus  dire,  10680 

Fors  tant  qu'el  chastel  le  conduit 

A  grant  joie  et  a  grant  déduit 

Et  si  chevalier  avec  li. 

A  Percheval  molt  embeli  10684 

De  che  que  il  est  hébergiez  ; 

Vistement  est  deshaubergiez, 

Ses  armes  met  sor  une  table; 

Et  uns  vallés  met  a  estable  10688 

Son  cheval  et  le  frain  li  hoste. 

La  dame  Percheval  son  oste 

Fait  aporter  cote  et  sorcot, 

Mais  je  quit  que  molt  chier  escot  10692 

Paiera  ançois  qu'il  s'en  torne. 

Perchevaus  se  vest  et  atorne  ; 

Et  tantost  qu'il  fu  atornez, 

Un  petitet  s'est  retornez  10696 

Et  choisist  en  mi  le  palais 

Un  hucel  qui  n'est  mie  lais 

Qui  fais  estoit  de  fin  yvoire, 

Et  sachiez,  c'est  parole  voire,  10700 

Conques  nus  hom  ne  vit  si  gent  ; 

Bendez  estoit  d'or  et  d'argent, 

En  l'or  ot  mainte  pierre  assise 

Et  en  l'argent  d'estrange  guise  10704 

Qui  sont  prescïeuses  et  chieres  ; 

D'un  drap  de  soie  de  manières 

Qui  fu  ovrez  a  Palatyne 

Ot  on  fait  par  desus  cortine  ;  10708 

En  chandeliers  d'or  de  grant  pris 

Avoit  quatre  chierges  espris 

Qui  onques  jor  ne  sont  estaint  ; 

Et  qui  le  voir  vous  en  ataint  107 12 

Dire  puet,  c'est  chose  seûre, 

K'il  i  ot  riche  serreiire, 

Onques  tele  ne  fu,  je  quit  ; 

Une  clef  i  a  d'or  requit  10716 

Qui  a  le  serreûre  pent  ; 

De  trestot  l'avoir  qui  apent 

Au  duc  qui  sire  est  d'Osteriche 

Ne  feroit  on  huchel  si  riche.  10720 

Quant  Perchevaus  le  huchel  voit, 

Si  dist  c'onques  veû  n'avoit 

Ausi  riche  mais  en  sa  vie. 

Mais  du  savoir  a  grant  envie  10724 

S'il  avoit  dedans  saintuaire. 

Perchevaus  ne  se  velt  pas  taire, 

Lez  la  dame  s'est  acoutez  : 

«  Pâme,  fait  il,  c'or  me  contez  10728 

Quel  saint  ce  sont  en  cel  huchel 

Qui  n'est  pas  covers  de  lincel, 

Mais  de  drap  de  riche  color. 

—  Sire,  se  Dieus  me  doinst  s'amor,        1073: 

Je  ne  vous  en  sai  dire  voir, 

Car  onques  nus  nel  pot  savoir 

Puis  l'eure  que  cha  dedens  vint. 

Oiez  cornent  il  en  avint,  10731 

Je  vous  en  iere  voir  disans. 

Il  a  passé  plus  de  dis  ans, 

Si  con  je  pens  et  sai  esmer, 

Que  la  aval  sor  celé  mer  i074( 

Vint  uns  cignes  a  cel  rivage  ; 

A  son  col  traioit  une  barge 

A  une  chaîne  d'argent, 

Si  cria  si  haut  que  la  gent  1074. 

De  ceste  cyté  s'en  esmurent. 

Me  sire  et  si  frère  i  corurent 

O  grant  plenté  de  chevaliers  ; 

Cel  huchel  et  ces  chandeliers  1074! 

Troverent  en  la  nef  dedens 

Et  ces  chierges  molt  cler  ardans, 

Et  unes  letres  molt  petites 

Qui  en  françois  furent  escrites,  i075' 

Et  disoient  qui  les  lisoit 

Que  li  huciaus  qui  la  gisoit 

Que  vous  a  vos  oez  esgardez 

Fust  cha  dedens  mis  et  gardez  I075< 

Si  richement  come  il  est  ore  ; 

Et  devisa  li  briés  encore, 

Et  faisoit  pour  voir  affermer. 

Que  nus  nel  porroit  desfermer  io76( 

Se  li  mieldres  chevaliers  noq 

Ki  fust  et  du  greignor  renon  ; 

Mais  quant  il  Tavera  overt 

Et  che  qu'il  a  ens  descovert,  10764 

Que  me  sires  et  si  troi  frère, 

dui  molt  sont  dolent  de  lor  père 

Qui  a  la  cort  Artu  ala 

N'onques  puis  ne  revint  de  la,  10768 

Que  lié  et  dolent  en  seront 

Quant  ce  dedens  veû  aront. 

Or  ont  del  savoir  grant  talent 

Por  coi  seront  lié  et  dolent,  10772 

Si  s'en  vont  chascun  jor  gaitier 

Par  la  forest  le  grant  sentier 

Et  toz  les  set  chemins  roiaus  ; 

Et  sachiez  qu'il  va  avec  als  10776 

Molt  grant  plenté  de  chevaliers  ; 

Lor  amies  et  lor  moilliers 

Por  déporter  chascuns  i  maine  ; 

Trestoz  les  jors  de  la  semaine  10780 

Gardent  fors  que  le  dïemenche. 

N'ai  talent  que  je  vous  en  menche  ; 

Et  quant  par  aventure  avient  ■ 

Que  alcuns  chevaliers  i  vient  10784 

Qui  por  pris  et  por  los  aquerre 

Trespast  por  aventure  querre, 

Sel  prenent  et  font  cha  venir 

Savoir  s'il  porroit  avenir  10788 

Ke  le  huchel  puist  desfermer. 

Mais  bien  vous  puis  por  voir  jurer 

Conques  nel  pot  desfermer  nus  ; 

Si  en  i  a  bien  cent  venus,  10792 

Qui  s'i  sont  traveillié  en  vain. 

Hier  prisent  mon  seignor  Gavain, 

Un  chevalier  de  molt  grant  pris, 

Mais,  ançois  qu'il  l'eussent  pris,  1079e 

Se  desfendi  molt  vassalment 

Et  les  damaga  durement. 

Et  lor  feïst  greignor  damage, 

Mais  des  chevaliers  li  plus  sage  10800 

Le  firent  lues  as  dames  prendre, 

Mais  onques  ne  se  volt  desfendre. 

Cha  l'amenèrent  por  savoir 

S'il  porroit  dignité  avoir  10804 

Que  cel  huchel  peùst  ovrir 

Et  che  qu'il  a  ens  descovrir. 

Mais  aine  n'en  pot  venir  a  chief  ; 

Et  me  sire  jura  son  chief  10808 

Qu'il  en  esteroit  en  prison 

Por  che  qu'il  ert  de  la  maison 

AI  bon  roi  Artu  de  Bretaigne,  ] 

Et  tant  i  ert  que  il  ataigne  10812 

Celui  par  cui  sera  overs 

Cis  huciaus  qui  tant  est  divers, 

Dont  seront  de  prison  fors  mis. 

Et  puis  au  los  de  ses  amis  108 16 

S'acorde  qu'il  en  overra. 

Et  de  celui  qui  l'overra 

Ferafeste,  s'il  l'en  doit  faire. 

Or  vous  ai  aconté  l'asfaire  10820 

Et  l'usage  de  cest  chastel. 

Dieus  le  vous  otroit  lié  et  bel 

Que  partir  en  puissiez  a  joie. 

—  A  foi,  Damadieus  vous  en  oie  !  »        10824 

Dist  Perchevaus,  qui  fu  assis, 

Mornes  et  dolens  et  pensis 

De  Gavain  qui  en  prison  est. 

A  tant  es  vous  sanz  nul  arest  10828 

Le  seignor  et  sa  conpaignie, 

Bien  armé,  la  lance  empoignie. 

Li  autre  et  si  frère  ensement 

Furent  armé  molt  richement  ;  10832 

Chascuns  ot  sa  feme  ou  s'amie 

Fors  li  sires  qui  ne  velt  mie 

Que  sa  moilliers  son  enfant  laist. 

Que  tant  Taime  et  tant  fort  li  plaist  10836 

Que  plus  l'aime  de  rien  del  mont. 

A  grant  joie  montent  amont 

Chevalier,  cil  cheval  henissent  ; 

Vallet  et  escuier  s'en  issent  10840 

Qui  ont  recheû  les  chevaus. 

Onques  me  sire  Perchevaus 

Ne  se  volt  lever  en  estant, 

Ains  atendi  et  sosfri  tant  10844 

Qu'il  sont  tôt  el  palais  entré  ; 

Chascuns  ot  chaint  le  brant  letré, 

L'elme  lachié,  el  poing  la  lance. 

Li  sire  devant  toz  se  lance  10848 

Qui  avoit  a  non  Leander, 

Et  uns  siens  frères  Evander 

Et  li  tiers  ot  non  Enardus, 

Qui  de  Catenouse  fu  dus,  10852 

Le  quart  Meliadas  apelent 

Cil  qui  son  non  a  droit  espelent. 

Molt  furent  fiers  et  merveilleus 

Et  chevalier  trop  orgueilleus,  10856 

Preu  et  hardi  et  dur  et  fort. 

Li  mains  preus  ne  doute  un  viez  fort 

Chevalier  tant  soit  de  grant  pris. 

Li  sires  vint  d'air  espris  io86q 

Vers  Percheval,  sans  bienveignier  ; 
Il  ne  le  volt  tant  adaignier 
Que  tant  ne  quant  a  lui  parlast. 
Fors  tant  qu'il  dist  que  il  alast  10864 

Le  hucel  ovrir,  se  il  puet  : 
ft  Einsi  faire  le  vous  estuet 
Ains  que  vous  mengiez  ne  bevez. 
Mais  faites  tost,  si  vos  levez,  10868 

Qja'ensi  faire  le  vous  covient.  » 
Dist  Perchevaus  :  «  Bien  me  sovient 
•*  De  che  que  la  dame  m'a  dit, 

Ja  n'i  meterai  contredit.  »  10872 

Perchevaus  a  cest  mot  se  drece 
Et  droit  vers  le  hucel  s'adrece. 
Mais  mius  li  venist  reculer 
Deus  pas  que  un  avant  aler  ;  10876 

Se  Dieus  n'en  pense,  li  vrais  père, 
Mains  hom  son  hardement  conpere. 
Perchevaus  s'en  va  tôt  socf 
Au  hucel,  si  a  pris  la  clef,  10880 

En  la  serreûre  l'a  mis. 
Li  quatre  frère  et  lor  amis 
Se  sont  tout  arengié  autour. 
Perchevaus  ne  torna  c'un  tor,  10884 

Le  clef  au  pesne  adesé  a 
Et  le  huchel  lues  desferma  ; 
■  Le  covercle  en  a  levé  sus  ; 
Et  li  sires  qui  fu  en  sus  10888 

Et  si  frère  et  lor  chevalier 
Et  avec  als  mainte  moillier 
Vont  avant  et  firent  grant  presse  ; 
Chascuns  de  l'esgarder  s'apresse  10892 

Por  veoir  (|ue  dedens  avoit. 

Li  sires  esgarde,  si  voit 

Un  chevalier  qui  dedens  fu, 

Ochis,  et  d'un  riche  bosfu  10896 

Estoit  li  cors  molt  bien  covers  ; 

Mais  quant  li  huciaus  fu  overs, 

Une  si  doice  odors  en  ist 

Que  chascuns  toz  s'en  esbahist,  10900 

Et  li  chevalier  et  les  dames 

Jurent  et  dïent  sor  lor  âmes, 

Dont  il  i  ot  plus  de  cinc  cens, 

Que  mugelias  ne  encens  10904 

Ne  flaira  onques  si  soëf. 

Le  hucel  qui  dedens  la  nef 

Vint  ne  regardent  tant  ne  quant, 

Ainçois  regardent  li  alquant  10908 

Le  cors  qui  gist  desoz  les  dras  ; 

Mais  il  virent  le  destre  bras 

Et  le  main  tout  a  descovert  ; 

En  le  main  ot  un  brief  overt,  109 12 

Les  letres  furent  d'or  portraites. 

Fors  de  la  main  li  a  lues  traites 

Li  sires,  et  si  les  fait  lire, 

Mais  en  lisant  porra  eslire  109 16 

Le  greignor  doel  que  il  ot  onques. 

Cil  qui  les  listli  dist  adonques  : 

«  Sire,  fait  il,  or  esgardez 

Desoz  cest  drap  et  si  gardez,  10920 

Et  si  metez  bien  vostre  avis, 

S'onques  le  cors  quant  il  fu  vis 

Coneûstes  qui  la  se  gist, 

Car  cis  briés  dist  que  cil  l'ocist  10924 

Qui  le  hucel  orains  ovri.  » 

A  tant  li  sires  descovn 

Le  cors  de  la  grant  porpre  chiere. 

Puis  le  regarde  en  mi  la  chiere  ;  10928 

Pour  son  père  l'a  enterchié, 

Car  par  mi  l'ueil  avoit  perchié 

Le  cervele  d'un  gavelot  ; 

Et  quant  assez  esgardé  l'ot  10932 

Bien  reconnoist  que  c'est  ses  père. 

A  vois  escrie  :  «  Seignor  frère, 

C'est  vo  père  qui  chi  gist  mors.  » 

A  tant  se  pasme  sor  le  cors,  10936 

Et  li  frère  ensement  se  pasment  ; 

Au  revenir  lor  vies  blasment  ; 

Chascuns  a  dit  quant  il  se  drece  : 

«  Veschi  le  doel  et  la  leeche  1 0940 

Qu'avons  desirré  a  savoir  : 

Doel  devrions  nous  bien  avoir 

Quant  nostre  père  ocis  veons  ; 

Je  ne  sai  dont  leeche  aions.  10944 

Leeche  bien  le  puis  jugier 

N'avons,  fors  que  de  lui  vengier. 

Vengier  ?  las  !  con  povre  venjanche  ! 

Se  cent  en  tuoie  a  ma  lance  10948 

Tiens  con  cist  est  qu'a  mort  mon  père, 

Qui  rois  estoit  de  cest  empere, 

Ne  serions  nous  vengié  pas.  » 

Lors  se  repasme  isnel  le  pas  10952 

Li  sire,  et  li  autre  ensement, 

Et  jurent  iluec  longuement. 

Quant  Perchevaus  voit  la  dolor 

Que  li  sires  fait,  a  folor  10956 

Le  tient  quant  onques  laiens  vient. 

«  Hé  !  Dieus,  fait  il,  aine  mais  n'avienl 

A  home  î^vçnture  t^nt  clure. 

Et  quant  Dieus  velt  que  je  endure  10960 

La  mort,  il  le  m'estuet  passer, 

Car  par  el  n'en  puis  eschaper  ; 

N'ai  arme  nule,  toz  sui  nus, 

A  mon  juïse  sui  venus.  10964 

Ce  poise  moi,  se  Dieus  volsist 

Alcune  chose  qui  valsist 

Feïsse  encor  espoir  pour  m'ame.  » 

Lors  a  veù  lez  lui  la  dame  10968 

Qui  la  nuit  hebergié  l'avoit, 

Et  son  enfant  dalez  li  voit 

Que  ele  pooit  tant  amer. 

Quant  revenu  sont  de  pasmer  10972 

Li  frère  et  li  chevalier  tout, 

Ki  molt  sont  félon  et  estout, 

Percheval  welent  decolper  ; 

Ne  set  coment  puist  eschaper  10976 

Perchevaus  qui  forment  s'esmaie. 

Il  volsist  bien  estre  a  Nimaie 

Ou  a  Brandis  ou  a  Barlet  ; 

Ne  voit  chevalier  ne  vallet  10980 

Q,ui  de  fine  mort  ne  le  hache. 

Perchevaus  choisist  une  hache 

Qui  pendoit  a  une  maisiere  ; 

Li  mances  en  estoit  d'osiere  ;  10984 

Celé  part  sait  quant  Ta  choisie, 

Si  l'a  de  maintenant  saisie. 

Car  trenchans  fu  et  amoree, 

Puis  a  saisi  sans  demoree  10988 

L'enfant  la  dame  par  le  bras  ; 

Tôt  entor  son  senestre  bras 

A  envolepé  sa  cotele. 

Et  si  tint  l'enfant  par  l'aissele,  10992 

Ensi  que  gaires  ne  le  blece, 

Car  plains  estoit  de  grant  nobleche. 

L'enfant  lieve  et  le  hache  entoise 

Dont  li  mances  ot  une  toise  10996 

De  lonc,  et  l'alemele  est  lee. 

Rendre  cuide  dure  mellee, 

Ainçois  qu'il  soit  ne  mors  ne  pris  ; 

Con  hardis  hom  a  estai  pris,  1 1000 

El  cor  de  la  sale  s'estut, 

En  haut  a  dit,  ainz  c'on  le  tut. 

Par  Dieu  se  vendera  molt  chier. 

Li  sire  comenche  a  huchier  :  1 1004 

«  Certes,  vassal,  ne  vous  i  vaut, 

Je  ne  weil  que  nus  se  travalt 

A  vous  ocirre  fors  mi  frère. 

Si  venjeront  la  mort  lor  père  1 1008 

Qu'ochis  avez  en  traïson, 

Car  je  ne  voi  nule  raison 

Que  vous  mon  père  oceïssiez 

S'en  traïson  nel  feïssiez  ;  1 1012 

Con  murdrieres  lavez  ocis. 

Mais  ja  Dieus  n'ait  de  moi  merchis, 

Se  ne  vous  detrai  a  chevaus. 

—  Certes  sire,  dist  Perchevaus,  1 1016 

La  traïson  met  je  defors. 

Il  n'est  nus  hom  qui  tant  soit  fors, 

S'il  le  voloit  vers  moi  mostrer. 

Que  je  ne  le  quidasse  outrer.  11020 

Ce  poise  moi  se  je  l'ai  mort, 

Mais  certes  ce  fu  a  son  tort  ; 

Or  m'en  vois  bien  aperchevant, 

Car  il  me  feri  tôt  avant  1 1024 

Corne  chevaliers  orgueilleus 

De  sa  lance  un  cop  merveilleus 

Par  les  espalles  d'en  travers  ; 

Et  j'estoie  SOS  et  pervers,  11028 

Si  quidoie  bien  que  li  rois 

Artus  m'eùst  tôt  son  harnois 

Doné,  quant  je  li  demandai, 

Ausi  m'ait  Dieus  jel  quidai,  1 1032 

Tant  avoie  poi  de  savoir, 

Ses  armes  maintenant  avoir. 

Quant  Keus  me  dist  que  les  preïsse, 

Ne  quidai  pas  que  mespreïsse  11036 

Quant  je  li  dis  que  il  ostast 

Ses  armes,  plus  n'i  arestast, 

Ou  a  force  li  osteroie 

Que  je  plus  n'i  atenderoie  ;  1 1040 

Il  fu  correchiez  et  plainz  d'ire 

Quant  teus  paroles  m'oï  dire, 

Adont  me  feri  sanz  nul  gap 

De  sa  lance  qui  ert  de  sap  ;  11044 

D'un  gaveloit  a  lui  lançai 

Dont  la  cervele  li  perchai  ; 

Du  cop  fu  mors,  ce  poise  mi. 

Or  m'en  tenez  por  anemi,  11048 

Mais  toz  sui  près  de  l'amender, 

Ja  ne  sarez  rien  comander 

Ke  n'en  face  sanz  mort  rechoivrç. 

Et  sanz  membre  perdre.  Aperchoivre      11052 

Poëz  et  de  legier  savoir 

Que  je  l'ocis  par  non  savoir, 

Mais  voir  il  me  feri  anchois. 

Gentius  sire,  se  tu  perchois  1 1056 

Que  je  n'aie  mort  deservie, 

Si  me  fai  respiter  ma  vie, 

Et  cest  enfant  que  je  tien  chi, 

Por  Dieu,  aiez  de  lui  merchi.  11060 

Car  ce  sera  doels  et  péchiez. 

Qu'il  ert  ançois  toz  detrenchiez 

Que  vous  m'aiez  mort  et  venchu, 

Car  de  l'enfant  ferai  escu  ;  1 1064 

Si  ert  trop  grans  mésaventure 

Se  si  très  bêle  créature 

Est  mors  en  sifaite  manière.  » 

La  dame  chiet  pasmee  arrière  ;  1 1068 

Quant  en  tel  point  son  enfant  voit 

Que  en  ses  flans  porté  avoit, 

Ses  cuers  en  est  en  grant  destrece. 

Quant  de  pasmer  vint,  par  sa  treche       1 1072 

S'aert  corne  feme  dervee. 

Puis  si  s'est  sor  ses  piez  levée 

Et  s'escrie  come  esmarie  : 

«  Sire,  por  Dieu  le  fil  Marie,  1 1076 

Aies  de  ton  enfant  merchi. 

Gentius  sires,  ançois  m'ochi 

Que  mon  enfant  voie  morir.  » 

Leander  cuida  bien  marir  1 1080 

Quant  son  enfant  voit  en  tel  point. 

Et  l'enfes  ses  manetes  joint, 

Si  pleure  et  dist  :  «  Merchi,  biaus  père, 

Aiez  de  moi  et  de  ma  mère  1 1084 

Pitié,  qu'ele  s'ochist  de  doel.  » 

Leander  morust  bien  son  wel, 

Quant  son  enfant  ot  et  entent 

Qui  merchi  crie  et  ses  mains  tent  ;  11088 

Ne  set  que  puist  faire  ne  dire,  j 

Tant  par  est  plains  de  doel  et  d'ire  :  i 

Ire  a  grant  de  son  anemi 

Et  si  a  doel  de  son  ami  1 1092 

Que  il  li  covenra  blechier, 

S'il  velt  son  anemi  touchier  ; 

Mais  son  enfant  pas  ne  ferroit 

De  pitié,  ainçois  sofferroit  11096 

Con  li  sachast  le  cuer  del  ventre. 

Une  volentez  en  lui  entre 

Qui  molt  par  est  hardie  et  fiere  ; 

Ne  velt  que  nus  son  enfant  fiere,  1 1 100 

Sa  gent  fait  traire  a  une  part  ; 

A  Percheval  dist  :  «  Je  te  part 

Une  partie  merveilleuse  ; 

La  mieldre  est  assez  périlleuse,  11 104 

Mais  a  ton  cois  sera  du  prendre. 

Je  te  ferai  tes  armes  rendre, 

Si  t'armeras  tôt  a  loisir, 

A  ton  buen,  et  a  ton  plaisir,  11 108 

Et  nous  somes  chi  frère  quatre  ; 

Vers  moi  te  covenra  combatre. 

Et  se  tu  conquerre  me  pues, 

A  l'autre  te  covenra  lues  1 1 1 1 2 

Combatre,  et  se  tu  l'as  venchu, 

Li  tiers  avra  al  col  l'escu, 

Et  se  tu  l'outres  ne  le  mates 

Il  covient  que  tu  te  combates  1 1 1 1 6 

Al  quart  ;  se  tu  le  pues  outrer, 

Je  te  wel  bien  por  voir  mostrer 

Que  ja  puis  n'avras  mesprison, 

Ainz  t'ierent  bien  tôt  li  prison  1 1 120 

Que  j'ai  pris  maintenant  rendu  ; 

Autresi  bien  c'un  blanc  rendu 

M'en  pues  croire,  se  Dius  me  sait  ; 

Et  se  tu  vels  avoir  Tassait  1 1 1 24 

Gerbert,  Pcrceval.  ^ 

Einsi  con  lu  iez  demânois 

Tu  Taras,  mais  ce  ert  anois 

Se  l'enfes  est  od  toi  péris. 

—  Ausi  m'aït  sains  Esperis,  1 1 128 

Fait  Perchevaus,  l'autre  partie 

Weil  je  mieus  prendre  a  ma  partie. 

Faites  mes  armes  aporter, 

Quant  ne  m'en  volez  déporter  1 1 1 3  2 

Ne  je  n'en  puis  a  el  venir  : 

Mius  waut  bataille  que  morir.  » 

Quant  li  plais  fu  acreantez, 

Leander,  qui  molt  fu  doutez,  m 36 

Fait  aporter  a  Percheval 

Ses  armes,  et  puis  son  cheval 

Li  a  fait  traire  en  mi  la  cort. 

Perchevaus  vers  son  cheval  cort,  1 1 140 

Car  il  avoit  l'enfant  jus  mis  ; 

Perchevaus  s'est  bien  entremis 

De  son  cheval  a  harneschier, 

Il  l'estraint,  et  puis  va  lachier  1 1 144 

Ses  cauces  qui  furent  treslites 

A  coroies  de  fer  eslites  ; 

Uns  espérons  deseure  chauce 

Qui  tfes  bien  siéent  sor  le  calice,  1 1 148 

Puis  saut  en  estant  maintenant 

Et  vest  l'auberc  fort  et  tenant 

Très  par  deseure  un  auqueton 

Qui  fu  de  soie  et  de  coton  ;  1 1 1 52 

Puis  a  lachie  sa  ventaille 

Et  chaint  Tespee  qui  bien  taille, 

Que  il  doit  durement  amer. 

Par  deseur  sa  cote  a  armer  11156 

Que  il  environ  lui  escorche  ; 

Ses  estriers  un  petit  acorche 

Por  plus  estre  ferm  a  cheval. 

Chascuns  esgarde  Percheval  11 160 

Qui  bien  fait  che  qu'a  lui  aconte. 

Perchevaus  sor  son  cheval  monte, 

L'elme  lâche,  al  col  pent  l'escu, 

La  lance  prent  au  fer  agu,  1 1 164 

Ki  molt  par  est  et  fors  et  roide 

De  sap  de  plain  poing  grosse  et  roide  ; 

Bien  s'est  por  desfendre  acesmez. 

Leander,  qui  bien  est  armez,  1 1 168 

A  fait  un  cheval  traire  fors, 

Qui  molt  par  estet  grans  et  fors, 

Rades,  isniaus  et  droit  corans. 

Or  soit  Percheval  secorans  1 1 172 

Jésus  li  vrais  rois  glorïeus. 

Car  hostel  ara  dolereus, 

Se  il  est  vencus  ne  matez. 

Leander  est  tantost  montez,      *  11 176 

Qui  molt  desirre  la  bataille, 

L'elme  lachié  sor  la  ventaille, 

Son  escu  et  son  glave  a  pris  ; 

D'ire  et  de  mautalent  espris  1 1 180 

S'en  est  de  l'une  part  tornez, 

Bien  s'est  por  combatre  atornez  ; 

Grans  est  et  fors,  si  se  deroie. 

Il  jure  qu'il  ne  tenra  roie  1 1 184 

Ja  mais  de  terre  tant  qu'il  vive. 

Se  celui  qui  vers  soi  estrive 

N'ocist  al  joster  ou  mehaigne  ; 

Vaillant  une  berbis  brehaigne  1 1 188 

Ne  redoute  Percheval  point. 

Perchevaus  l'esgarde  eu  cel  point, 


132  GERBERT    DE    MONTRËUIL 

Moitié  vit  fier,  plain  de  desrois. 

«  Hé  !  Dieus,  dist  il,  biaus  père  rois,       1 1 

Ne  soffrez  que  par  mes  mefïais 

Dont  je  sui  envers  vous  meffais 

Me  combre  vers  cest  home  anuit. 

Vrais  Deus,  de  chose  qui  m'anuit  1 1 196 

Me  desfendez  par  vo  pitié.  » 

Leander  n'a  plus  respitié, 

Cui  li  cerviaus  d'aïr  esmuet, 

Le  cheval  point  qui  tosi  li  muet,  1 1200 

Et  Perchevaus  le  sien  randone. 

Li  uns  vers  l'autre  s*abandone 

QiianquMl  puent  des  chevaus  traire, 

Mais  bien  vous  puis  por  voir  retraire       1 1204 

Que,  quant  ce  vint  a  l'aprochier, 

Que  les  fers  amorez  d'acier 

Font  par  mi  les  escus  passer  ; 

Assez  aront  a  respasser  1 1208 

En  lor  plaies  au  départir  ; 

Les  haubers  font  rompre  et  partir. 

Près  des  costez  sentent  les  fers, 

Crueus  presens  se  sont  offers  ;  1 1212 

Li  fer  fichierent  es  archons 

De  lor  lances  et  en  tronchons 

Volent  et  esclichent  et  froissent, 

Gransescrois  font  quant  eles  froissent  ;   1 1216 

Et  li  cheval  corent  si  droit. 

Qui  fort  estoient  et  adroit, 

Que  des  chiés  se  sont  si  hurté 

Qu'a  poi  qu'il  ne  sont  afronté,  1 1 220 

Et  li  vassal  si  fort  s'encontrent 

Qu'a  bien  petit  que  ne  s'afrontent. 

Tant  forment  furent  estoné 

Qu'il  quident  bien  qu'il  ait  toné,  1 1224 

Car  li  oeil  lor  estinchelerent  ; 

Li  cheval  si  fort  chancelèrent 

Que  sor  les  garez  sont  versé  ; 

Cheû  fuissent  tôt  enversé  1 1228 

Li  chevalier  d'ambesdeus  pars, 

Quant  chascuns  d'ambesdeus  les  bras 

A  son  cheval  par  le  col  pris  ; 

Et  H  cheval  qui  sont  de  pris  1 1232 

Ont  mis  grant  paine  au  redrcschier  ; 

L'uns  ne  puet  vers  l'autre  adrechier, 

Tant  furent  vain  et  estordi. 

Et  li  vassal  qui  sont  hardi  1 1236 

Sont  andoi  descendu  a  pié  ; 

N'avoient  lance  ne  espié, 

Car  al  joster  les  orent  frais  ; 

Il  ont  les  brans  des  fuerres  trais,  1 1240 

Puis  se  sont  estrain  en  lor  armes  ; 

Chascuns  tint  l'escu  as  enarmes, 

Si  se  sont  cointement  covert  ; 

Ne  dïent  mot  ne  ke  couvert  1 1244 

Cui  li  parlers  est  desfendus. 

As  premiers  cops  ont  porfendus 

Les  escus  et  toz  débâchiez 

Et  les  hiaumes  ont  despechiez  1 1248 

Et  des  haubers,  ce  n'est  pas  faille, 

\'ole  par  la  cort  mainte  maille  ; 

Navré  sont  si  a  cel  assaut 

Qu'en  pluisors  lius  li  sanz  lor-ealt  ;         1 1252 

Se  l'uns  del  sien  a  l'autre  preste, 

Chascuns  molt  vistement  s'apreste 

De  rendre  montes  et  chatel  ; 

Onques  hom  estor  ne  vit  tel.  1 1256 

Si  dur,  si  félon,  ne  si  aigre. 

Navré  furent  de  si  al  maigre 

Andoi  molt  angoisseusement  ; 

Tant  se  requièrent  durement  1 1260 

Que  merveille  est  que  ne  s'afolent  ; 

De  lor  haubers  les  mailles  volent, 

Lor  elmes  ont  toz  effonsez, 

De  lor  escus  ont  fait  fossez  1 1 264 

Et  mis  a  terre  devant  eus  ; 

Sanz  et  suors  lor  file  as  oeus 

Qui  molt  les  grieve  et  la  porriere. 

Un  petit  se  sont  trait  arrière  1 1 268 

Chascuns  d'aus,  et  si  se  repose, 

Mais  ne  reposent  pas  grant  pose. 

Chascuns  a  son  escu  repris  ; 

D'ire  et  de  hardement  espris  1 1272 

S'entrevienent  tôt  de  rechief. 

L'uns  fiert  l'autre  par  mi  le  chief 

Quanque  il  puet  menu  et  sovent  ; 

Li  uns  l'autre  chierement  vent  1 1276 

Tôt  quanqu'il  achate  et  bargaigne, 

L'uns  a  l'autre  petit  gaaigne. 

La  bataille  est  et  fors  et  dure, 

De  lor  sanc  rougist  la  verdure,  1 1280 

Qui  par  lor  plaies  lor  saut  fors. 

Leander,  qui  fu  durs  et  fors, 

A  regardée  sa  moillier 

Qui  de  ses  lermes  fait  moillier  1 1284 

Sa  fâche  qu'ele  ot  blanche  et  tendre. 

Leander  ne  volt  plus  atendre, 

Ains  cort  Percheval  envaïr. 

Un  cop  li  done  par  aïr  11 288 

Sor  le  costé  a  descovert. 

A  poi  ne  l'a  tôt  entrovert, 

L'auberc  li  trenche  et  la  char  blanche  ; 

Li  cops  descent  par  tel  samblanche  1 1292 

Aval  rez  a  rez  de  la  chance, 

De  l'espee  si  près  l'enchauce 

Que  la  verge  de  l'esperon, 

Issi  corne  nus  esperon,  11 296 

Li  a  en  deus  moitiez  colpee  ; 

En  la  terre  feri  l'espee 

Et,  se  li  cops  ne  fust  tornez, 

Perchevaus  fust  mal  atornez,  1 1 300 

Que  del  pié  l'eûst  mehaignié. 

Tout  quida  avoir  gaaignié 

Leander,  quant  Percheval  voit 

Qui  del  cop  chancelé  avoit  ;  1 1304 

Vilainement  a  lui  parla, 

Par  grant  contraire  l'apela  : 

«  Vassal,  fait  il,  rent  toi  vencu, 

Ce  est  drois  que  trop  as  vescu,  1 1 308 

Qu'en  traïsons  tuas  mon  père  ; 

Si  est  bien  raisons  qu'il  te  père, 

Detrais  en  ères  a  chevaus. 

—  Certes,  sire,  dit  Perchevaus,  11312 

Vous  ne  dites  mie  raison  : 

J'en  oste  bien  la  traïson, 

Mais  vous  m'avez  fait  esmaier 

Et  sentir  en  char  vostre  achier,  1 1 3 16 

Et  malement  ma  char  navrée. 

Mais  ains  que  soit  la  desevree, 

Ne  que  nous  doions  départir, 

Voirai  a  vostre  char  partir,  11 320 

Et  quant  pris  en  avrai  partie. 

Que  la  chose  ert  a  droit  partie, 


3 6  (iERHERT    DE    MONTREUll. 

Dont  VOUS  porra  avoir  mestier 

S'auques  savez  de  tel  mestier.  »  1 1 324 

Lors  s'est  Perchevaus  porpensez 

Con  chevaliers  bien  apensez 

Qu'a  malaise  vaintra  les  quatre, 

Se  il  ne  puet  l'orguel  abatre  1 1 328 

De  Leander.  Lors  s'abandone 

Vers  lui  et  un  grant  cop  li  done 

Del  brant  d'achier  et  puis  recovre, 

Tôt  le  desconroie  et  descoevre,  1 1 3  32 

Fiert  et  refiert  tôt  sanz  atente, 

Si  que  Leander  n'a  entente 

Fors  a  sosfrir  et  endurer  ; 

Bien  voit  qu'il  ne  porra  durer,  1 1 3 3^ 

Car  Perchevaus  qui  molt  a  force 

Tout  adez  de  ferir  s'esforce, 

Si  que  cil  li  guenchist  et  fuit  ; 

N'il  n'a  nul  liu  tant  de  refuit  1 1 340 

Qu'il  puist  durer,  car  les  cops  doute. 

Cil  fuit  et  Perchevaus  le  boute 

Si  qu'en  un  croés  del  pié  marcha 

Et  a  la  terre  trébucha  1 1344 

A  genillons  en  mi  la  voie. 

N'a  home  en  la  cort  qui  nel  voie, 

Nis  sa  moillier  qui  crie  et  brait 

Et  ses  chaveus  ront  et  detrait  1 1 34^ 

Et  dist  :  «  Bien  doi  du  sens  marir, 

Quant  mon  seignor  verrai  morir.  » 

Leander  sa  moillier  entent  ; 

Cuer  et  vigor  prent,  si  s'estent  ;  1 1352 

Isnelement  en  piez  resaut. 

Et  Perchevaus  adez  l'assaut, 

Qui  son  elme  li  quasse  et  fent  ; 

Et  Leander  bien  se  desfent,  1 1 3  5^ 

Ne  de  fuir  n'a  ore  cure. 

Ensi  dusque  a  la  nuit  obscure 

Li  uns  vers  l'autre  se  combat. 

En  la  fin  Perchevaus  l'abat  11 360 

Droit  devant  les  piez  de  sa  feme. 

«  Ha  !  gentius  sire,  fait  la  dame, 

Por  pitié  et  por  guerredon 

M'otroiez  et  donez  un  don,  1 1 364 

Si  ne  le  tenez  en  despit. 

Metez  la  bataille  en  respit, 

Se  il  vous  plaist,  dusque  a  demain.  » 

Dist  Perchevaus  :  «  Par  saint  Germain,    1 1 368 

Trives  donrai  molt  bonement. 

Se  lui  plaist,  trusqu'al  finement  ; 

Et  se  il  velt,  par  saint  Martin, 

Recomencer  puet  le  matin.  11 372 

Mais  m(^t  amaisse  mius  l'acorde  ; 

De  pecheor  miséricorde  : 

S'il  voloit  prendre  l'amendise, 

Je  seroie  a  sa  comandise,  11376 

Sans  ocirre  et  sanz  mahaignier, 

Qu'a  ma  mort  puet  peu  gaaignier.  » 

Dist  Leander  :  «  Jamais  n'arés 

Envers  moi  tant  con  viverez.  11 380 

—  Foi  que  je  doi  a  saint  Rémi, 

Dit  Perchevaus,  ce  poise  mi, 

Et  Dieus  me  doinst  issi  ovrer 

K'a  vous  puisse  amour  recovrer.  »  1 1 384 

Einsi  ont  la  trieve  donee 

Dusque  al  demain  la  matynee, 

Et  si  ont  laissié  le  plaidier. 

Et  Leander  a  fait  widier  11 388 


138  GERBERT    DE    MONTREUIL 

La  cort  des  gens,  as  hosteus  vont, 

Et  lor  armes  ostees  ont. 

En  la  grant  sale  qui  ert  painte 

Vint  Leander,  qui  avoit  tainte  1 1 392 

La  char  de  sancet  de  suor  ; 

Desarmez  s'est  a  la  luor 

Des  chierges  qui  molt  cler  ardoient. 

Si  troi  frère,  qui  regardoient  1 1396 

Ses  plaies,  en  ont  le  sanc  trait  ; 

Celés  qui  mestier  ont  d'entrait 

Li  ont  dolcement  renuees. 

Ses  gens  ont  les  colors  muées  11 400 

De  dolor,  quant  ses  plaies  voient, 

Qui  molt  durement  li  grevoient. 

La  dame,  qui  ot  non  Ysmaine, 

Percheval  bonement  en  maine  1 1404 

En  une  chambre  noble  et  cointe  ; 

Par  desus  une  coûte  pointe 

Molt  bêlement  le  desarma. 

Leander,  qu'ele  molt  ama,  11 408 

Li  pria  qu'ele  se  penast 

De  lui  servir  et  atornast 

Ses  plaies  au  mius  que  seûst; 

Si  chier  come  son  cors  eûst.  11412 

Nel  laiast  por  anemistié. 

La  dame  par  grant  amistié 

Leva  Percheval  la  chemise, 

Puis  a  par  desoz  sa  main  mise,  11416 

De  la  plaie  de  sen  costé 

Li  a  le  sanc  ters  et  osté, 

Puis  i  met  entrait  de  eoton, 

D'une  bende  de  sciglaton  1 1420 

Molt  dolcement  l'estraint  et  lie, 

Une  dame  qu'ot  non  Elie 

Li  aida,  qui  molt  bel  se  prove. 

Une  roube  qui  tote  est  noeve  1 1424 

Li  fait  vestir  de  vair  menu, 

Puis  sont  quatre  serjant  venu, 

Cortois  et  net  et  bien  apris  ; 

Li  doi  ont  trois  tortins  espris,  1 1428 

Li  autre  doi  metent  la  table, 

Et  la  viande  delitable 

Ont  et  saine  et  nete  aportee. 

Et  la  dame  s'est  déportée  11432 

A  Percheval  servir  la  nuit, 

Et  por  che  que  mains  li  anuit 

A  fait  mengier  une  pucele 

Od  Percheval  a  s'esciîele,  1 14 3^ 

Puis  li  a  dit  :  «  Sire,  or  soiez 

Asseûr,  si  vous  aesiez 

De  che  que  vous  poez  avoir. 

Et  sachiez  de  fi  et  de  voir  1 1440 

Que  anuit  mais  vous  garderai 

Et  le  matin  vous  renderai 

Et  vo  cheval  et  vo  harnois  ; 

Et  se  maus  et  honte  et  anois  1 1444 

Vous  avient  puis,  je  vous  di  bien 

Que  ne  m'en  requérez  de  rien. 

Mais  Dieus  doinst  qu'aventure  aviegne 

Que  me  sire  a  vo  pais  aviegne  1 1448 

Si  qu'ennour  i  ait  et  si  frère, 

Et  vous  pardoinst  la  mort  son  père. 

—  Dame,  fait  il,  Dieus  vous  en  oie. 

Et  vous  envoit  parfaite  joie  11452 

De  la  rien  que  plus  covoitiez.  » 

Lors  li  dist  celé  :  «  Car  mengiez, 

S'il  VOUS  plaist,  od  moi  par  amors. 

Aloses,  perches  et  salmons  114 5^ 

Arez  et  fort  vin  a  vo  boivre  ; 

Je  ne  vous  weil  mie  dechoivre, 

Car  vous  arez  tôt  vo  délit. 

Après  souper  li  font  un  lit  1 1460 

Bel  et  plaisant  et  delitable. 

Devant  le  lit  sor  une  table 

Fait  Perchevaus  ses  armes  mètre, 

Car,  ce  nous  tesmoigne  la  letre,  1 1464 

«  Qui  est  garnis  n'est  pas  bonis  »  ; 

Cil  qui  est  entre  toz  onnis 

Et  en  péril  doit  bien  penser 

Cornent  le  péril  puist  passer  ;  11468 

C'est  cortoisie  et  bons  usages. 

Por  che  fist  Perchevaus  que  sages 

Que  devant  lui  a  fait  estendre 

Ses  armes  et  puis  sanz  atendre  11472 

Est  alez  en  son  lit  couchier  ; 

S'espee  forbie  d'acier 

A  mis  dalez  lui  a  s'esponde. 

Raisons  est  que  je  vous  desponde  1 1476 

Cornent  la  dame  se  porchace 

Qui  gille  ne  barat  n'i  chace, 

Fors  tôt  bien  et  toute  raison. 

Por  mieus  veoir  par  la  maison  1 1480 

A  fait  deus  lampes  alumer, 

Que  Perchevaus  a  soi  armer 

Voie,  se  il  li  est  mestiers. 

Uns  menestreus  endementiers  1 1484 

Li  conte  une  aventure  estraigne, 

Car  ne  trove  qui  l'en  destraigne, 

]Et  Perchevaus  le  conte  entent 

Et  la  dame,  qui  tant  atent  1 1488 

Que  Perchevaus  est  endormis, 

Qui  laiens  ot  molt  d'anemis, 

Mais  par  samblant  peu  les  cremi. 

Quant  la  dame  voit  endormi  1 1492 

Percheval,  si  s'en  est  partie, 

Et  d'une  manche  mi  partie 

Li  a  molt  bien  le  chief  covert  ; 

Puis  a  l'uis  de  la  chambre  overt,  1 1496 

Fors  s'en  ist,  jus  est  avalée, 

Et  vint  en  la  grant  sale  lee  ; 

Et  li  menestreus  revereille 

L'uis'et  de  couchier  si  s'apareille  ;  1 1 500 

Et  la  dame  en  la  chambre  va 

Ou  son  seignor  séant  trova, 

Et  si  troi  frère  et  si  baron 

Li  seoient  tôt  environ  ;  1 1 504 

Ses  plaies  li  orent  estraintes, 

Qui  de  sanc  beté  furent  taintes  ; 

Ointes  li  ont  molt  dolcement 

D'un  molt  prescïeus  oignement  1 1 508 

Qui  molt  le  fait  asoagier. 

La  dame  li  a  fait  mengier 

Un  caudel  savereus  et  sain. 

La  dame  avoit  mis  en  son  sain  1 1 5 1 2 

Une  almosniere  riche  et  belc 

Qu'ele  ot  emplie  de  canele, 

De  gyrofle  et  de  nois  mugates, 

Et  grains  de  deus  pomes  grenates        ^    m  5 16 

Qui  sain  estoient  et  vermeil. 

La  dame  fu  de  grant  conseil  : 

En  un  mortier  fist  moire  ensamble 

Totes  ces  choses,  ce  me  samble,  11 520 

Puis  les  fait  de  vin  destemprer  ; 

Boire  li  fait  por  atemprer 

Le  cervel  qu'il  ot  estordi, 

Bien  respassast  ainz  le  tier  di  11524 

Et  po'rroit  déduire  et  esbatre, 

S'il  demain  ne  se  velt  combatre. 

A  tant  s'en  sont  ses  gens  parties, 

Couchier  vont  en  pluisors  parties,  1 1 528 

En  chambres,  en  sales,  en  tors, 

du'assez  i  avoit  de  destors. 

Leander  est  couchier  alez, 

Et  si  troi  frère  lez  a  lez  1 1 5  3  2 

Par  devant  lui  en  lor  lis  jurent  ; 

Mais  très  bien  affichent  et  jurent 

Cainc  mais  ne  virent  chevalier 

Qui  se  peùst  appareillier  11536 

D'armes  encontre  Leander. 

<c  Seignor  frère,  dist  Evander, 

Bien  pert  que  cil  est  molt  vassaus 

Qui  tant  a  hui  rendu  assaus  1 1 540 

A  Leander,  n'ainc  ne  recrut, 

Mais  adés  sa  force  li  crut  ; 

Il  m'est  avis  qu'au  daerrain 

Combati  mius  qu'ai  premerain.  ii544 

Or  vous  weil  je  dire  et  mostrer 

Que,  s'il  puet  Leander  outrer, 

Je  jur  lealment  et  otroi 

Que  nous  serons  conquis  tôt  troi  1 1 54^ 

Et  ne  porrons  a  lui  durer. 

Ses  cops  sosfrir  ne  endurer.  » 

Einsi  ont  entr'aus  recordé  ; 

Bien  volroient  estre  acordé,  1 1 5  5  2 

Sanz  avoir  blasme  ne  reproche. 


PERGËVAL,    V.    II 521    —    II 586  143 

Quant  li  tiers  de  la  nuit  aproche, 

Si  s'endorment  sanz  plus  plaidier. 

Mais  temprement  al  mien  cuidier  11556 

Sera  mué  en  autre  tour, 

Car  quatre  frère  traïtor 

Furent  laiens  félon  et  fier. 

Dieus  lor  en  voit  mal  encombrier  !  11 560 

Pior  furent  que  Guenelon, 

Molt  furent  hardi  et  félon, 

Car  par  lor  fols  entycement 

Ala  a  cort  premièrement  1 1 564 

Li  Vermaus  Chevaliers  requerre 

Au  roi  Artu  toute  sa  terre, 

Et  Leander  très  bien  savoit 

Que  il  par  als  perdu  avait  1 1 568 

Son  père  si  les  en  haoit, 

Et  volentiers  les  eschivoit, 

Por  quant  sont  si  parent  prochain. 

Mais  il  a  bien  en  un  essain  11572 

De  bories  es  sovent  bordons, 

Sachiez  que  pas  ne  vous  bordons, 

Qui  le  miel  gastent  et  detraient 

Que  les  bones  es  font  et  Iraient  ;  11576 

Ausi  a  il  en  un  parage 

A  la  fois  gent  de  put  corage 

Qui  sont  losengier  et  cuiverl 

Et  faus  et  félon  et  covert,  1 1 580 

Mais  as  oevres  se  font  paroir. 

a  As  pères  retraient  li  oir  », 

Ce  dist  on  tôt  dis  vraiement. 

Chis  proverbes  a  le  fois  ment,  1 1 584 

Si  leweil  par  raison  prover. 

On  puet  bien  a  le  fois  trover 

Un  preudome  qui  a  un  fill 

Qui  tôt  le  sien  met  a  eschil,  1 1 588 

Folement  le  jue  et  despent, 

Lerres  devient  tant  c'on  le  pent  ; 

Drois  est  que  ses  mesfais  li  père, 

Cist  fius  ne  retrait  mie  al  père  :  1159^ 

Preudom  est  et  ses  fius  malvais. 

Si  m'aït  Dieus  et  sains  Gervais, 

Ce  voit  on  sovent  avenir  : 

«  Qui  mal  chace  a  mal  doit  venir  »,       1 1 596 

Qui  traïson  maine  et  le  fait 

Il  ne  puet  estre  qu'il  ne  l'ait. 

Itel  gent  n'ont  point  de  savoir, 

Car  bien  poez  aperchevoir  11 600 

Ens  estoires  cha  en  arrier 

Que  toz  jor  erent  li  murdrier 

En  haut  traîné  et  pendu  : 

Cil  qui  RoUant  avoit  vendu  1 1 604 

Et  Olivier  en  Raiuschevaus 

En  fu  traînez  a  chevaus. 

En  un  autre  proverbe  trove, 

Car  on  dist  que  «  li  cuers  fait  l'oevre  »  :   1 1608 

Q.ui  au  bien  se  velt  esmovoir 

Il  li  covient  du  cuer  movoir  ; 

De  bon  cuer  naist  et  vient  bontez 

Et  du  malvais  la  malvestez.  11612 

Por  les  traïtors  le  vous  di 

Qui  estoient  tout  aati 

Et  tout  ensamble  a  un  acort 

De  Percheval  traitier  a  mort  1 1616 

Et  de  lui  livrer  a  martyre. 

Alumer  font  tortins  de  cyre. 

Et  quant  il  furent  alumé 

Isnelement  se  sont  armé  ;  1 1620 

Qjaant  armé  sont,  chascuns  a  pris 

En  sa  main  un  tortin  espris, 

Gros  et  lonc,  en  la  main  senestre,  , 

Et  le  brant  d'acier  en  la  destre  ;  11 624 

Entr'aus  ont  dit  que  bien  savoient, 

Se  Percheval  ocis  avoient, 

Que  il  aroient  sanz  demour 

Pais  et  acorde  et  bon  amour  1 1628 

A  Leander  et  a  ses  frères  ; 

Se  par  als  ert  vengiez  lor  pères, 

Illoren  saroient  grans  grez. 

A  tant  avalent  les  degrez  1 1632 

Et  sont  entré  el  grant  palais  ; 

A  l'uis  de  la  chambre  a  eslais 

Vienent  ou  Perchevaus  dormoit 

Qui  de  nului  ne  se  cremoit  ;  1163e 

A  Tuis  hurtent  et  les  ais  froissent. 

Et  au  brisier  si  très  haut  croissent 

Que  la  chambre  toute  en  tenti. 

Li  menestreus  Teffrois  senti,  1 1640 

Isnelement  de  sen  lit  saut, 

En  haut  a  dit  :  «  Se  Dieus  me  sait. 

Sire,  or  sus  !  je  di  sanz  falir  ; 

Ne  sai  qui  vous  vient  assalir,  1 1 644 

Ce  poise  moi  que  trais  estes. 

Ha  !  gentius  chevaliers  honestes, 

Vous  estes  hui  si  bien  provez, 

Gardez  que  ne  soies  trovez  11648 

Vains  ne  laniers  a  cest  besoing. 

Ne  ja  de  moi  n'aiez  resoing 

Qu'a  mon  pooir  vous  aiderai, 

Ja  certes  ne  m'en  faiderai,  ii 6 5 2 

GïRBKRl',  Pcrccval.  '  lO 

Tant  con  j'avrai  el  cors  la  vie  ; 
Et  se  me  dame  l'eschavie 
Savoit  l'oevre,  se  Dieus  me  gart, 
,  N'avriiens  de  nului  regart  11656 

La  ou  destorner  le  peùst  ; 
Et  se  Leander  le  seûst, 
Et  si  troi  frère,  cestafaire, 
Certes  il  feroient  desfaire  1 1660 

Chiaus  qui  font  ceste  mesprison, 
Ja  nés  meteroiten  prison.  » 
Perchevaus  est  del  lit  salis, 
Quant  il  ot  qu'il  ert  asalis  ;  1 1664 

Isnelement  ses  armes  prent, 
Hardemens  et  ire  l'esprent  ; 
En  son  dos  giete  un  alqueton 
Qui  fu  de  soie  et  de  coton,  1 1668 

Desor  a  le  hauberc  vestu, 
Bien  samble  home  de  grant  vertu  ; 
Puis  a  lachie  sa  ventaille 
Et  chainst  l'espee  qui  bien  taille.  1 1672 

Li  menestreus  molt  bien  se  prove, 
Par  le  chambre  quiert  tant  qu'il  trove 
Un  hiaume  bel  de  dur  achier, 
A  Percheval  le  queurt  lacier,  11 676 

Ne  fait  samblant  que  il  le  hache. 
Li  menestreus  prent  une  hache 
Et  un  escu  viez  relaissié, 
Qu'apoié  vit  a  un  aissié.  1 1680 

A  l'uis  queurent  que  cil  ont  frait  ; 
Perchevaus  qui  avant  se  trait 
A  dit  :  «  Fel  iraïtor  quivert 
Vous  trovissiez  ja  l'uis  overt,  11 684 

Mais  a  l'entrer  vous  lo  gaitier, 

Ja  troverez  félon  portier. 

Vous  me  quidiez  avoir  sozpris. 

Mais  ainz  que  m'aiez  mort  ne  pris,  1 1688 

Se  je  puis,  chier  achaterez 

Quanques  del  mien  emporterez  : 

Vendre  le  quit  au  brant  d'acier  ». 

Lors  corut  le  verreil  sachier,  1 1692 

L'uis  a  arrière  tout  overt. 

Uns  des  traîtres  a  covert 

Molt  bien  son  chief  de  son  escu, 

Qui  molt  tost  quide  avoir  venchu  1 1696 

Percheval,  por  che  qu'est  blechiez. 

Il  s*est  por  entrer  avanciez  ; 

Mais  si  corne  il  dut  entrer 

Perchevaus  vint  a  rencontrer  1 1700 

Qui  del  desfendre  s'abandone, 

Sor  son  escu  tel  cop  li  donc 

Qu'en  deus  li  colpa  et  fendi  ; 

Mais  li  hiaumes  le  desfendi  1 1 704 

De  mort  ;  porquant  si  Ta  chargié 

Du  cop  que  jus  Ta  trebuchié 

Par  desus  uns  degrez  adens. 

Li  troi  autre  salent  dedens  11 708 

Qui  Percheval  ont  bien  requis, 

Tost  le  quident  avoir  conquis, 

Devant  et  en  costé  li  salent 

Et  as  brans  fièrement  l'asalent  ;  1 1 7 1 2 

Mais  li  menestreus  li  aïe 

Qui  de  la  hache  fiert  a  hie. 

Et  Perchevaus  lor  requeurt  seure. 

Bien  fuissent  venu  al  deseure  1 1 7 1 6 

Des  traïtors,  quant  cil  relieve 

Qui  cheiis  fu  :  forment  li  grievc, 

Encontre  Percheval  s'esmuet 

Et  le  requiert  al  mieus  qu'il  puet.  1 1720 

Et  li  autre  li  corentseure  : 

Sovent  et  desoz  et  deseure 

Le  fièrent,  forment  l'ont  navre. 

Perchevaus  a  cuer  recovré,  1 1724 

Hardement  et  vigor  et  force, 

Tant  s'esvertue  et  tant  s'esforcc 

Qu'arrière  met  ses  anemis 

Sanz  che  que  rien  lor  ot  pramis  1 1728 

Et  largement  du  sien  lor  donc. 

Li  menestreus  se  rabandone 

De  lui  aidier  que  très  bien  voit 

Que  Perchevaus  mestier  avoit  1 1732 

De  s'aïe  et  de  son  secors. 

A  un  traïtor  vint  le  cors, 

Si  done  un  tel  cop  le  quivert 

Par  mi  son  elme  a  descovert  11736 

Que  ja  ne  l'eûst  desfendu 

Que  ne  Teùst  tôt  porfendu, 

Mais  au  ferir  la  hache  tome 

Qui  celui  de  la  mort  trestorne  ;  1 1740 

La  hache  fiert  el  pavement 

Issi  très  angoisscusement 

Qu'ele  depieche  et  vole  en  deus  ; 

Ce  est  et  damages  et  deus.  1 1744 

Quant  li  traîtres  a  veû 

Qu'ele  brisa,  joie  a  eu  ; 

Le  ménestrel  fiert  de  s'espee 

Que  l'espaulle  li  a  colpee  11748 

Si  que  le  tendron  du  costé 

Li  a  avec  l'espalle  osté  ; 

Cil  chiet  qui  de  rien  ne  se  coevre. 

Perchevaus  de  l'escu  se  coevre  11752 

Qui  durement  est  correciez  ; 

Vers  le  traïtor  adrechiez 

S'est  por  ferir,  l'espee  traite, 

Si  l'a  féru  a  le  retraite  ii75^ 

Grant  cop  entre  col  et  chapel  ; 

L'auberc  li  trencha  et  la  pel, 

Les  ners  et  les  os  et  les  vaincs 

Qui  de  sanc  furent  totes  plaines,  1 1760 

La  teste  li  a  fors  colpee, 

Que  bone  et  trenchans  fu  l'espee. 

Quant  ce  voient  li  traïtor. 

Si  ont  recomenchic  l'estor  1 1764 

Sor  Percheval,  félon  et  fier. 

Li  uns  esçrie  a  l'autre  :  «  Fier  : 

Ce  est  hontes  s'il  nous  eschape. 

—  Ne  m'avez  pas  en  vostre  trape  ;  1 176S 

Se  Dieus  me  salve  ma  main  destre, 

Li  plus  hardis  n'i  volroit  estre 

De  vous  por  l'onor  de  Bretaigne  ; 

Le  valissant  d'une  chastaigne  11772 

Ne  vous  redolt  mie  orendroit. 

Tant  me  fi  en  Dieu  et  en  droit.  » 

A  cest  mot  li  traïtor  salent, 

Percheval  durement  assalent.  11776 

Et  Perchevaus  vers  als  s'esdreche 

Et  l'escu  contre  lor  cops  dreche, 

Vers  als  fièrement  se  combat  ; 

11  fiert  si  l'un  que  il  l'abat  1 1780 

A  palmes  et  a  genillons, 

Del  sanc  li  vole  uns  grans  boillons 

Par  mi  le  nés  de  fin  ahan. 

Devant  le  feste  saint  Jehan,  1 1 784 

S'il  vit,  n'ert  mais  jors  ne  s'en  doeille. 

Li  autre  tramblent  corne  fueille 

De  corrous,  d'aïr  et  d'ardure. 

Que  Perchevàus  contre  aus  tant  dure  ;     11788 

Adont  l'ont  fièrement  requis, 

Mais  petit  ont  vers  lui  conquis, 

Quant  li  autres  après  revint 

Qui  vers  Percheval  corant  vint,  1 1792 

Menu  le  fièrent  et  sovent. 

Mais  je  vous  di  par  un  covent 

Qjae  toz  les  eûst  desconfis 

Perchevàus,  de  che  sui  toz  fis,  1 1796 

Quant  quatre  serjant  i  acorent 

Qui  les  trois  traitors  secorent  ; 

Hauberjons  avoient  vestus. 

N'ont  mie  chapiaus  de  festus,  1 1800 

Mais  de  fer,  et  si  tienent  haches. 

Bouchier  qui  welent  tiïer  vaches 

Ne  fièrent  si  grans  cops  qu'il  font, 

A  bien  poi  que  chascuns  ne  font  11 804 

De  che  que  Percheval  ne  tuent. 

De  ferir  forment  s'esvertùent. 

Et  Perchevàus  ne  se  faint  mie, 

Ainz  les  requiert  a  l'escremie  ;  1 1808 

Mais  ses  plaies  li  escrevoient 

Qui  molt  durement  li  grevoienî, 

Et  neporquant  bien  se  desfent, 

Escus  et  hiaumes  lor  porfent  ;  ♦    1 1812 

De  desfendre  a  loial  essoigne. 

De  lor  cops  la  chambre  resone 

Si  que  la  dame  la  noise  ot 

Qui  celé  nuit  en  garde  l'pt  ;  11816 

Mais  s'ele  bien  ne  s'i  regarde, 

Par  tans  en  fera  povre  garde. 

Et  quant  ele  la  noise  entent, 

Levée  s'est,  plus  n'i  atent,  11820 

A  son  seignor  vient,  si  l'esveille. 

Si  li  aconte  la  merveille 

Que  Perchevaus  est  assalis. 

Leander  l'ot,  s'est  sus  salis,  1 1824 

Puis  a  ses  frères  apelez 

Qui  se  gisoientlez  a  lez  : 

«  Or  sus  !  seignor  frère,  fait  il, 

Que  nous  serons  tenu  por  vil  11 828 

Et  por  félons  traïtors  faus. 

Se  nous  sosfrons  que  li  vassaus 

Cui  nous  avons  trive  donee 

Dusqu'a  demain  la  matinée  1 1832 

Est  ocis  en  nostre  maison, 

En  mordre  ne  en  traïson, 

Que  ne  sai  qui  laiens  l'assaut.  » 

Quant  chascuns  l'ot,  de  son  lit  sait,         1 1836 

Isnelement  les  armes  prenent. 

Li  vallet  les  cierges  esprenent. 

Qui  durement  s'en  esmerveillent  ; 

Par  le  palais  la  gent  esveillent,  1 1840 

Cil  salent  sus  tôt  esbahi. 

Quant  il  ont  lor  seignor  oï 

Et  ses  frères  virent  armez 

Et  lorgrans  tortins  alumez,  11 844 

Qui  tôt  sont  tait  de  verde  cyre. 

Si  quident  qu'il  weillent  ocirre 

Percheval  dedens  lor  maison 

Et  en  dormant  par  traïson,  11848 

Si  dïent  tôt  comunalment  : 

«  Ha  !  sire,  trop  vilainement 

Volez  vostre  père  vengier. 

Or  porra  on  par  droit  jugier  1 1852 

Que  vous  estes  fols  et  traîtres, 

Vous  nous  faites  dolens  et  tristres, 

Quant  vostre  bone  renomee 

Perdez.  Trives  avez  donee  1 1856 

Le  vassal  tressi  a  demain, 

Et  ma  dame  l'a  pris  en  main 

Que  on  nul  mal  ne  li  fera. 

Molt  est  bonis  qui  sosferra  1 1860 

Que  ma  dame  en  soit  ja  blasmee, 

Et  vous  qui  tant  l'avez  amee 

Devez  sa  bonté  destorner  ; 

Ne  vous  devez  mie  atorner  1 1 864 

A  traïson  faire  et  penser, 

Durement  vous  devroit  peser  ; 

Qui  au  vassal  volroit  mesfaire 

Vous  li  devriiez  molt  mal  faire.  1 1868 

—  Se  Dieus  me  doinst  bone  aventure, 

Vous  dites  raison  et  droiture, 

Dist  Leander,  ce  m'est  avis. 

Ja  mais  jor  que  je  soie  vis  11872 

N*iert  cure  mieus  ne  vous  en  aim. 

Et  a  VOU6  toz  forment  me  claim 

Dechiaus  qui  en  murdre  l'asalent.  » 

Quant  cil  l'oent,  de  lor  lis  salent,  1 1876 

Erranment  ont  prises  les  armes, 

Espees,  lances  et  guisarmes. 

Vers  le  cbambre  s'en  vont  le  cors 

Por  Percheval  faire  secors,  1 1880 

Mais  Leander  devant  s'en  va  ; 

Molt  fu  dolans  quant  il  trova 

Percbeval  devant  le  paroit. 

A  son  samblant  pas  ne  paroit  1 1884 

Qu'il  soit  vains  ne  acoardis, 

Mais  con  bons  chevaliers  hardis 

Se  desfent,  molt  estoit  destrois  ; 

lia  des  huit  ocis  les  trois.  11888 

Mais  quant  voit  Leander  venir, 

Adont  ne  set  que  devenir, 

Car  il  quide  bien  sanz  falir 

Qu'il  viegne  por  lui  assalir.  1 1892 

Mais  Leander  huche  a  haus  cris  : 

«  Si  me  puist  aidier  Jésus  Cris, 

Félon  murdrier,  inal  l'avez  fait  ; 

Traîné  serez  et  desfait,  1 1896 

Vilainnement  avez  mespris  : 

Je  Tavoie  en  mon  conduit  pris. 

Et  vous  avez  la  trieve  route  ; 

Mais  vo  chars  en  sera  desroute  1 1900 

Le  matin  et  traite  a  chevaus.  » 

Quant  l'a  entendu  Perchevaus, 

Bien  voit  que  n'est  mie  par  lui 

Que  cil  li  ont  fait  tel  anui.  11904 

A  tant  vinrent  corant  li  frère 

Qui  jurent  l'ame  de  lor  père 

Qu'il  feront  les  traïtors  pendre  ; 

De  totes  pars  les  corent  prendre,  11 908 

Si  les  font  molt  estroit  Hier. 

«  Le  matin  aront  lor  loier, 

Dist  Leander,  par  saint  Davi, 

Selonc  che  qu'il  ont  deservi.  11 9 1 2 

—  Par  foi,  frère,  dist  Marmadus, 

Je  lo  que  chascuns  soit  pendus. 

Quant  il  ont  mon  ménestrel  mort, 

Etcestui  assali  a  tort  11 9 16 

Qui  de  nous  tu  asseûrez. 

Par  foi,  ja  mais  honor  n'arez 

Se  demain  n'en  faites  justiche.  » 

La  dame  son  seignor  enthice  1 1920 

Que  le  matin  soient  desfait, 

Car  il  l'ont  bien  par  droit  mesfait. 

Dist  Leander  :  «  Se  Dius  me  gart. 

Ne  falseroie  vostre  esgart  1 1924 

Pordemi  l'avoir  de  Baudas. 

—  Droit  avez,  dist  Meliadas.  » 

A  tant  furent  li  traïtor 

Enserré  dedens  une  tor.  11928 

Et  la  dame  a  Percheval  vint. 

Qui  li  fait  quanque  il  li  covint 

A  faire  a  chevalier  blechié  ; 

Le  hiaume  li  a  deslacié,  1 1932 

Et  li  haubers  li  fu  ostez. 

Et  les  plaies  de  ses  costez 

Li  lèvent  et  hostent  le  sanc, 

Bendé  l'ont  d'un  dyaspre  blanc  1 193^ 

Que  la  dame  a  d'unescrin  trait  ; 

En  ses  plaies  ont  mis  entrait, 

Et  si  l'oignent  d'un  oignement 

Molt  soëf  et  molt  dolcement,  1 1940 

Et  puis  l'acolcent  de  rechief. 

Et  Leander  jure  son  chief 

Que  mar  en  sera  esmaris, 

Que  devant  ce  qu'il  ert  garis  1 1944 

Ne  se  combateront  ensamble. 

Et  dist  Perchevaus  :  «  Ce  me  samble 

Que  mal  m'avez  covent  tenu. 

Se  Dieus  ne  m'eûst  secoru  1 1948 

Et  cis  menestreus  qu'il  ont  mort, 

Dont  pitiez  me  point  et  remort, 

Il  m'eussent  ou  mort  ou  pris, 

Qu'en  dormant  m'eussent  sozpris  ;  1 1952 

Mais  li  menestreus  m'esveilla, 

Qui  mes  armes  m'apareilla 

Et  m'aida  molt  bien  d'une  hache. 

Il  est  bien  raisons  que  on  hache  11956 

Chiaus  qui  l'ont  mort  sifaitement.  » 

Dist  Leander  :  «  Bon  jugement 

En  prenderai,  bien  le  sachiez.  » 

Les  traïtors  ont  fors  sachiez  1 1960 

De  la  chambre,  qui  furent  mort. 

Et  par  un  liu  vilain  et  ort 

Les  ont  fait  traîner,  et  puis 

Les  ont  fait  jecter  en  un  puis.  1 1964 

Et  li  menestreus  par  matin 

Pu  portez  a  saint  Augustin, 

La  li  font  faire  son  service  ; 

Enun  sarchu  et  bel  etrichc  11968 

Font  le  cors  mètre  et  enserrer, 

Hautement  le  font  honorer 

Et  escrire  desor  la  lame 

Que  Jésus  Cris  ait  la  soie  ame,  11 972 

C'on  doit  to2  menestreus  amer 

Por  celui,  Dieu  qui  terre  et  mer 

Estora  doint  honor  a  cens 

Ki  onorent  les  menestreus.  11976 

Après  la  messe  fist  esprendre 

Leander  un  fu  et  fist  prendre 

Les  cinc  traïtors  et  ardoir, 

Et  puis  furent  bani  lor  oir  1 1980 

De  sa  terre  mais  a  toz  jors. 

Perchevaus  fist  laiens  sejors 

Tant  que  li  mois  fu  toz  passez 
Qu'il  fu  garis  et  respassez.  1 1984 

Dpnt  dist  Leander  que  sanz  faille 
Velt  recomenchier  la  bataille, 
Pornule  rien  ne  le  lairoit. 
Perchevaus  dist  qu'il  ameroit  1 1988 

-  Molt  mius  la  pais,  s'estre  peiist, 
Que  plus  bataille  n'i  eûst. 
Dist  Leander  :  «  Quant  me  remort 
De  mon  père  que  avez  mort,  1 1992 

Dont  me  bout  li  sanz  et  fremist.  » 
La  moillier  Leander  se  mist 
A  jenoillons  par  devant  lui. 
«  Gentius  hom,  pardone  celui  1 1996 

La  mort  ton  père  sanz  debatre. 
C'est  trop  grans  dolors  quant  combatre 
Covient  deus  preudomes  ensamble. 
Paor  ai,. s'il  a  vous  assamblc,  1 2000 

Que  li  offres  qu'il  vous  dénombre 
De  l'amender  ne  vous  encombre. 
C'est  une  chose  par  covent 
Que  on  voit  avenir  sovent  12004 

Que  cil  qui  les  offres  desdaignent 
Sont  cil  qui  en  la  fin  s'en  plaignent. 
On  doit  celui  tenir  a  preu 
Que,  quant  on  li  offre  son  preu  12008 

Et  s'onor,  et  il  le  rechoit.  » 
Leander  très  bien  aperchoit 
Que  sa  moillier  le  dist  por  bien, 
Mais  por  li  n'en  velt  faire  rien,  12012 

Ainz  s'est  armez  et  Perchevaus, 
Puis  sont  monté  sor  les  chevaus, 
Si  sont  venu  en  mi  la  cort. 

Et  toz  li  mondes  i  acort  120 16 

Por  la  bataille  regarder. 

Cil  qui  doivent  le  champ  garder 

Les  ont  fait  entor  arengier. 

Et  as  deus  bastons  sanz  targier  1 2020 

Ont  a  droit  parti  le  soleil. 

Li  fins  au  Chevalier  Vermeil 

Desfie  Percheval  errant, 

Puis  broche  le  cheval  corant  12024 

Qui  plus  tost  cort,  quant  il  s'eslesse, 

Que  uns  lévriers  quant  ist  de  lesse 

Et  il  a  le  lièvre  acueilli. 

Perchevaus  le  sien  esqueilli  12028 

Qui  tost  des  espérons  l'argue. 

Chascuns  brandi  la  lance  agùe, 

Si  se  fièrent  en  mi  les  pis, 

Les  archons  eussent  guerpis,  12032 

Mais  il  ont  brisies  les  lances 

Qui  estoient  bêles  et  blanches  ; 

Et  tantost  qu'eles  furent  fraites 

Dont  furent  les  espees  traites,  1 2036 

Si  se  fièrent  par  tel  air 

Que  il  font  les  pieches  chair 

Des  escus,  toz  les  eschantelent  ; 

Sor  les  hiaumes  si  fort  martèlent  12040 

Que  les  pièces  en  abatirent. 

Si  longuement  se  combatirent 

Qu'il  n'i  a  celui  qui  seûst 

Liquels  d'aus  deus  vaintre  peûst.  12044 

Mais  en  lapfin  tant  le  débat 

Perchevaus  qu'a  terre  l'abat  ; 

Sor  lui  descent,  sore  li  cort, 

Si  le  tient  si  ferm  et  si  cort  12048 

Que  Leander  ne  se  remuet 

Nient  plus  c'uns  perrons  qu'il  ne  puet. 

Perchevaus  l'elme  li  esrache 

Et  la  ventaille  li  deslace, 

Le  coliere  li  a  colpee 

Et  puis  le  trenchant  de  l'espee 

Li  met  sor  le  col  en  travers. 

Leander,  qui  gist  toz  envers. 

Voit  bien  et  set  qu'il  ert  ocis 

S'il  ne  prie  celui  merchis. 

Mais  il  quide  bien  entresait 

Que  cil  nule  merchi  n'en  ait, 

Puis  dist  :  «  Dius  père  !  que  ferai  ? 

Par  mon  chief  anchois  sofferai 

Qu'il  m'ochie,  bien  le  créant, 

Que  je  me  claime  recréant.  » 

Après  dist  :  «  Mius  me  vient  rover 

Merchi,  se  je  le  puis  trover, 

Qu'a  morir,  car,  se  iere  mort, 

Il  n'a  nul  recovrier  en  mort  ; 

Dont  mius  me  vient  crier  merchis 

Et  estre  outrez  que  estre  ochis.  » 

Lors  joint  ses  mains,  plus  ne  detrie, 

Merchi  requiert  et  si  otrie 

Qu'il  est  et  matez  et  vencus  : 

«  Biaus  dois  sire,  a  vous  m'en  acus, 

Mais  ore  aiez  merchi  de  mi. 

Tenu  vous  ai  por  anemi. 

Mais,  se  merchi  avez  de  moi, 

Je  vous  créant  en  bone  foi 

Que  vostres  serai,  bien  m'en  vaut. 

Bons  et  loiaus  d'ore  en  avant 

Et  aiderai,  sachiez  de  voir, 

Se  VOUS  volez  merchi  avoir.  » 

Dist  Perchevaus  :  «  Vous  et  vo  frère 

Pardonez  moi  la  mort  vo  père  ?  12084 

—  Voire,  ce  respont  Leander. 

—  Par  mon  chief,  ce  dist  Evander, 
Sachiez  bien  que  je  me  recort, 

Que  n'ai  talent  qu'a  lui  m'acort.  12088 

Assez  vous  em  poez  debatre, 

Ainz  vous  covient  a  moi  combatre, 

Que  ja  plus  n'i  demoerrez  ; 

Ou  je  morrai  ou  vous  morrez,  12092 

Que  ja  jor  a  vous  pais  n'arai.  » 

Dist  Perchevaus  :  «  Et  j'ochirrai 

Vostre  frère,  se  Dieus  me  saut.  » 

Quant  la  dame  l'ot,  avant  saut,  12096 

Qu'ele  n'atenl  ne  plus  ne  mains, 

A  génois  et  a  jointes  mains 

S'est  par  devant  Evander  mise, 

De  plorer  s'est  auques  démise,  12 100 

En  haut  s'escrie  a  hautes  vois  : 

«  Ha  !  Evander,  frère,  tu  vois 

Ton  freré  en  péril  de  morir. 

Bien  devroies  du  sens  marir,  12 104 

Se  tu  li  vois  le  chief  colper 

Et  tu  le  pues  faire  eschaper. 

Se  lu  vels,  sanz  mort  rechevoir  » 

Dist  Marmadus  :  «  Por  nul  avoir  12108 

Ne  sofferoie  je  l'acorde, 

Ainz  me  lairoie  a  une  corde 

Pendre  et  sachier  a  un  windas. 

—  Frère,  ce  dist  Meliadas,  121 12 
Por  Dieu  or  ne  soiez  si  dur. 

Ne  quidiez  vous  que  je  endur 

Ausi  a  malaise  cest  fais 

Con  vous  ?  Si  m'ait  Dieiis,  si  fais  ;  12116 

Mais  nous  avons  perdu  no  père, 
Et  se  nous  reperdons  no  frère 
Dont  nous  ira  de  mal  en  pis. 
Mius  volroie  le  cuer  del  pis  12120 

Avoir  sachié  que  Leander 
Fust  mors.  Biaus  dois  frère  Evander, 
Aiez  de  no  frère  merchi 

Et  de  ma  dame  qui  est  chi.  121 24 

De  deus  maus,  che  ai  oï  dire, 
Doit  on  le  mains  malvais  eslire. 
Biaus  dois  frère,  volriiez  vous 
Que  nos  frère,  l'aisnez  de  nous,  12 128 

Fust  ocis  si  vilainement 
Et  vous  preïssiez  venjement 
.    De  celui  qui  che  aroit  fait  ? 
Je  le  tenroie  a  grant  mesfait.  12132 

Neporquant  vous  ne  savez  mie 
Se  vous  as  cops  de  l'escremie 
Le  porriez  vaintre  ne  conquerre. 
On  ne  savoit  en  nule  terre  1 2 1 36 

Si  bon  chevalier,  ne  si  preu, 
Con  nostre  frère  ert.  Nostre  preu 
Ferons,  je  croi,  de  l'acorder. 
Sovent  ai  01  recorder  12140 

due  mius  valt  folie  laissie 
Que  maintenue  ne  hauchie.  » 
Tant  a  Meliadas  parlé 

Que  si  doi  frère  ontotroié  12144 

Que  a  sa  volenté  feront, 
Ja  a  nul  fuer  ne  sofferront 
Que  lor  frères  perde  la  vie. 

La  dame  qui  fu  eschavie  12 148 

Les  encline  du  chief  parfont. 
Or  oiez  que  li  frère  font  : 
Il  sont  a  Percheval  venu 
Qui  le  trenchant  de  son  brant  nu  1 2 1 5  2 

Tint  sor  le  col  de  Leander. 
«  Sire  vassal,  dist  Hvander, 
Aiez  de  no  frère  merchi, 

El  nous,  frère  qui  somes  clii,  121 56 

Envers  vous  nous  acorderons 
Et  les  prisons  vous  renderons 
due  nous  avons  en  prison  mis, 
Et  si  serez  nos  bons  amis  12 160 

Des  ore  en  avant  sanz  haine, 
Si  vous  amerons  d'amour  fine.  » 
Dist  Perchevaus  :  «  Et  je  l'otroi. 
Mais  vous  le  plevirez  tôt  troi  12 164 

due  vous  tenrez  les  covenances.  » 
Dont  font  li  frère  les  fiances 
Et  Leander  tôt  ensement. 
duant  fait  furent  li  sairement  12168 

Les  armes  ostent,  si  se  baisent  ; 
Acordé  sont  et  puis  s'aaisent 
De  che  que  il  lor  estmestiers. 
Et  Perchevaus  endementiers  12172 

A  fait  les  prisons  traire  fors 
De  la  prison  qui  molt  ert  fors. 
Bien  quident  li  prison  en  fin 
Q\xt  on  les  menast  a  lor  fin,  12 176 

Si  pleurent  et  tordent  lor  mains; 
Mais  onques  me  sire  Gavains 
Por  nul  pooir  ne  s'esfrea. 
Ettantost  que  Perceval  a  121 80 

Gerbert,  Perceval.  11 


lé2  GERBERT   DE   MONTREUIL 

Veù,  si  le  cort  acoler 

Et  comence  a  lui  a  parler, 

Se  li  conte  con  bien  apris 

Cornent  en  la  forest  fu  pris  12184 

Et  puis  au  huchel  amenez, 

Et  cornent  fu  emprisonez  : 

«  Or  sui  fors  de  la  prison  trais, 

Si  vous  en  ai  les  mos  retrais,  12 188 

De  moi  fera  son  bon  li  sire. 

Du  délivrer  ou  de  l'ocirre  ; 

Mais  coment  que  praigne  de  nous, 

Molt  par  ai  grant  pitié  de  vous,  12192 

Que  molt  doit  bien  dolor  avoir 

Qui  son  ami  voit  rechevoir 

La  mort  :  ja  soit  che  que  jemuire, 

Si  me  doit  bien  vostre  mors  nuire  ;         12196 

Et  sachiez  bien,  se  Dicus  me  voie, 

Se  je  certainement  savoie 

Qu'a  joie  en  peùssiez  partir. 

Par  saint  Leurent  le  vrai  martir,  12200 

La  mort,  sachiez  tôt  vraiement, 

Passerai  plus  legierement. 

—  Me  sire  Gavains,  biaus  amis, 

Dist  Perchevaus,  vous  estes  mis  12204 

Fors  de  prison  et  délivrez, 

Et  tant  con  Dieu  plaira  vivrez. 

Et  tôt  li  prison  que  voi  chi 

Sont  délivré,  la  Dieumerchi.  »  12208 

Lors  li  a  le  voir  descovert 

Coment  le  huchel  ot  overt 

Et  coment  tôt  li  quatre  frère 

Avoient  reconnut  lor  père  1 22 1 2 

«  Que  je  ochis  d'un  gavelot.  » 

Et  quant  me  sire  Gavains  l'ot, 

Qja'il  li  a  les  mos  recordez. 

Que  il  est  as  frères  acordez,  122 16 

Joie  en  ot  grant,  aine  n'ot  greignor. 

Chil  del  chastel  ont  lor  seignor 

Pris  a  tôt  le  huchel  d'ivoire. 

Ce  dist  l'estoire  qui  est  voire  12220 

Qu'il  fu  portez  a  saint  Brandain  ; 

Onques  a  Blaives  por  Audain 

N'ot  tel  doel  fait,  ce  puis  jurer, 

Corne  il  ot  a  lui  enterrer  12224 

De  ses  fins  et  de  ses  amis. 

Quant  li  cors  fu  en  terre  mis 

Si  sont  el  palais  retorné  ; 

Le  mengier  orent  atorné  12228 

Li  keu  qui  bien  le  sorent  faire. 

Tant  vous  sai  dire  de  l'afaire 

Qu'après  tôt  doel  covient  mengier. 

Lor  mains  lèvent  sanz  atargier  12232 

Li  chevalier  et  li  baron  : 

Par  le  palais  tôt  environ 

S'asieent  amont  et  aval. 

Li  frère  honeurent  Percheval  12236 

Tant  corne  il  puent  et  Gavain. 

L'un  et  l'autre  ont  pris  par  le  main, 

Si  les  ont  al  haut  dois  assis, 

Si  orent  mes  ou  cinc  ou  sis  12240 

Pleniers  et  s'ont  maint  entremés. 

Et  quant  il  fu  et  tans  et  mes 

D'oster  les  tables,  si  les  ostent. 

Et  li  quatre  frère  s'acostent  12244 

Les  Percheval  et  les  Gavain, 

Molt  lor  prient,  mais  c'est  en  vain. 

De  sejorner  et  de  déduire  : 

Il  feront  les  autres  conduire  12248 

Si  lonc  come  la  terre  estent. 

Perchevaus,  quant  les  mos  entent, 

A  dit  que  sejorner  ne  puet. 

Gavains  a  dit  qu'il  H  estuet  12252 

Au  Pui  de  Montesclaire  aler 

Por  la  pucele  délivrer. 

Quant  Leander  Gavain  entent 

De  respondre  ne  fu  pas  lent,  12256 

Ainz  dist  que  la  pucele  avoit 

Bone  pais,  mail  il  ne  savoit 

Qui  chil  est  qui  avoit  conquis 

Celui  au  Dragon  et  ochis.  12260 

Perchevaus  les  mos  escouta. 

Si  rougi,  mais  pas  n'aconia 

Que  il  eûst  celui  venchu 

Qui  portoit  dedens  son  eschu  1 2264 

La  teste  au  dragon  qui  getoit 

Le  fu  dont  mains  preudom  estoit 

Ars  et  péris  ;  s'il  le  contast. 

Il  quide  bien  qu'il  se  vantast,  12268 

S'a  plus  chier  a  taire  que  dire 

Chose  qui  tornast  a  mesdire,  < 

Qu'il  n'a  cure  de  lui  vanter  ; 

Ains  lor  comencha  a  conter  12272 

Que  c'est  grans  doels  et  grans  damages, 

Quant  uns  hom  plains  de  vasselages 

Laisse  sa  foi  et  sa  creanche. 

Puis  a  en  l'anemi  fiance  12276 

Qu'il  11  puist  aidier  et  valoir. 

L'anemi  s  n'a  onques  voloir 

Fors  a  engignier  et  sozprendre 

La  gent  qu'a  pechié  les  puist  prendre  ;     12280 

A  l'anemi  acompaignier 

Ne  puet  onques  nus  gaaignier, 

Mais  qui  Dieu  aime  de  cuer  fin 

Ne  puet  falir  a  bone  fin  :  12284 

«  Mais  or  laissons  cest  plait  ester 

Et  si  nous  faites  aprester 

Et  nos  armes  et  nos  chevaus.  » 

On  loraporte  et  Perchevaus  12288 

S'arma  et  Gavains  ensement, 

Et  li  autre  comunement 

due  Perchevaus  ot  délivrez, 

Lor  chevaus  orent  amenez  12292 

Li  escuier  qui  s'entremetent 

De  servir  et  les  seles  metent. 

Et  Gavains  et  Perchevaus  monte 

Et  li  autre,  car  che  amonte  12296 

A  gent  qui  jornee  ont  a  faire. 

Chascuns  atorne  son  affaire, 

Si  sont  duchastel  avalé. 

Li  quatre  frère  sont  aie  '  12300 

Monter,  qui  les  ont  convoiez 

Et  au  grant  chemin  avoiez 

Qui  va  vers  la  haute  forest. 

Tant  ont  chevalchié  sanz  arest  12304 

Qu'il  sont  a  l'entrée  venu. 

Lors  est  Percheval  sovenu 

Du  Graal  et  de  son  escu, 

Dont  ot  molt  le  cuer  irascu  12308 

Quant  ne  set  la  senetïance 

Ne  du  Graal  ne  de  la  Lance 

Qui  par  la  pointe  du  fer  blanc 

Rent  et  saine  tôt  adés  sanc.  12312 

Mais  il  a  très  bien  en  porpos 

Que  ja  mais  jor  n'ert  a  repos 

Deus  près  a  près,  ainz  le  sara, 

Et  que  il  son  escu  rara,  12316 

Mais  qu'il  soit  délivres  et  sains  ; 

A  Dieu  le  voe  et  a  toz  sains. 

Lors  s'est  Perchevaus  arestez, 

Car  deus  chemins  trova  entez  12320 

Ou  une  crois  de  pierre  avoit. 

Perchevaus,  quant  les  chemins  voit. 

S'est  arestez  un  seul  petit, 

A  mon  seignor  Gavain  a  dit  :  12324 

«  Biaus  sire,  fait  il,  ore  alez 

Lequel  chemin  que  vous  volez. 

Que  je  wel  qu'il  soit  a  vo  cois.  » 

Ga vains  pensa  et  si  fu  cois,  12328 

Puis  si  a  dit  :  «  Biaus  dois  amis. 

Quant  vous  m'en  avez  a  cois  mis. 

Si  m'ait  Dius,  se  je  savoie 

Eslire  le  plus  droite  voie  12332 

Qu'alasî  al  Pui  de  Montesclaire, 

Foi  que  je  doi  a  saint  Acaire, 

Je  l'esliroie  volentiers.  jo 

Et  dist  Leander  :  a  Chist  sentiers  1233e 

A  senestrevous  i  menra 

Tôt  droitement,  ja  n'i  falra, 

Par  encoste  ceste  montaigne  ; 

Geste  en  mi  lieu  va  en  Bretaigne,  12340 

C'est  des  trois  chemins  li  plus  sais, 

Mains  de  perieus  et  mains  d'axaus 

I  a  qu'en  cel  chemin  a  destre. 

Foi  que  doi  Deu  qui  me  fist  estre  12344 

Et  fera  tant  con  lui  plera. 

Aine  chevaliers  n'en  repéra 

Qui  cel  chemin  volsist  aler, 

Ne  je  n'oï  onques  parler  12348 

De  nului  qui  en  retornast 

Qja'a  grant  honte  ne  li  tornast 

Et  a  grant  anui  de  son  cors.  » 

Dist  Perchevaus  :  «  Toz  mes  recors         12352 

Est  de  tenir  la  destre  voie 

Tant  que  je  sache  et  que  je  voie 

Por  coi  nus  n'en  puet  retorner. 

Nus  ne  m'en  porroit  destorner  12556 

Qu'a  destre  le  voie  ne  tiegne.  » 

Dist  Gavains  :  «  Et  Dius  vous  soztiegne 

Et  desfende  de  toz  anuis  ! 

Or  errons  ançois  qu'il  soit  nuis.  12360 

Et  Dius  maint  chascun  en  tel  terre 

Ou  il  puist  Dieu  et  pris  conquerre 

Et  trover  che  que  plus  desirre  ! 

—  Dius  vous  en  oie,  biaus  dois  sire,        12364 

Dist  Perchevaus,  par  sa  douchor  !  » 

Lors  s'escria  a  vois  hautor  : 

«  Seignor,  a  Dieu.  »  A  tant  les  laisse, 

Le  chemin  a  destre  s'eslesse,  12368 

Et  Gavains  a  senestre  part, 

Qui  des  chevaliers  se  départ 

Qui  en  mi  lieu  ont  pris  lor  voie. 

Leander  plus  ne  les  convoie,  12372 

Car  priiez  est  de  remanoir, 

Si  s'en  retorne  a  son  manoir. 

Et  si  frère  avec  lui  ensamble. 

Uiipoi  s'areste,  ce  me  samble,  12376 

Li  contes  chi  de  Percheval 

Et  de  la  Lance  et  du  Graal, 

Si  VOUS  raconte  une  aventure 

De  Gavain  qui  molt  li  fu  dure.  12380 

Me  sire  Gavains  s'achemine, 

Desor  le  Gringalet  ne  fine 

D'errer,  molt  vait  a  grant  esploit  ; 

Empenséa  que  bien  esploit  12384 

Sa  paine  et  sa  voie  et  ses  pas. 

Tant  erra  qu'il  trove  un  trespas 

D'un  gué  anïeus  et  félon, 

Si  ot  tendu  un  paveillon  12388 

Sor  la  rivière  en  mi  le  pré  ; 

Auques  estoit  ja  avespré. 

Quant  vit  le  tref  qui  tant  ert  gens, 

Gavains  pense  qu'il  i  a  gens  ;  12392 

Celé  part  est  venus  errant. 

Dui  vallet  vinrent  acorant. 

Qui  sont  tantosl  issu  del  tref, 

Dolcement  et  bel  et  soëf  12396 

Mon  seignor  Gavain  saluèrent 

Et  bonement  li  présentèrent 

L'ostel  de  par  lor  damoisele 

Qui  est  el  tref,  gentius  et  bêle,  1 2400 

Que  nus  hom  ne  se  puet  garder. 

Qui  le  voit,  de  li  regarder. 

Gavains  lor  salus  lor  rendi, 

Qui  bêlement  lor  respondi  12404 

Qu'il  avoit  bien  d'ostel  mestier 

Que  près  estoit  de  l'anuitier, 

«  Ne  je  ne  sai  aillors  ou  traire  ». 

Hé  !  Dius,  s'il  seûstle  contraire  12408 

Qu'il  li  porchacent  a  avoir 

N'i  heberjast  por  nul  avoir  ; 

Mais  tôt  che  qui  avenir  doit 

Avient.  Gavains,  qui  bien  quidoit  12412 

Estre  hostelez,  est  descendus 

Devant  le  tref  qui  fu  tendus. 

L'uns  des  vallés  a  tant  se  lance, 

Si  prent  son  escu  et  sa  lance,  12416 

Et  l'autres  a  son  cheval  pris. 

Malement  estera  sozpris 

Me  sire  Gavains  celé  fois, 

Se  Dieus  ne  li  aïue  et  fois.  1 2420 

Son  elme  de  son  chief  desnue  ; 

La  dame  est  contre  lui  venue, 

Qui  molt  dolcement  le  bienviegne. 

«  A  foi,  bone  aventure  aviegne,  12424 

Dist  me  sire  Gavains,  ma  dame  ; 

Bien  puis  dire  por  voir,  par  m'ame, 

Conques  mais  si  bêle  ne  vi 

Con  vous  estes,  paç  saint  Davi,  12428 

S'en  ai  veû  plus  d'un  millier  ; 

Certes,  por  vostre  chevalier 

Me  poez  d'ore  en  avant  prendre.  » 

Et  celé  por  lui  plus  esprendre  12432 

Et  cschaufer  de  musardie  ; 

«  Sire,  ne  lairai  ne  vous  die, 

Onques  nul  jor  ne  m'entremis 

D'amours.  Je  ne  sai  qu'est  amis,  12436 

Ne  je  nel  quier  nul  jor  savoir, 

N'en  moi  n'a  pas  tant  de  savoir 

Ke  chevalier  amer  seûsse  ; 

Et  neporquant,  se  je  deûssc  12440 

A  nul  home  donerm'amor, 

Vous  l'avriiez  tôt  sanz  demour 

Tant  vous  voi  bel  et  avenant  ; 

Et  neporquant  par  covenant  12444 

Arez  m'amour  a  vostre  cois, 

Mais  qu'anuit  mais  gerrez  toz  cois 

Lez  mon  costé  en  mon  lit  nus, 

Et  quant  li  jors  sera  venus  12448 

Si  porrez  de  moi  vo  bon  faire 

Et  vostre  cors  du  mien  refaire  ; 

Et  se  le  cuer  avez  si  tendre 

Que  le  jor  ne  weilliez  atendre  12452 

due  vo  bon  de  moi  ne  fâchiez, 

Certainement  de  voir  sachiez 

Que  jamais  n'i  recoverrez. 

Or  parra  coment  overrez,  12456 

Car  a  vostre  cois  est  du  prendre.  » 

Gavains  comencha  a  esprendre 

Et  plus  et  plus  quant  il  l'entent. 

Ce  poise  lui  quant  tant  atent  12460 

Et  moltli  tarde  li  couchiers  ; 

Mais  molt  li  sera  vendus  chiers 

Cil  déduis,  se  Dieus  ne  l'en  garde  ; 

Mais  quant  plus  la  dame  regarde  12464 

Plus  l'esprent  Amours  et  alume. 

Celé  qui  bien  set  la  costume 

D'engignier  home  et  de  sozprendre 

Le  regarde  por  mieus  esprendre  12468 

En  sozpirant,  puis  li  a  dit  : 

«  Sire,  ore  ostez  sans  contredit 

Vos  armes,  tanz  est  de  souper  ; 

N'i  arez  compaignon  ne  per  12472 

Fors  moi  et  deus  cousins  germains 

Que  chi  veez  ;  ne  plus  ne  mains, 

N'ai  de  maisnie,  ce  sachiez.  » 

Lors  ont  ses  garnemens  sachiez  1 2471 

Li  doi  vallet  et  desarmé 

Ont  Gavain,  et  puis  acesmé 

D'un  sciglaton  et  bel  et  chier. 

Mais  il  amast  mius  le  couchier  12480 

Avec  la  bêle,  per  a  per, 

Que  il  ne  feïst  le  souper. 

Et  mains  hom  de  tel  chose  coite 

A  faire  qui  son  mal  covoite  ;  1 2484 

Einsi  fait  me  sire  Gavains, 

Qjae  si  forment  le  tient  li  ains 

D'Amours  qui  par  mi  l'ueil  l'a  pris 

Qu'il  est  si  durement  espris  12488 

Que  il  ne  puet  la  prise  estraindre. 

Ne  il  ne  quida  ja  ataindre 

Son  désir  ne  sa  volenté. 

A  souper  orent  a  plenté,  12492 

Que  celé  por  lui  dechevoir 

De  quanques  onques  pot  avoir 

Le  sert,  et  por  che  que  li  plaise 

A  entremés  l'acole  et  baise.  12496 

Mais,  se  Dieus  li  vrais  rois  n'en  pense, 

Gavains  metera  en  despense 

Folement  son  cors  et  sa  vie, 

Car  celé  qui  n'avoit  envie  12500 

Fors  de  gent  sozduire  et  traïr 

Li  dist  :  «  Sire,  ja  mais  haïr 

Ne  vous  porrai  por  nul  afaire. 

Demain  porrez  vostre  bon  faire  12504 

De  moi,  coi  que  soit  ore  anuit, 

Et  je  proi  qu'il  ne  vous  anuit 

Qu'anuit  mais  vous  en  sofFerrez  ; 

Et  le  matin  vos  bons  ferez  12508 

De  moi  et  tôt  vostre  délit. 

Ore  alez  couchier  en  cel  lit, 

Car  il  en  est  huimais  bien  tans, 

Ne  ja  mar  en  serez  doutans  12512 

Que  g'irai  avec  vous  gésir.  » 

Gavai ns,  qui  tu  en  grant  désir 

Qu'ele  jeùst  nue  a  son  lez, 

Un  des  vallés  a  apelez.  125 16 

Cil  aqueurt  et  si  le  descauce, 

Ostez  li  a  sollers  et  chauce. 

A  tant  es  vous  l'autre  meschin, 

Se  li  aporte  en  un  bachin  12520 

Aiguë  caude  a  ses  piez  laver. 

Li  vallet  ne  sont  pas  aver 

Del  servir  por  mius  décevoir. 

Dieus  !  se  Gavains  seùst  le  voir  12524 

De  la  paine  qu'il  en  atent, 

Molt  deûst  mètre  grant  content 

A  destorner  sifaite  amour. 

La damoisele  sanz  demour  12528 

Li  quiert  qu'il  li  die  son  non. 

«  Dame,  Gavain  m'apele  l'on, 

Niez  roi  Artu,  fius  le  roi  Loth.  » 

Et  quant  la  damoisele  Tôt,  12532 

Ses  deus  bras  li  a  au  col  mis. 

Puis  dist  :  «  Gavains,  biaus  dois  amis. 

Longuement  vous  ai  atendu, 

Por  vous  ai  chi  mon tref  tendu  12536 

Por  atendre  vostre  venue, 

Ore  est  si  la  chose  avenue 

Que  venus  estes,  Dieu  merchi. 

Ainz  que  vous  départez  de  chi,  12540 

Ferez  de  moi  vostre  plaisir. 

Que  de  rien  n'avoie  désir 

Fors  VOUS  tenir  a  mon  Voioir. 

Riens  ne  me  puet  jamais  doloir  ^2544 

Se  nu  a  nu  vous  puis  sentir.  » 

Molt  par  est  large  de  mentir 

Celé  qui  pense  grant  contraire, 

Que  Gavain  fera  la  mort  traire,  1 2  548 

Se  ele  puet,  el  ne  désire. 

«  Car  vous  alez  concilier,  biaus  sire, 

En  mon  lit  sor  bons  dras  de  soie, 

Tart  m'est  qu'o  vous  couchie  soie.  »         12552 

A  tant  Gavains  vint  vers  le  lit, 

Qui  molt  golouse  le  délit 

De  cheli  qu'il  quidoit  amie. 

Mais  c'est  sa  morteus  anémie,  12556 

Car  Gavains  ocis  li  avoit 

Un  sien  frère,  mais  ne  savoit 

Que  vers  li  fust  mesfais  de  rien  ; 

Mais  la  pucele  le  set  bien  1 2  5 60 

Qui  du  couchier  molt  le  hasta. 

Et  me  sire  Gavains  osta 

Sorcot  et  cote,  el  lit  s'est  mis  ; 

Mais,  se  Dieus  ne  li  est  amis,  12564 

Ja  mais  del  lit  ne  lèvera 

Devant  che  que  il  avéra 

Le  morsel  de  la  mort  rechut. 

Car  celé  qui  avoit  déchut  12568 

Maint  home  et  livré  a  martyre 

Avoit  adez  par  majestire 

Un  coutel  en  son  lit  muchié. 

Quant  ele  a  avec  li  couchié  12572 

Chevalier  qui  son  buen  velt  faire. 

Celé  qui  est  de  mal  affaire 

Et  set  tant  de  malvais  argu 

Prent  tantost  le  coutel  agu,  12576 

Si  le  boute  celui  el  cors. 

Bien  en  a  vint,  c'est  mes  recors, 

Ocis  en  sifaite  manière. 

Del  ocirre  est  si  très  manière  12580 

Que  le  pechié  ne  doute  point. 

Ore  est,  ce  dist,  venue  a  point 

De  vengier  la  mort  de  son  frère, 

Puis  ira  au  chastel  son  père,  12584 

Qui  est  en  la  forest  estraigne 

Con  apele  Irouse  Montaigne  ; 

Et  tôt  acostumeement 

Vienent  droit  a  l'ajornement  12588 

Doi  sien  frère  tout  acesmé 

Sor  les  chevaus  molt  bien  armé 

Dedens  le  tref  ou  lor  suer  est, 

De  H  aidier  sont  adés  prest,  12592 

Quant  voient  qu'ele  en  a  mestier  ; 

Usé  sont  de  sifait  mestier. 

Mais  quant  Gavain  ocis  avra, 

Li  très  lues  destendus  sera,  12596 

Que  mais  n'i  ara  tref  ne  tente. 

Gavains,  qui  estoit  en  atente 

Que  la  dame  couchier  venist 

El  que  il  a  li  avenist,  1 2600 

Molt  li  tarde  qu'ele  ne  vient, 

Et  lors  maintenant  li  sovient 

De  lui  saignier.  A  tant  se  saigne, 

De  la  crois  fîst  sor  lui  ensaigne  12604 

El  non  de  Dieu  le  roi  celestre  ; 

Mais  quant  sa  main  a  mis  a  destre, 

Si  senti  del  coutel  la  pointe 

Que  par  desoz  le  coûte  pointe  1 2608 

Avoit  la  pucele  muchié. 

Gavains,  quant  ill  a  atouchié 

Del  coutel  la  pointe  amouree, 

Tôt  maintenant  sanz  demoree  12612 

Lieve  le  queute,  si  l'a  pris, 

Come  sages  et  bien  apris 

Le  boute  desoz  un  forgier 

Et  maldist  qui  le  fist  forgier,  126 16 

Conques  por  nul  bien  n'i  fu  mis. 

«  Traiez  vous  cha,  biaus  dois  amis,  » 

Fait  celé  qui  lez  lui  s'est  mise. 

Nue  et  en  pure  sa  chemise  ;  12620 

Et  li  vallei  issent  del  tref. 

Et  me  sire  Gavains  soëf 

Prist  la  pucele  entre  ses  bras, 

Et  celé  boute  soz  les  dras  12624 

Sa  main,  le  coutel  quide  prendre; 

Mais  par  tans  li  voira  aprendre 

Gavains,  s'il  puet,  le  ju  d'Amours. 

Celé  qui  fu  de  maies  mours,  12628 

Quant  ne  puet  le  coutel  trover. 

Guide  erranment  de  doel  crever  ; 

Ele  ne  set  qu'ele  puist  faire. 

Gavains,  qui  pense  a  son  affaire,  12632 

Desoz  lui  a  force  le  met 

Et  del  ju  faire  s'entremet 

Que  on  fait  as  dames  c'on  aime, 

Et  celé  dolante  se  claime,  12636 

Que  pas  desfendre  ne  se  puet. 

Weille  ou  non,  sosfrir  li  estuet 

Le  ju  de  mon  seignor  Gavain. 

La  dame,  qui  le  cuer  ot  vain,  12640 

Dist  :  (c  A  foi,  c'est  ore  a  bon  droit 

S'il  m'est  mescheù  orendroit  ; 

Tele  en  est  ore  ma  cheanche, 

Porchacié  ai  ma  mesestanche.  1 2644 

Or  puis  je  très  bien  aperchoivre 

Que  cil  qui  autrui  velt  dechoivrc 

Que  li  maus  doit  sor  lui  venir, 

Et  ce  m'estoita  avenir  12648 

Que  molt  m'est  vilains  et  honteus 

Quant  uns  miens  anemis  morteus 

A  jut  a  moi  et  esforchie. 

Voir  mius  volsisse  estre  escorchie,  12652 

Car  un  mien  frère  ocist  germain, 

Et  je  le  quidai  de  ma  main 

Par  traïson  anuit  vengier  ; 

Mais  or  puis  je  par  droit  jugier  1 2656 

Que  qui  altrui  velt  dechevoir 

Il  doit  bien  le  mal  rechevoir  : 

Je  l'ai  rechut,  ce  poise  mi.  » 

Lors  sozpire  et  pleure  et  gémi  12660 

Et  se  plaint  forment  et  démente. 

Puis  dist  :  «  Sire,  ne  sai  qu'en  mente  : 

Levez  tost  sus  ou  ja  morrez. 

Armez  vous,  plus  n'i  demorez,  12664 

Car  mi  cousin  venront  ja  chi 

Qui  ja  n'aront  de  vous  merchi, 

Ainz  vous  ocirront  demanois. 

Encor  m'avez  vous  faitanois  12668 

Et  de  mon  ffere  et  de  mon  cors, 

Ne  weil  je  pas,  c'est  mesacors. 

Que  vous  soiez  mors  ne  péris  ; 

Ausi  m'ait  sains  Esperis,  12672 

Je  volsisse  bien  qu'au  couchier 

Vous  peùsse  le  cuer  sachier 

De  vostre  ventre  a  mes  deus  mains.  » 

A  tant  es  ses  cousins  germains  12676 

Qui  dedens  le  tref  sont  venu. 

Li  uns  tint  le  brant  d'acier  nu, 

Et  l'autres  tenoit  un  falsart. 

Vengier  welent  Brun  de  l'Essart  12680 

De  Gavain  qui  ocis  l'avoit  ; 

Un  grant  tortin  de  coi  cler  voit 

Tint  chascuns  en  sa  main  espris. 

Quant  Gavains  les  voit,  si  a  pris  12684 

Le  coutel  qu'il  avoit  repus. 

Puis  dist  :  «  Rompus  est  li  festus 

Entre  moi  et  ces,  ce  me  samble  ; 

Se  cis  premiers  a  moi  assamble,  12688 

De  legier  me  porra  porfendre 

Que  je  ne  m'ai  de  coi  defFendre 

Fors  de  cest  coutel  que  j'ai  chi  ; 

Mais,  se  Dieus  ait  de  moi  merchi,  12692 

Coment  qu'il  en  aviegne  après, 

Ainçois  que  me  viegne  plus  prez. 

Lancerai  le  coutel  avant 

A  celui  qui  vient  tôt  devant.  »  12696 

Cil  qui  devant  vient  son  cop  esme 

Et  de  Gavain  ferir  s'acesme, 

Le  brant  encontre  mont  estent. 

Et  me  sire  Gavains  destent  12700 

Le  coutel,  plus  n'a  arestu, 

Et  giete  de  si  grant  vertu 

Celui  en  fiert  soz  la  mamele 

Si  fort  que  tote  l'alemcle  12704 

Par  le  cors  dedens  li  embat  ; 

Le  cuer  li  trenche,  mort  l'abat. 

De  la  main  li  chaï  l'espee  ; 

Gkkbhrt,  Perccval.  t2 

Me  sire  Gavains  l'a  hapee  12708 

Molt  tost  et.molt  delivrement. 
Et  l'autre  vallés  erranment 
Li  a  le  fausart  adrechié. 
Sel  fiert  si  qu'il  li  a  trenchié  127 12 

Le  cuir  et  la  char  sor  la  coste. 
Ainchois  que  cil  le  falsart  oste 
Le  feri  Gavains  de  l'espee 
Que  la  hanste  li  a  colpee  1 27 1 6 

.  Du  falsart  a  tôt  le  poing  destre. 
Cil  s'en  fuit,  que  plus  n'i  ose  estre 
Quant  il  se  senti  affolez. 
«  Ha!  dois  amis,  or  m'acolez,  12720 

Fait  la  damoisele  a  Gavain, 
Vostre  amours  m'a  si  pris  a  l'ain 
Que  ja  mais  n'i  avra  haine, 
Ainz  arez  m'amour  entérine.  »  12724 

A  icest  mot  la  blanche  tendre, 
Tôt  maintenant  sanz  plus  atendre, 
A  Gavain  le  falsart  osté, 
Et  puis  li  bende  le  costé  12728 

D'une  guimple,  et  quant  bendé  l'ot, 
Gavains,  qui  fu  fins  al  roi  Loth, 
L'acole  et  estraint  près  de  soi. 
Sachiez  qu'il  n'a  ne  fain  ne  soi,  12732 

Ainz  est  auques  a  son  talent  ; 
Oublie  sont  li  maltalent 
Qui  par  devant  orent  esté  ; 
Se  toz  li  plus  Ions  jors  d'esté  ^-2736 

Fust  nuis  et  si  recomenchast, 
Ja  de  che  ne  se  correchast 
Gavains,  ne  ele,  au  mien  avis  ; 
Bouche  a  bouche,  vis  contre  vis,  12740 

Furent  dolcement  embrachié  ; 

En  un  prael  par  amistié 

Se  dorment  un  petitelet. 

Or  vous  conterai  du  vallet  12744 

Qui  le  poing  destre  avoit  trenchié. 

Tant  a  corut  et  tant  trachié 

Qu'il  est  en  la  forest  entrez, 

Les  deus  frères  a  encontrez  12748 

Qui  sont  armé  sor  les  destriers, 

Afichié  sont  sor  les  estriers  ; 

Et  cil  tantost  les  aresta 

Et  tôt  erranment  lor  conta  12752 

Que  Gavains  avec  lor  suer  gist, 

Qui  son  frère  orains  li  ochist  : 

«  Moi  a  le  destre  poing  colpé.  » 

Quant  cil  l'oent,  s'ont  doel  mené,  12756 

Plain  sont  de  mautalent  et  d'ire 

Qja'a  paines  puent  un  mot  dire 

Fors  tant  que  dïent  :  «  Revois  nous. 

Que  par  le  foi  que  je  doi  vous,  12760 

Dist  11  aisnez,  se  je  le  truis, 

A  grant  dolor  sera  destruis. 

Mar  acointa  la  grant  biauté 

De  no  seror,  a  foleté  12764 

Li  tenra  quant  a  li  coucha 

Ne  che  que  a  li  atoucha  ; 

Mais  biauté  de  feme  a  maint  home 

Trahi  et  déchut,  c'est  la  some,  12768 

Si  me  merveil,  par  saint  Baudri, 

Quant  du  coutel  ne  l'a  murdri, 

Mais  je  croi  qu'ele  s'asenti 

A  che  que  son  bon  consenti,  12772 

Si  a  eu  de  lui  pitié, 

Por  che  l'a  de  mort  respitié. 

Mais  brief  en  seront  li  respit. 

Molt  nous  a  or  en  grant  despit  12776 

Qui  od  no  serour  est  couchiez, 

Et  si  nous  a  tant  correciez 

Que  no  frère  a  mort  de  sa  main 

Et  un  nostre  cousin  germain,  12780 

Et  por  le  menre  des  mesfais 

Doit  bien  estre  mors  et  desfais.  » 

A  tant  sont  cil  es  galos  mis. 

Et  Gavains  qui  fu  endormis  12784 

Sonja.  En  une  avision 

Li  fu  avis  que  doi  lion 

A  un  pas  devant  li  saloienl 

Qui  molt  durement  Tassaloient  12788 

Por  lui  ocirre  et  dévorer, 

Mais  il  sanz  plus  de  demorer 

Feroit  l'un  de  son  glaive  el  cors 

Si  qu'il  chai  devant  lui  mors.  12792 

Gavains  tressaut  et  si  s'esveille, 

La  damoisele  s'esmerveille 

Quant  ele  sent  que  il  tressaut, 

Si  dist:  «  Sire,  se  Dius  me  saut,  12796 

Je  vous  lo  bien  que  vous  armés, 

Se  vous  de  rien  vo  cors  amez. 

Car  mi  doi  frère  ja  verront. 

SMl  puent,  il  vous  ocirront.  »  12800 

Quant  me  sire  Gavains  entent 

La  damoisele,  plus  n'atent, 

Ainz  est  vestus  et  acesmez. 

A  paines  se  fu  il  armés  12804 

Et  montez  sor  le  Gringalet, 

Quant  li  doi  frère  od  le  vallet 

Vinrent  poignant  par  grant  desroi  ; 

A  Gavain  le  neveu  le  roi  12808 

Artu  crient  :  «  Qui  vous  conduit  ? 

Mar  acointastes  le  déduit 

De  no  seror,  vous  estes  pris.  » 

Gavains  qui  auques  fu  sozpris  128 12 

N'ot  pas  encor  le  hiaume  el  chief, 

Et  se  li  torne  a  grant  meschief 

Quant  n'a  pris  l'escu  et  la  lance. 

La  dame  fors  del  lit  se  lance  1-2816 

En  chemise  et  en  mantel  nue. 

Contre  ses  frères  est  venue. 

Si  s'ajenoille  devant  eus  : 

«  Merchi,  seignor,  ce  sera  deus  12820 

Se  sifais  cors  de  chevalier 

Est  mors,  moi  dist  que  a  moillier 

Prendera  debonairement 

Par  pais  et  par  amaisnement.  12824 

—  Voire,  dist  Gavains,  volentiers, 

Et  servirai  trois  ans  entiers 

Outre  mer,  por  l'ame  vo  frère. 

Et  se  je  sui  vers  vous  offrere,  12828 

Ne  le  tenez  mie  a  despit. 

Si  aie  je  de  mort  respit. 

Se  autant  mesfait  m'aviiez 

Con  je  vous  ai,  et  voliiez  12832 

Faire  autant  con  vous  ai  offert, 

De  ma  part  seroit  bien  sosfert, 

Se  le  looient  mi  ami. 

Vengiez  est  de  sen  anemi  12836 

Molt  bien  quioltre  mer  l'envoie  : 

Molt  i  a  périlleuse  voie. 

Prenés  l'amencle,  c'est  assez. 

—  Se  VOUS  cest  offre  refusez,  12840 

Che  dist  lor  suer,  au  départir, 

En  venrez  tart  au  repentir.  » 

Cil  jurent  la  mort  et  les  plaies 

N'en  prendront  acorde  ne  paies.  12844 

La  dame  l'ot,  d'aïr  esprent, 

Ses  deus  frères  par  les  frains  prent, 

Si  les  tient  molt  ferm  et  molt  fort. 

Et  Gavains  a  sonelme  court,  12848 

Si  Tatache,  et  prent  son  escu 

Et  sa  lance,  dont  irascu 

Sont  li  doi  frère  durement  ; 

Tant  furent  plain  d'aïrement,  12852 

K'a  poi  que  les  mains  ne  li  trenchent. 

Forment  le  laidïent  et  tenchent. 

Voirs  est  que  feme  est  feble  chose, 

Contretenir  plus  ne  les  ose,  12856 

Ses  mains  oste  et  aler  les  laisse. 

Li  aisnez  vers  Gavain  s'eslaisse. 

Et  Gavains  vers  lui  sanz  atendre. 

Quanques  cheval  puent  estendre  12860 

S'entrevienent  les  frains  baissiez  ; 

Les  escus  ont  frains  et  froissiez  ; 

La  lance  au  chevalier  archoie, 

Tressi  es  poinz  toute  pechoie.  12864 

Gavains,  li  niez  le  roi  Artu, 

Fiert  le  chevalier  par  vertu 

L'auberc  li  trenche  et  l'auqueton 

Qui  par  dedens  fu  de  coton.  12868 

Arme  qu'il  ait  nel  puetdeffendre 

Que  ne  li  face  par  mi  fendre 

Lecuer  en  deus,  mort  le  sovine. 

L'autres  frères  fiert  de  ravine  1287 

Gavain,  que  Tescu  li  percha, 

Del  hauberc  les  mailles  trencha, 

El  costéli  a  le  fer  mis. 

La  fu  Dieus  a  Gavain  amis,  12876 

Car  li  fers  corut  sor  la  coste. 

Et  Gavains  près  de  lui  s'acoste 

Qui  a  sa  bone  espee  traite, 

Celui  en  fiert  a  le  retraite  12880 

Grand  cop  vers  la  destre  partie 

Si  qu'il  li  a  del  cors  partie 

L'espaulle  od  le  bras  a  l'espee, 

Tôt  rez  a  rez  li  a  colpee  1 2884 

Si  que  le  costé  n'adesa. 

Cil  s'en  fuit  qui  tôt  adés  a 

Maudite  l'eure  que  la  vint. 

Lors  encontra  chevaliers  vint  12888 

Que  lor  pères  lor  envoioit, 

Car  durement  li  anuioit 

Quant  il  n'estoient  repairié. 

Molt  sontcil  dolantet  irié  12892 

Qjuant  il  virent  lor  damoisel 

Livré  a  si  félon  maisel, 

Et  lor  cousin  qui  a  perdu 

Le  poing,  dont  il  sont  irascu.  12896 

Cil  qui  sont  navré  sans  targier 

Crient  :  «  Seignor,  alez  aidier 

Nos  frères  que  Gavains  a  mors. 

Bien  s'est  a  nous  ocirre  amors  ;  12900 

Vez  coment  nous  a  atornez.  » 

A  tant  s'en  est  chascuns  tornez 

Droit  vers  le  tref  toz  eslaissiez 

Et  ont  les  deus  navrez  laissiez.  12904 

Clers  fu  li  iors  et  esbaudis  ; 

Li  biaus,  li  sages,  li  hardis 

Gavaiiis  les  voit  venir  le  cors. 

«  Dame,  fait  il,  chis  grans  secors  12908 

Que  je  voi  chi  venir  ensamble 

Ma  conpaignie  desassamble 

De  la  vostre,  ce  poise  mi.  » 

Celé  l'ot,  si  pleure  et  gémi  :  129 12 

«  Lasse,  fait  ele,  durfeûc 

Con  jou  ai  corte  joie  eue 

De  chest  chevalier  de  valour. 

J'avoie  oblïé  la  dolour  129 16 

De  mes  frères  por  sa  proeche 

Et  de  mes  cousins  la  tristeche. 

Si  l'aim  vraiement  de  mon  cuer. 

Gavain  amis,  je  vous  requeur  12920 

Que  se  vous  eschapez  de  chi, 

Que  vous  par  le  vostre  merchi 

Gardez  mon  cuer,  je  le  vous  doinz,  ' 

Car  vous  ne  serés  ja  si  loinz,  12924 

Que  mes  cuers  avec  vous  ne  soit. 

Se  mes  cors  sivir  vous  osoit, 

Il  vous  sivrroit  molt  volentiers.  » 

Dist  Gavains  :  «  Et  je  toz  entiers  12928 

Sui  et  serai  a  vo  comant.  » 

Dist  celé  :  «  Et  je  plus  ne  demant.  » 

A  tant  Gavains,  li  dois,  s'abaisse, 

La  damoisele  acoleet  baise  ;  12932 

Son  elme  prent  a  relacier, 

Puisprent  la  lance  au  fer  d'acier  ; 

La  dame  a  Jesu  Crist  comande. 

Et  cil  vienent  par  mi  la  lande  12936 

Criant  a  haute  vois  :  «  Mors  estes  ; 

Se  vous  aviez  quarante  testes, 

N*en  porteriiez  la  pior. 

Fols  estes  se  n'avez  paor  ;  1 2940 

Chier  acaterez  vos  solas, 

Quant  cheûs  estes  en  nos  las.  » 

A  tant  desrengent  qui  ainz  ains, 

Et  lors  point  me  sire  Gavains  12944 

Le  Gringalet  qui  tostli  saut. 

«  Amie,  fait  il,  Dieus  vous  saut  ! 

Je  m'en  vois,  Dius  soit  de  vous  garde.  » 

La  damoisele  le  regarde,  12948 

Qiii  quide  qu'il  se  mete  a  voie. 

Del  cuer  et  des  oeus  le  convoie 

Et  prie  Dieu  qu'il  le  desfende 

De  mort,  et  sain  et  sauf  li  rende  12952 

Et  a  li  encor  le  ramaint  ; 

Celé  molt  dolente  remaint, 

Gavain  escrie  qu'il  s'en  aille. 

Mais  ne  se  prise  une  maaillc  12956 

Gavains  qui  ne  daigne  fuïr, 

S'avra  joste  ;  par  grant  air 

Point  le  Gringalet  et  argue 

Des  espérons,  la  lance  agiie  12960 

Baisse  et  feri  si  le  premier 

Desor  l'escu  paint  a  or  mier 

Qu'il  li  perche  et  le  hauberc  false 

Que  le  fer  et  l'anste  li  sause  12964 

El  sanc  del  cors  en  liu  de  soivre 

Que  l'ame  del  cors  li  desoivre  ; 

Cil  chiet  et  Gavains  s'en  passe  oltre. 

Sa  lance  brandist,  puis  rencontre  12968 

Un  autre,  si  le  fiert  de  plain 

Si  qu'il  s'abat  en  mi  le  plain 

Jambes  levées  el  chemin  ; 

Ja  mais  n'enchieriront  H  vin  12972 

Por  lui  por  boire  qu'il  en  fâche, 
Torble  et  noire  devint  sa  fâche, 
Car  le  cuer  a  crevé  par  mi. 
Molt  en  sont  li  autre  engrami,  12976 

De  doel  quident  le  sens  marir  ; 
Mais  n'ont  cure  d'aus  esmarir. 
Car  ne  sont  pas  coart  ne  vain. 
Li  doi  premier  fièrent  Gavain  12980 

De  lor  lances  par  tel  vertu 
Qu'a  poi  qu'il  ne  l'ont  abatu. 
L'escu  fors  de  son  cors  li  tolent, 
Et  li  piédes  estriers  li  volent.  12984 

Durement  l'ont  desaïvé, 
Li  uns  par  le  resne  noé 
Le  prent,  qui  molt  fu  de  grant  pris, 
Puis  dist  :  «  Vassal,  vous  estes  pris  ;        12988 
Ne  m'eschaperez  que  je  sache.  » 
A  tant  Gavains  s'espee  sache, 
.   Qui  trenchans  est  et  amouree. 
Et  fiert  celui  sanz  demoree  12992 

Par  mi  le  front  a  la  traverse 
Que  le  cervele  li  reverse 
Sor  Terbe,  a  tout  le  hanepier.    . 
Lors  s'est  Gavains  mis  al  frapier  12996 

Quanques  il  puet  vers  la  forest, 
Et  chil  l'enchaucent  sanz  arest, 
*  Mais  il  nel  porroient  ataindre. 

Car  anchois  feroient  estraindre  13000 

Lor  chevals  de  cor  après  lui 

Qu'il  ne  crient  ne  doute  nului  ; 

Se  ses  chevaus  soz  lui  ne  chiet 

Qu  autrement  ne  H  meschiet,  1 3004 

Nés  doute  une  foille  de  cols  ; 

Et  li  Gringalés  les  grans  sols 

L'emporte  par  mi  un  haut  bois. 

Cil  qui  n'ont  cure  de  gabois  13008 

Retornent  vers  le  tref  arrière, 

Chascun  mort  i  ont  mis  en  bière 

Et  le  tref  erranment  destendent. 

A  tant  s'en  vont  que  plus  n'atendent,       13012 

Si  en  mainent  lor  damoisele 

Qui  moillie  avoit  la  maissele 

De  lermes,  car  du/rement  pleure. 

Li  chevalier  en  icele  eure  13016 

Guident  que  por  ses  frères  soit, 

Mais  de  Gavain  plus  li  pesoit 

Por  che  que  de  li  s'est  partis  ; 

A  poi  que  ses  cuers  n'est  partis  13020 

D'ire  et  de  doel  et  de  destreche  ; 

Sovent  se  tyre  par  la  treche, 

Car  de  courous  art  et  esprent  ; 

Par  le  gorge  sovent  se  prent  13024 

Si  fort  qu'a  poi  qu'el  ne  s'estaint, 

Et  par  tout  ou  ele  s'ataint 

Se  desront,  deschire  et  depiece  ; 

Et  quant  ce  vient  al  chief  de  pièce  1 3028 

À  morir  sovent  se  deveure  ; 

La  mort  maldist  que  tant  demeure 

Quant  piecha  ne  l'a  dévorée  ; 

Sovent  s'est  a  morir  voee,  13032 

Si  sera  ses  grans  doels  passez. 

«  Avoi  !  dame,  ne  vous  pensez, 

Dïent  li  baron  qui  l'ont  chiere, 

Por  coi  blechiez  vo  bêle  chiere  13036 

Ne  dépêchiez  vos  bêles  mains  ? 

Ja  por  che  vos  cousins  germains 

Ne  vo  frère  n'erent  vengié. 

Vilainement  a  demachié  13040 

Vous  et  vo  père  et  vo  lignage 

Chil  qui  vous  a  fait  tel  damache, 

Mais,  s'il  peûst  estre  tenus, 

A  son  juïse  fust  venus.  1 3044 

Mais  destorbiers  et  maus  anuis 

Li  doinst  Dius  ainz  que  past  la  nuis.  » 

Si  fera  il  prochainement, 

Se  Dius  n'en  pense  proprement.  13048 

Cil  s'en  vont  qui  lor  dame  mainent 

Et  qui  molt  grant  dolor  demainent 

Por  les  mors  et  por  les  navrez  ; 

De  grant  dolor  ont  abevrez  1 3052 

Lor  cuers  qui  sont  et  tristre  et  noir. 

A  tant  en  vont  vers  le  manoir 

Urpin  de  la  Montaigne  Irouse, 

Qui  chief  ot  noir  et  barbe  rousse  ;  13056 

Sa  façon  fu  fiere  et  diverse. 

Gavains,  qui  s'en  vait  le  traverse 

De  la  forest,  a  tant  aie 

Qu'il  a  un  grant  val  avalé  ;  1 3060 

D'autre  part  sor  un  mont  choisist 

Un  fort  chastel  qui  trop  bien  sist, 

Grans  fossez  avoit  tout  entor  ; 

En  mi  liu  avoit  une  tour  13064 

Molt  bien  faite  et  bien  ordenee, 

Entor  estoit  avironnee 

D'escus  de  diverse  fachon  ; 

Molt  furent  sage  h  machon  13068 

Qui  le  fisent  qu'engien  ne  doute. 

Gavains  vers  le  çhasiel  s'aroute. 

Que  de  mengier  ot  grant  talent; 

Il  ne  chevalche  mie  lent,  13072 

Mais  tost  por  esploitiersa  voie  ; 

Mais  a  son  grant  anui  s'avoie, 

Se  Jésus  ne  li  est  amis. 

Tant  est  de  Terrer  entremis  13076 

Qu'il  est  Avenus  droit  a  la  porte, 

Voit  le  seignor  qui  se  déporte 

En  un  prael  avec  sa  gent. 

Gavains  a  salué  molt  gent  1 3080 

Le  seignor  come  bien  apris  ; 

Li  sires  qui  fu  de  grant  pris 

Molt  bêlement  li  respondi 

Et  son  salu  bel  li  rendi  :  13084 

ce  Sire  chevaliers,  Dius  vous  gart  ! 

Il  m'est  avis  a  mon  esgart 

Que  vo  cheval  avez  coitié  : 

Vous  li  avez  près  acointié  13088 

Vos  espérons  a  ses  costez  ; 

De  près  li  avés  acostez. 

Car  je  en  voi  le  sanc  issir  ; 

Mais  s'il  vous  venoit  a  plaisir,  1 3092 

L'osteî  arez  et  a  disner 

Vous  ferai  volentiers  douer. 

Car  il  est  près,  si  con  je  quit  ; 

Li  mes  estoient  presque  cuit  1 3096 

Orains,  quant  déduire  ving  chi. 

—  Sire,  la  vostre  grant  merchi, 

Dist  Gavains,  ou  n'a  que  reprendre, 

Car  je  ai  bien  mestier  du  prendre.  »  1 3 100 

A  tant  Gavains  li  biaus  descent. 

Plus  avoit  el  chastel  de  cent 

Que  chevaliers  que  damoiseles. 

Quant  ont  oïes  les  noveles  1 3 104 

due  chevalier  i  a  venu, 

Molt  en  sont  joiant  devenu, 

Car  desirrant  sont  d'escouter 

Les  aventures  et  conter  13 108 

Des  chevaliers  qui  par  la  terre 

Passent  por  aventure  querre, 

Que  la  costume  tels  estoit 

El  chastel  que  chascuns  contoit  1 3 1 1 2 

Qui  laiens  venoit  hebergier, 

Quant  ce  venoit  après  mengier, 

Que  il  acontoit  s'aventure, 

Quels  qu'ele  fust,  plaisanz  ou  dure,         13 116 

Qu'il  avoit  encontre  le  jor. 

Et  la  nuit  après  a  sejor 

Puet  estre  laiens  sanz  mesfaire. 

Mais,  se  Gavains  seiist  l'aifaire,  13 120 

Ja  ne  meïst  laiens  le  pié. 

Uns  vallés  rechoit  son  espié 

Et  uns  autres  l'elme  et  l'escu, 

Mais  le  cuer  ara  irascu  13 124 

Gavains  ançois  que  il  s'en  voise. 

Il  n'ara  talent  qu'il  s'envoise. 

Desarmé  l'ont  isnelement 

Et  acesmé  molt  richement  1 3 1 28 

D'un  sorcot  vert  sor  son  porpôint. 

Dont  bien  furent  assis  li  point, 

Qu'il  vestoit  desoz  son  hauberc  ; 

Mais  ains  qu'il  parte  du  heberc  1 3 1 32 

Vous  os  bien  dire  par  covent 

Qu'estre  volroit  a  Bonivent. 

Les  tables  vont  erranmenl  mètre 

Cil  qui  s'en  durent  entremetre,  1 3 1 3^ 

Et  les  napes  blanches  estendent, 

L'iaue  donent,  que  plus  n*atendent  ; 

Et  li  sires  a  pris  Gavain 

Molt  cortoisement  par  le  main,  1 3  HO 

Avec  sa  moillier  l'a  assis. 

Il  orent  mes  ou  cinc  ou  sis, 

Et  si  orent  maint  entremés. 

Et  quant  il  fu  et  tanz  et  mes,  1 3  U4 

Les  napes  11  seneschaus  hoste, 

Li  sires  fait  laver  son  hoste 

Premièrement  ;  quant  ont  lavé, 

Si  se  sont  en  estant  levé,  1 3  H^ 

Lor  sièges  eschangent  et  muent  ; 

Mais  li  alquant  ne  se  remuent, 

Et  cil  qui  siet  dalez  s'amie, 

Sachiez  de  che  ne  dolc  je  mie  13^52 

Qu'eslongier  mie  nel  voldroit. 

Li  sire,  ensi  corne  il  doit, 

Lez  mon  seignor  Gavain  s'asist  ; 

Par  le  main  destre  le  saisist  :  1 3  ^  5^ 

«  Sire,  fait  il,  ne  vous  anuit. 

Il  vous  covient,  quanque  anuit 

Vous  avient,  oiant  toz,  conter 

Et  hui  ausi  sanz  mesconter,  13 160 

Si  m'en  donrez  vostre  fiance  ; 

Et  de  che  soiez  asfïanche 

due  chaiens  est  teus  li  usages.  » 

Gavains,  qui  cortois  est  et  sages,  13 164 

Li  respondi  molt  dolcement  : 

«  Sire,  vostre  comandement 

Ferai,  ne  mais  ore  esgardez 

Que  vostre  honor  et  moi  gardez,  1 3 1 68 

Que  par  droit  faire  le  devez, 

Puis  que  vous  hebergié  m'avez 

Et  od  vous  ai  but  et  mengié. 

Mais,  s'il  vous  plaist,  par  vo  congié        13 172 

Me  tairai,  que  je  ne  weil  dire 

Chose  qui  me  tort  a  mesdire, 

Que  tel  chose  puis  bien  retraire 

Dont  alcuns  averoit  contraire,  1 3 1 76 

Et  moi  torneroit  a  meschief  ». 

Et  dist  li  sires  :  «  Par  mon  chief 

Vous  le  direz,  ce  est  noiens, 

Ainz  que  vous  partez  de  chaiens.  »  13 180 

Gavains  voit  qu'autre  ne  puet  eslre  ; 

Fiancé  a  de  sa  main  destre 

Qu'il  en  dira  la  vérité. 

Lors  a,  oiant  toz,  aconté  1 3 1 84 

Coment  il  avoit  el  tref  jut 

Ou  la  dame  l'eùst  déchut 

Et  murdri  d'un  coûtai  trenchant  : 

«  Au  premerain  m'ala  trichant,  i  3 1 88 

Car  ocis  m'eûst  de  sa  main, 

Ainz  que  venist  a  l'endemain, 

Mais  le  coutel  par  aventure 

Trovai  desoz  la  coverture  :  1 3 192 

Le  coutel  pris  et  si  Postai, 

Près  de  la  dame  m'acostai. 

Mon  bon  en  fis  dont  ele  ot  ire. 

Et  lors  vindrent  por  moi  ocirre  1 3 196 

Doi  sien  cousin,  mais  l'un  ochis, 

L'autre  colpai,  ce  m'est  avis, 

Le  poing  destre,  issi  le  navrai, 

Sifaitement  m'en  délivrai  ;  13200 

Puis  me  couchai  desoz  les  dras 

Avec  la  bêle,  bras  a  bras, 

Et  molt  dolcement  racolai. 

Foi  que  je  doi  saint  Nicolai,  13204 

Tant  fis  qu'ele  s'umelia, 

De  son  dois  parler  me  lia 

Si  fort  que  ja  mais  en  sa  vie 

Ne  sera  jors  que  n'aie  envie  13208 

De  li  veoir  et  de  sentir. 

Adont  m'endormi  sanz  mentir 

Dusque  al  demain  la  matinée. 

Aventure  ne  destinée  1 3  2 1 2 

Ne  volt  pas  que  fuisse  sozpris  ; 

Celé  qui  en  ses  bras  m'ot  pris, 

Que  j'aim  de  cuer  et  wel  amer, 

M'esveilla  et  me  fist  armer,  1 3  2 1 6 

El  dist  que  si  frère  venroient 

Qui  tout  maintenant  m'ocirroient, 

S'il  en  avoient  poesté. 

De  che  dist  ele  vérité  1 3 220 

Que  chascuns  d'aus  armez  i  vint  ; 

Mais,  la  merchi  Dieu,  si  avint 

Qu'au  joster  l'un  mort  abati, 

A  l'autre  tant  me  combati  13224 

Que  d'un  des  bras  le  mehaignai  ; 

Vers  als  ma  vie  gaaignai  ; 

Conté  vous  ai  che  qu'il  m'avint. 

Dont  revinrent  chevalier  vint  13228 

Qui  tantost  me  corurent  seure, 

Bien  fuissent  venu  au  deseure 

De  moi,  che  sachiez  par  verte. 

Se  n'eusse  le  dos  torné.  13232 

Mais  ainchois  i  fui  molt  destrois 

Que  des  vint  en  ochis  les  trois. 

Que  valt  che  ?  Fuïr  m'en  covint. 

Gerbert,  Perceval.  i , 

Conté  VOUS  ai  che  qu'il  m'avint.  »  1323e 

Quant  li  sires  Gavain  entent, 

D'ire  et  de  mautalent  esprent, 

Tel  doel  a  por  poi  ne  marvoie, 

Il  n'i  a  home  qui  le  voie  13240 

Qui  ne  quide  qu'il  soit  desvez. 

Il  s'est  errant  en  piez  levez, 

Puis  dist  :  «  N'i  a  mestier  celée. 

Ma  fille  avez  despucelee,  13244 

Mes  fius  ocis  et  mes  neveus. 

Mais  a  Dieu  faz  promesse  et  veus 

Que  se  jel  puis  de  fi  savoir 

Ne  remanra  por  nul  avoir  13248 

Qu'a  chevaus  ne  vous  face  traire. 

Teus  mos  vous  ai  oïs  retraire 

Dont  il  est  raisons  qu'i  m'anuit, 

Mais  hui  toute  jor  et  anuit  13252 

N'avez  garde,  ne  mais  demain 

Vous  ocirrai  je  de  ma  main 

Ou  orendroit  tôt  sanz  respit, 

Que  molt  me  torne  a  grant  despit  13256 

Quant  une  eure  vous  laisse  vivre 

Que  je  le  siècle  n'en  délivre. 

Mais  sachiez  que  je  sanz  demeure 

Vous  bouterai  el  cors  l'ameure  13260 

De  ma  bone  trenchant  espee, 

Ou  la  teste  arez  ja  colpee.  » 

S'espee  huche,  on  li  aporte. 

A  tant  sont  venu  a  la  porte  13264 

Cil  qui  les  bières  aporterent. 

Li  serjant  qui  as  portes  erent 

Ovrent  les  portes,  ses  rechoivent, 

Et  quant  les  bières  aperchoivent  1326Î 

Si  s'escrïent  tôt  a  un  fais  : 
<(  Urpin,  se  tu  or  ne  desfais 
Celui  qui  tes  fius  a  ocis, 
J'a  n'ait  Dieus  de  t'ame  merchis.  »  13272 

Lors  s'escrïent,  lor  palmes  bâtent, 
De  doel  a  la  terre  s'abatent. 
Quant  Urpins  a  les  dis  oïs, 
De  doel  est  si  fort  esbahis,  13276 

Quant  voit  les  bierres,  mot  ne  sone. 
Laiens  n'ot  dame  ne  personne 
Qui  de  dolor  ne  soit  pasmez. 
Li  père,  qui  les  ot  amez  13280 

Autant  con  lui  sovent  se  pasme. 
Au  revenir  un  poi  de  basme 
Li  ont  dedens  le  cors  coulé. 
Et  les  dames  ont  acolé  13284 

Sa  fille  qui  le  cuer  ot  vain. 
Mais,  quant  ele  a  veû  Gavain, 
Molt  durement  s'en  esmerveille, 
Un  petit  li  revint  vermeille  13288 

La  colors,  si  est  revenue. 
Lors  s'apense  con  la  venue 
Gavain  savoir  cornent  porra. 
Que,  s'ele  puet,  ja  n'i  morra.  13292 

Gavains  le  dolor  voit  c'on  maine 
Et  voit  les  bières  c'on  amaine. 
Tantost  con  la  porte  passèrent 
Et  dedens  le  palais  entrèrent,  13296 

Les  plaies  escrievent  des  mors, 
Si  que  li  sanz  lor  ist  defors 
Que  la  terre  en  devint  vermeille. 
Chascuns  qui  le  voit  s'en  merveille,         1 3  300 
Mais  bien  certainement  savoient 

Por  le  sanc  que  dégoûter  voient 

Que  chil  qui  ochis  les  avoit 

Estoit  laiens.  Quant  Gavains  voit  1 3  30-1 

Le  sanc,  bien  sot  certainement 

Que  che  sont  cil  tôt  vraiement 

A  cui  il  s'estoit  combatus  ; 

En  grant  péril  s'est  enbatus,  1 330S 

Se  Damedieus  ne  le  regarde. 

Gavains  par  le  palais  esgarde,  ^ 

Mais  n'i  voit  arme  ne  baston  ; 

Coiement  a  dit  a  larron  1331- 

Que  chil  est  fols,  bien  s'i  acorde, 

Qui  onques  nule  fois  recorde 

Parole  dont  anuis  li  viegne  : 

«  Ja  mais  por  tant  que  m'en  soviegne     1 3  3 1  (^ 

Ne  conterai  en  liu  estraigne 

Chose  de  coi  on  me  destraigne. 

Ne  dont  je  doie  anui  avoir, 

Ne  ausi  se  por  tout  l'avoir  13320 

Con  porroit  mètre  en  une  tour, 

Que  ne  venisse  a  mon  atour. 

Que  se  je  mes  armes  eusse 

Et  de  mon  hauberc  armez  fusse,  13324 

Ne  fuisse  pas  en  tel  esmai, 

Et  ne  por  quant  merveilles  ai 

De  che  que  assali  ne  m'ont 

Que  bien  en  sont  devers  le  mont  ;  1 332S 

N'ai  espee,  lance  ne  hache, 

Si  n'i  a  cel  qui  ne  me  hache 

Si  con  des  membres  a  colper  ; 

Ne  sai  coment  puisse  eschaper.  1 333^1 

Or  soit  de  moi  a  Dieu  plaisir, 

Que  le  meillor  ne  sai  choisir. 

Mais  por  lasqueté  que  je  fâche, 

Si  voie  je  Dieu  en  la  fâche,  i333^ 

N'en  serai  ensaigniez  al  doit. 

Tût  avient  quanque  avenir  doit, 

Chascuns  a  son  terme  trespasse.  » 

Lors  se  rebrache  et  avant  passe,  i3340 

En  mi  la  sale  est  arestez 

Plus  fiers  que  uns  lions  crestez. 

Quant  Urpins  de  pasmer  revint. 

Envers  Gavain  corant  s'en  vint,  13344 

Si  a  trait  del  fuerre  l'espee  ; 

La  teste  H  eust  colpee. 

Quant  la  damoisele  avant  sait. 

Et  dist  :  «  Sire,  se  Dieus  me  saut,  1 3  348 

A  ceste  fois  pas  nel  ferrez. 

Ja,  se  Dieu  plaist,  ne  desferez 

L'usage  qui  est  cstablis. 

Trop  seroit  vos  pris  affeblis  13  35^ 

Se  vous  falsez  vo  sairement. 

Livrez  le  moi  seûremcnt, 

En  ma  prison  le  garderai 

Et  demain  le  vous  liverrai,  ^33  56 

S'arez  salve  vostre  tïanche. 

Et  de  che  soiez  affïanche 

Qu'assez  le  métrai  a  destroit. 

Et,  se  ja  Dieus  joie  m'otroit,  15360 

S'il  anuit  que  je  puis  m'eschape, 

Il  est  cheûs  en  maie  trape 

Puis  qu'il  ert  entre  mes  mains  mis  ; 

Onques  n'ait  il  piors  amis  M  364 

Que  moi,  assez  avra  torment 

Anuit.  »  Puis  a  dit  coiement  : 

<r  En  tel  prison  estera  mis 

Con  doit  estre  loiaus  amis  13368 

Quant  est  avec  sa  dolce  amie.  » 

Lors  prent  Gavain,  ne  targa  mie, 

Par  les  chaveus  petit  le  tyre  : 

Ce  fist  ele  par  majestire  13372 

Qu'ele  les  voloit  dechevoir, 

Con  ne  s*en  peûst  perchevoir. 

Chascuns  a  dit,  quant  il  l'esgarde  : 

a  Cist  est  cheûs  en  maie  garde.  »  13376 

Einsi  disoient  tôt  ensamble. 

Li  sires,  qui  de  fin  doel  tramble, 

A  fait  les  mors  ensevelir, 

Et  puis  les  a  fait  enfouir  13380 

Ens  en  l'église  saint  Organe. 

La  bêle,  qui  son  père  engane, 

A  apelé  deus  chamberrieres 

Qui  molt  sont  desdaignans  et  fieres  ;      13384 

Aporter  fait  pastez  et  vin, 

Issi  con  je  pens  et  devin. 

Et  Gavains  menja  molt  a  aise, 

Qui  moltsovent  acole  et  baise  13388 

La  dame,  que  bien  en  a  mes. 

Et  ce  est  en  liu  d'entremés  ; 

Bien  est  servis  a  son  voloir  : 

Du  tôt  a  mis  en  nonchaloir  13392 

La  doutanche  qu'il  ont  eue,         « 

Quant  il  ot  la  dame  veûe 

Que  il  aime  tant  et  covoite. 

Et  la  dame  engigne  et  esploite  13396 

Qu'a  délivre  le  puist  avoir. 

Que  plus  l'aime  que  autre  avoir. 

Quant  mengié  orent  a  loisir 

A  lor  buen  et  a  lor  plaisir,  13400 

Andoi  sont  couchié  en  un  lit, 

Bras  a  bras,  par  molt  grant  délit. 

Li  uns  baise  l'autre  sovent, 

Ne  lor  membre  con  blez  se  vent.  13404 

Entr'aus  deus  est  faite  Tacorde, 

N'i  a  haine  ne  descorde. 

Les  puceles  les  esgardoient, 

Qui  l'uis  de  la  chambre  gardoient,  13408 

Coment  andui  bras  a  bras  jurent  ; 

Entre  eles  affichent  et  jurent 

Con  doit  mius  tel  vie  prisier 

Assez  que  testes  a  brisier  13412 

Ne  que  plorer  ne  dolouser. 

Bien  doit  pucele  golouser 

A  faire  ami  mignot  et  cointe 

Qu'ele  peûst  avoir  acointe  :  1 34 1 6 

«  Bien  est  ore  ma  dame  a  aise 

Qui  son  ami  acole  et  baise, 

Et  il  li  molt  très  dolcement  ; 

Mais  n'i  sai  autre  atouchement,  13420 

Voir  del  baisier  est  che  assez. 

Bien  s'est  li  vassaus  respassez 

De  son  esmai  et  de  sa  doute, 

Et  ma  dame  est  garie  toute  13424 

De  son  plor  et  de  sa  dolor. 

Or  facent  li  autre  la  lor. 

Que  ma  dame  n'a  de  doel  cure.  » 

Issi  dusque  a  la  nuit  oscure  13428 

Jurent  andoi,  puis  se  levèrent, 

Et  maintenant  lor  mains  lavèrent. 

Et  les  puceles  s'entremetent 

De  servir  et  la  table  metent  ;  13432 

Pain  et  vin  et  viande  aportent 

Et  a  aus  servir  se  déportent, 

Que  molt  lor  plaist  ce  qu'eles  voient, 

Por  che  volentiers  les  servoient.  134^6 

duant  ont  soupe,  puis  si  se  couchent 

Gavains  et  la  dame  en  la  couche, 

Tout  nu  a  nu  soz  la  cortine. 

La  dame  pas  ne  l'esgratine,  13440 

Ne  fiert,  ne  ne  pinche,  ne  mort 

Gavain,  qui  ne  pense  a  la  mort 

Ne  tant  ne  quant,  fors  a  déduire, 

Cornent  qu'il  soit  de  lui  conduire,  13444 

N'a  salveté,  n'a  garandise. 

Qu'en  lui  n'a  nule  coardise  ; 

Ne  pense  raison  ne  droiture, 

Il  a  tout  mis  en  aventure,  i344<^ 

Il  n'i  regarde  nul  conquest 

Et  il  dit  très  bien  qu'il  li  est 

Autant  des  rez  con  des  tondus  ; 

Lez  s'amie  gist  estendus  1 34)2 

Cui  il  baise  et  acole  estroit. 

De  che  ne  sont  mie  a  destroit. 

A  joie  passent  celé  nuit, 

Il  n'ont  chose  qui  lor  anuit,  I345^^ 

Fors  le  jor  qui  vient  qui  lor  grieve. 

Urpins,  si  tost  que  l'aube  crieve, 

Est  levez,  ses  homes  esveille, 

S'il  estdolans  n'est  pas  merveille,  13460 

Chascuns  se  lieve,  si  s'atyre 

Por  Gavain  livrer  a  martyre  ; 

N'i  a  celui  qui  ne  le  hache. 

Li  sires  a  pris  une  hache  13464 

Qui  trenchans  fu,  si  fu  danoise. 

Ladamoisele  entent  la  r^oise, 

Qui  lez  Gavaiii  jut  estendue  ; 

Quant  ele  a  la  noise  entendue,  13468 

Tôt  maintenant  vest  sa  chemise, 

D'un  bel  engien  s*est  entremise  : 

Gavain  fait  vestir  et  drecier. 

Puis  li  aporte  un  brant  d'acier,  13472 

Cler  et  trenchant  et  bien  forbi, 

Que  li  sires  de  Glimesi 

Avoit  envoie  a  son  père 

Parchierté,  qui  fu  son  compère,  I347^^ 

Puis  li  a  dit  :  «  Biaus  dois  amis, 

Chaiens  avez  molt  d'anemis 

Qui  trestot  maintenant  verront. 

Et  sai  c'ochirre  vous  voiront,  13480 

Et  vous  soiez  bien  apensez  ; 

Traiez  le  brant,  vers  moi  passez, 

Et  si  me  prendez  par  la  treche 

Si  que  trop  ne  soie  a  destreche.  13484 

Samblant  faites  de  moi  trenchier 

Le  chief,  s'il  vous  welent  touchier  ; 

Bien  croi  que  vous  laisseront  vivre 

Ainz  qu'il  ne  m'aient  a  délivre.  »  13488 

A  tant  apele  Jolïete  : 

Et  sa  compaigne  Violete  : 

«  Or  tost,  si  vestez  vos  chemises. 

Soiez  sages  et  ademises  13492 

Et  tôt  a  mon  comant  ovrez. 

L'uis  de  me  chambre  arrière  ovrez. 

Si  sailliez  fors  eschavelees 

Et  de  vos  covrechiez  velees  ;  13496 

Chascune  con  feme  esmarie 

S'escrit  en  haut  :  «  Sainte  Marie, 

Eschapez  est  nostre  prisons. 

—  Par  mon  chief,  pas  ne  desprisons      13500 

Cest  conseil  »,  dïent  les  puceles, 

Qui  du  faire  furent  isneles. 

Erranment  sont  a  l'uis  venues. 

En  lor  chemises  totes  nues,  1 3  5^4 

Eschavelees,  chiez  covers  ; 

Dont  fu  l'uis  de  la  chambre  overs, 

Si  saillirent  fors  tôt  a  hie, 

Si  s*escrïent  :  «  Aïe,  aïe  !  13508 

Por  Dieu,  seignor,  pensez  du  corre. 

Si  alez  ma  dame  rescorre, 

Que  li  prisons  est  eschapez 

Qui  les  chiez  nous  eûst  colpez  1 3  5 1 2 

Se  nous  ne  fuissons  afuïes. 

Si  en  somes  molt  esbahies. 

Ma  dame  velt  le  chief  colper, 

S'ele  ne  le  laisse  eschaper,  13516 

Mais  anchois  se  lairoit  ocirre 

Ou  boulir  en  pois  ou  en  cyre 

Ou  que  la  teste  li  colpast, 

Ce  dist,  ançois  qu'il  eschapast.  »  13520 

Quant  Urpins  l'ot,  d'aïr  esprent  ; 

En  la  chambre  entre,  a  deus  mains  prent 

Sa  hache,  mais  quant  Gavain  voit 

Qui  sa  fille  saisie  avoit  13524 

Par  les  treches  et  enbronchie 

Et,  l'espee  nue  sachie, 

Samblant  fait  de  colper  la  teste, 

Quant  Urpins  le  voit,  si  s'areste,  13528 

Sa  gent  fait  tenir  coie  tote  ; 

Por  sa  fille  est  en  si  grant  doute 

Que  il  ne  set  que  devenir. 

Et  quant  Gavains  le  vit  venir,  13532 

A  Urpin  dist  :  «  De  voir  sachiez, 

Se  je  sui  boutez  ne  sachiez 

Ne  adesez,  je  vous  affi 

Que  vo  fille  de  mort  desfi.  »  1 3  5  3^ 

Li  pères  l'ot,  si  fu  plains  d'ire. 

Ne  por  quant  li  a  pris  a  dire  : 

«  Certes,  ja  mar  en  parlerez 

Que  ja  par  li  garant  n'arez,  13  540 

Ne  ja  par  li,  par  saint  Nichol, 

Ne  vous  charra  some  de  col 

Que  ne  vous  ochie  a  martyre.  » 

Quant  Gavains  l'entent,  si  s'atire  13544 

Por  ferir  la  bêle  al  cors  gcnt, 

Mais  por  mil  mars  de  fin  argent 

Ne  le  ferroit  dont  eûst  mal. 

En  la  chambre  painte  a  esmal  1 3  54^ 

Est  venue  corant  la  mère  ; 

Molt  li  fu  la  parole  amere 

Quant  ele  entent  c'on  velt  ocirre 

Sa  fille,  plus  gausne  que  cyre  13552 

Devint  de  paor  et  d'esmais  ; 

En  haut  a  dit  :  «  Lasse  !  ja  mais 

N'avrai  joie  tant  con  je  vive. 

Ha  !  lasse,  fait  ele,  chetive,  i35  5^ 

Con  doit  estre  mes  cuers  destrois 

Quant  j'ai  perdu  mes  fins  tous  trois 

Et  or  verrai  morir  ma  fille, 

J'aim  mius  assez  que  on  m'eschille         13560 

Que  je  ma  fille  morir  voie.  » 

Il  samble  bien  qu'ele  marvoie 

Quant  sa  fille  voit  enbronchie, 

Et  Gavain  qui  tenoit  hauchie  135^4 

L'espee  ausi  con  por  tuer. 

Molt  se  prent  a  esvertûer 

La  mère,  qui  crie  as  haus  cris  : 

«  Sire,  si  m'ait  Jésus  Cris,  13568 

Se  ma  fille  laissiez  touchier, 

D'un  cotel  a  pointe  d'acier 

Me  ferrai  el  cuer  demanois  ; 

Si  sera  graindres  li  anois  i  3  572 

Se  vostre  fille  et  moi  perdez. 

Por  amour  Dieu  garde  prendez 

Coment  en  porrez  traire  a  chief  ; 

Se  vosti-e  fille  pert  le  chief  1 3  576 

Et  je  m'ochi,  ce  ert  damages. 

Or  soiez  atemprez  et  sages, 

Et  si  aiez  de  nous  merchis. 

Se  chis  vassaus  estoit  ochis,  135^0 

Mahaigniez  ou  mors  ou  navrez, 

Ja  por  che  vos  fins  ne  ravrez, 

Et  si  vostre  fille  ocise  est 

Et  il  i  muert,  petit  conquest  13584 

I  arez  :  vous  n'avez  plus  oir. 

Cil  qui  voit  sa  maison  ardoir 

En  resqueut,  s'il  puet,  les  tysons. 

Or  entendez  se  c'est  raisons  1 35^8 

Et  se  je  vous  di  bien  et  voir  : 

Vous  ne  poez  vos  fins  ravoir 

Por  chose  que  on  i  travalt, 

Et  que  plus  pert  li  hom  mains  valt  ;        1 5  592 

Se  vos  trois  fius  perdus  avez, 

Moi  et  vostre  fille  salvez, 

Tant  i  arez  damage  mains.  » 

La  damoisele  tent  ses  mains,  13596 

Si  dist  :  «  Biaus  dois  père,  merchi  ! 

Chis  chevaliers  qui  me  tient  chi 

M'ochirra  ja,  se  mal  li  faites. 

PorDieu,  biaus  dois  père,  desfiiites         13600 

Vers  lui  le  faide  et  le  discorde, 

Et  si  faites  pais  et  acorde 

En  tel  manière  et  en  tel  guise, 

Por  Dieu,  que  je  ne  soie  ocise.  »  13604 

Quant  Urpins  l'ot,  a  poi  ne  fent  : 

Haine  et  corrous  li  desfent 

A  faire  pais,  ne  mais  pitiez, 

Humelitez  et  amistiez,  13608 

Qu'il  a  vers  sa  fille,  l'ensaigne 

A  faire  pais.  A  tant  se  saigne 

Et  pense  que  il  porra  faire. 

Se  Gavains  velt  de  rien  meffaire,  13612 

Il  set  très  bien  apertement 

Que  Gavains  par  son  hardement 

Sa  fille  anchois  li  ocirra, 

Que  rescourre  ne  le  porra  ;  136 16 

Mais  d'un  affaire  li  sovient 

Qui  de  grant  hardement  li  vient, 

Car  ire  et  corrous  et  haïne 

Dedens  son  cuer  li  enqnerine  13620 

Une  volentez  merveilleuse 

Qui  molt  est  fiere  et  périlleuse. 

A  Gavain  dist  :  «  Vassal,  atent  ; 

Retien  ton  cop  et  si  entent  13624 

Che  que  te  wel  dire  et  aprendre. 

Tu  porras  ja  ton  cheval  prendre 

Et  ton  harnois  entièrement, 

Mais  c'est  par  un  atirement  13628 

Que  de  ta  main  fianceras 

Qu'en  cel  bois  atendre  m'iras 

Droit  a  le  crois  el  fons  d'un  val, 

Et  je  armez  sor  mon  cheval  13632 

Irai  iluec  a  toi  combatre  ; 

Se  vaintre  me  pues  et  abatre, 

Tu  t'en  iras  tout  asseûr, 

Molt  loialment  t'afi  et  jur  ;  13636 

Se  vaintre  te  puis  et  mater, 

Nus  ne  te  porroit  rachater 

Que  je  ne  te  trenche  le  chief  ; 

Et  si  te  di  bien  de  rechief  :  13640 

Se  tu  me  vains,  ausi  m'ochi, 

Ja  ne  t'en  prierai  merchi, 

Car  je  t'ocirrai  se  je  puis.  » 

Et  Gavains  li  respondi  puis  :  13644 

«  A  foi,  sire,  Dius  m'en  deffende 

Et  il  me  laist  a  vostre  amende 

Venir  par  sa  sainte  bonté. 

Si  que  j'aie  vostre  amisté.  »  13648 

La  dame  l'ot,  si  dist  :  &  Biaus  sire, 

Por  Dieu  et  por  le  cors  saint  Sire, 

Acordez  vous  au  chevalier. 

Donez  lui  vo  fille  a  moillier  13652 

Par  paisr  faisant  et  par  acorde. 

—  Ainz  me  lairoie  a  une  corde. 

Ce  dist  Urpins,  par  le  col  pendre 

Que  ma  fille  li  laisse  prendre,  13656 

Ainz  l'ocirrai  par  mon  effort. 

Car  je  ai  droit  et  il  a  tort  ; 

S'en  seront  vengié  mi  ami.  » 

Et  dist  Gavains  :  «  Ce  poise  mi  13660 

Que  vous  ne  prendrez  l'amendise, 

Car  je  fuisse  a  vo  comandisse 

Si  que  vostre  ami  et  li  mien 

Le  devroient  torner  a  bien.  »  13664 

Urpins  a  dit  :  «  Se  Dius  me  saut, 

Ja  n'en  irez  par  autre  sait  : 

Ou  je  morrai  ou  vous  morrez, 

Queja  el  dire  ne  m'orrez.  »  13668 

Lors  fait  ses  armes  aporter 

Et  fait  Gavain  acreanter 

Que  il  Tira  el  bos  atendre. 

Lors  li  a  fait  ses  armes  rendre  13672 

Et  son  cheval  tout  enselé  ; 

Ens  en  la  chambre  sont  armé, 

Qui  molt  estoit  et  clere  et  bêle. 

Adez  pleure  la  damoisele  13676 

Qui  por  son  père  se  cremi 

Et  si  doute  de  son  ami, 

Que  liquels  qui  muire  d'aus  deus 

Ja  mais  jor  n'ert  ses  cuers  sans  deus,       13680 

Ne  ja  mais  tant  come  ele  vive 

Ne  venra  de  son  doel  arrive  ; 

Molt  est  dolante  et  esmarie 

Et  prie  a  Dieu  le  fil  Marie  13684 

Qu'entr'aus  deus  mete  bone  amour. 

Tout  maintenant  sans  nul  demour 

Sont  issu  de  la  chambre  fors. 

Urpins,  qui  estoit  grans  et  fors,  13688 

Est  montez  desor  son  destrier  ; 

Gavains  n'i  quist  onques  estrier 

Quant  monta  sor  le  Gringalet. 

Laiens  n'ot  serjant  ne  vallet  13692 

Ne  chevalier  nul  si  hardi. 

Car  lor  sires  lor  desfendi. 

Qui  les  sivissent  tant  ne  quant. 

Dont  molt  sont  dolent  li  alquant.  13696 

Lors  sont  du  chastel  avalé. 

Tant  ont  sor  lor  chevaus  aie 

Qu'a  la  crois  vinrent  en  la  lande 

El  fons  d'un  val  ;  en  tote  Illande  13700 

N'ot  si  bêle  ne  si  honie. 

N'i  et  qu'aus  deus  de  compaignie 

En  la  lande  ou  il  fist  molt  bel  ; 

Chascuns  se  trait  soz  un  aubel,  13704 

L'escu  et  la  lance  ou  se  fie 

Prent  chascuns,  l'uns  l'autre  desfie  ; 

Les  chevaus  poignent  et  destendent, 

Qui  plus  tost  corent  et  destendent  1 3  70cS 

Que  cers  ne  fuit  quant  chien  le  chachent  ; 

Des  piez  devant  la  terre  embrachent 

Si  fort  qu'il  font  en  lor  aler 

Des  pierres  fu  estincheler.  137^2 

A  l'aprochier  les  lances  baissent. 

Si  grans  cops  se  douent  qu'il  plaissent 

Les  escuz,  toz  les  ont  fendus  ; 

Li  hauberc  les  ont  deffendus  1371^ 

De  mort,  tant  sont  fort  et  serré  ; 

En  mi  les  pis  sont  enferré 

Si  fort  et  de  si  grant  ravine 

Cheû  fuissent  barbe  sovine,  13720 

Se  les  lances  ne  fuissent  fraites  ; 

Et  anchois  qu'il  eussent  traites 

Les  espees,  s'entrehurterent 

Si  fort  que  des  escus  portèrent  13724 

Les  boucles  ou  sont  li  cristal. 

Li  cheval  changent  lor  estai. 

Si  fort  se  hurtent  que  chancelent, 

Sor  les  quatre  piez  s'amoncelent  ;  1 3728 

Si  durement  estordi  furent 

C'une  grant  pieche  coi  s'esturent. 

Quant  revenu  sont,  si  se  trait 

L'uns  vers  l'autre  et  l'espee  trait;  13732 

Si  s'entrefierent  demanois 

Que  ne  lor  valurent  trois  nois 

Li  escu,  ains  les  ont  colpez  ; 

Bien  est  de  ferir  acolpez  1 3736 

Chascuns  que  pas  ne  se  refraignent  ; 

Les  helmes  dequassent  et  fraignent 

Que  toz  les  ont  esquartelez, 

Et  les  escus  enchantelez  ;  I374<^> 

A  paines  en  ont  tant  d'entier 

Que  mais  lor  puisse  avoir  mcstier. 

Urpins  de  che  qu'il  ot  se  cuevre, 

Hardement  et  force  recovre,  ^3744 

Car  docls  et  ire  l'en  esforce 

Qui  li  done  vertu  et  force  ; 

Si  fiert  Gavain  a  le  retraite 

De  l'espee  que  il  tint  traite  I374^ 

Sor  senestre  desor  le  flanc 

Si  qu'il  li  trenche  l'auberc  blanc  ; 

Du  quier  et  de  la  char  li  oste 

Plus  de  deus  doie  sor  le  coste,  1 3752 

Mais  ne  l'a  pas  navré  parfont. 

A  poi  Gavains  de  doel  ne  font 

Quant  il  vit  de  son  sanc  la  trache. 

Urpins  li  dist  :  «  Ja  vostre  estrache  i375^^ 

Ne  vous  venra  ja  mais  en  vie  ; 

Certes  mar  eûstes  envie 

De  jesir  od  ma  fille  bêle  : 

Onques  mais  déduis  de  pucele  i37<^<^^ 

N'achata  onques  hom  plus  chier, 

Qu'a  m'espee  trenchant  d'acier 

Vous  voirai  la  teste  colper. 

Gerbekt,  Percerai.  14 

Vous  ne  me  poez  eschaper  1 3764 

Ne  que  lassus  au  ciel  salir.  » 
Lors  requeurt  Gavain  assalir. 
Gavains  li  dois,  li  bien  apris, 
duant  vit  son  sanc,  d'ire  est  espris,         137^8 
Qui  par  le  plaie  hors  li  saut, 
Et  voit  Urpin  qui  si  l'assaut, 
Qui  de  bataille  le  lient  cort 
Et  molt  sovent  sore  li  cort,  13772 

Et  ot  et  voit  qu'il  li  pramet 
Que,  se  il  au  desoz  le  met,  • 

Que  il  li  colpera  le  chief. 
Urpins  li  queurt  sus  de  rechief  1 3776 

Qui  a  l'estor  se  rabandone. 
•  Et  me  sire  Gavains  li  done 

Par  mi  le  chief  du  brant  forbi 
Qu'il  l'estona  et  aorbi  13780 

Si  que  cil  ne  pot  veoir  goûte, 
Que  li  sans  li  file  et  dégoûte 
Es  oeus  et  contreval  la  fâche. 
Urpins  ne  set  que  d'ire  face  1 3784 

Quant  sent  que  el  chief  est  navrez  ; 
Al  mieus  que  puet  s'est  recovrez, 
De  che  qu'il  a  d'escu  se  cuevre 
Et  me  sire  Gavains  se  coevre,  13788 

Si  fiert  Urpin  et  Urpins  lui. 
Les  escus,  qui  furent  a  glui 
Saudé,  ont  toz  si  débâchiez 
Et  les  haubers  ont  si  trenchiez  13792 

Qu'en  pluisors  lius  li  sanz  lor  ist. 
Urpins  mie  ne  s'esbahist 
Por  plaie  ne  por  blecheûre. 
Vers  Gavain  vint  grant  aleûre,  13796 

Et  Gavains  contre  lui  acort  ; 
Li  uns  l'autre  sore  recort, 
Ferir  se  quident,  c'est  avis. 
En  estechant  en  mi  le  vis,  13800 

Mais  il  ne  se  sont  adesé  ; 
Les  les  mentons  lor  sont  rasé 
Et  lez  les  cols  li  brant  d'acier. 
Li  uns  prent  l'autre  a  embrachier  13804 

Por  traire  jus  et  por  abatre  ; 
Lors  se  comencent  a  debatre 
De  lor  pomiaus,  de  lor  espees  ; 
Il  ont  les  corroies  colpees  13808 

De  lor  elmes  dont  li  quartier 
N'estoient  mie  tôt  entier, 
Ains  sont  esquartelé  et  frait. 
Gavains  Urpin  a  terre  trait  1 38 1 2 

Par  force  jus,  tant  l'a  foulé 
Qu'a  poi  qu'il  ne  Ta  afolé  ; 
A  molt  grant  paine  se  redrece. 
Vers  mon  seignor  Gavain  s'adreche.       138 16 
Mais  Gavains  li  est  trestornez, 
D'une  part  del  champ  s'est  tornez 
Si  descendi  de  son  cheval. 
Les  règnes  abat  contreval,  13820 

Ses  atache  a  un  abrisel, 
En  haut  a  un  petit  rainsel. 
Et  puis  envers  Urpin  repaire. 
Et  dist  Urpins  :  «  Drois  est  que  paire      13824 
Cortois  cuers  et  fiers  et  hardis  ; 
En  vint  mile  n'en  a  pas  dis 
Qui  sifaitement  descendissent 
Ne  que  a  pié  se  desfendissent.  13828 

Certes  grant  vassalage  a  fait 
Gerbert,  Perceval*.  14. 

Et  s'il  ne  m'eûst  tant  mesfait 

Pais  feïssons  assez  briement. 

Mais  al  cuer  ai  tel  marrement,  13832 

Quant  de  mes  enfanz  me  sovient, 

Si  très  grans  duels  al  cuer  me  vient 

Que  je  ne  sai  que  devenir. 

Cornent  qu'il  en  doie  avenir  13836 

N'ai  talent  de  moi  acorder. 

Je  ne  m'i  porroie  acorder  ; 

Quant  de  ma  fille  me  remort 

Et  de  mes  fius  que  il  a  mort,  13840 

Toz  li  sanz  me  fremist  et  bout.  » 

Lors  requeurt  seure  tôt  debout 

Gavains  et  il  lui  de  rechief. 

L'uns  fiert  l'autre  par  mi  le  chief,  13844 

Quanqu'il  puet,  sovent  et  menu. 

Lors  resont  bras  a  bras  venu, 

Puis  si  se  sont  al  luitier  pris. 

Gavains,  qui  bien  estoit  apris  13848 

D'estor  soffrir  et  de  bataille, 

Saisist  Urpin  par  le  ventaille  ; 

Tant  le  tyre,  tant  le  débat 

Que  devant  soi  adens  l'abat  ;  13852 

Ilueques  l'a  si  fort  estraint 

Que  por  un  poi  qu'il  ne  l'estaint. 

Urpins  s'estent,  qui  fu  plainz  d'ire, 

Et  Gavains  li  a  pris  a  dire  :  13856 

«  Vassal,  fait  il,  prie  merchi.  » 

Et  dist  Urpins  :  «  Ançois  m'ochi. 

Car  je  n'ai  cure  de  plus  vivre. 

Quant  conquis  m'as  ;  mais  or  délivre      13860^ 

Cest  siècle  de  moi,  bien  feras 

Et  mains  d'anemis  en  aras  ; 

Car  saches  bien,  se  Dius  me  voie, 

Que  se  je  au  desoz  t'avoie  13864 

Ausi  con  tu  m'as  orendroit, 

Ja  proiere  ne  t'i  voldroit 

Que  ne  te  tolisse  la  teste. 

—  Bien  as  denonchie  ta  feste,  13868 
Dist  Gavains,  et  je  t'ochirrai, 

Que  ja  ne  t'en  respiterai, 

Puis  que  tu  ne  me  vels  rover 

Merchi.  Or  puis  je  bien  prover  13872 

Que  tu  n'as  cure  de  ta  vie. 

Et  s'avoie  molt  grant  envie 

Qu'a  toi  acorder  me  peùsse, 

Que  ta  pais  et  t'amour  eusse  13876 

Et  ensement  a  nos  amis. 

—  Tu  t'iez  de  noient  entremis, 
Dist  Urpins,  je  n'en  ai  que  faire. 

Fais  de  moi  che  que  tu  dois  faire.  j>        13880 

Einsi  Gavains  li  preus  detrie. 

Qui  Urpin  bonement  otrie 

Qu'il  avra  merchi  bonement. 

Se  il  velt  dire  solement  1 3884 

Qu'il  soit  outrez  et  prit  merchis  ; 

Mais  il  aime  mius  estre  ocis, 

Dont  a  Gavain  durement  grieve. 

Le  pan  del  hauberc  li  sozlieve,  13888 

Ja  li  boutast  tôt  sanz  demeure 

El  cors  de  s'espee  l'ameure, 

Quant  il  garde  dalez  un  pin 

Et  voit  venir  la  fille  Urpin,  13892 

Ki  Bloiesine  est  apelee. 

Grant  oirre  vint  par  la  valee 

Desor  un  cheval  palefroi, 

Por  son  père  fu,en  esfroi  ;  13896 

Quant  ele  le  voit  en  tel  point, 

Isnelement  celé  part  point 

Et  vient  a  Gavain,  si  descent 

Et  prie  merchis  plus  de  cent,  1 3900 

Por  Dieu,  qu'il  n'ochie  son  père  : 

«  Gentius  hom,  or  gardez  que  père, 

Por  Dieu  saint,  eûstes  amie, 

Que  por  s'amour  n'ocïez  mie  1 39^4 

Mon  père,  or  en  aiez  pitez 

Et  sa  vie  li  respitez.  » 

Gavains,  qui  bien  ot  et  entent 

A  coi  celé  parole  tent  13908 

Que  Bloiesine  li  a  dite, 

Que  por  s'amour  son  père  quite. 

Se  li  a  dit  tôt  sanz  demour  : 

«  Ma  damoisele,  por  l'amour  13912 

Que  vous  ramenteu  m'avez 

Vous  quit  vo  père,  or  l'en  menez.  » 

A  tant  Gavains  li  biaus  se  dreche, 

Et  Urpins  por  la  grant  destreche  1391^ 

Qu'il  ot  eue  se  pasma. 

Gavains,  qui  Bloiesine  ama 

De  qui  ot  fait  ses  volentez. 

L'a  baisie,  puis  est  montez,  13920 

Se  li  prie  que  li  soviegne 

De  s'amour  et  que  ele  viegne 

A  la  cort  son  oncle  le  roi. 

Et  il  prendra  de  li  conroi  13924 

Qu'ele  ert  honorée  et  servie, 

Ses  amis  ert  tote  sa  vie  ; 

Celé  l'otroia  bonement. 

A  tant  s'en  part  isnelement  13928 

Gavains  qui  a  Dieu  le  comande, 

Et  celé  a  son  père  demande, 

Quant  il  revint  de  pâmoisons, 

S'il  porra  garir  par  poisons,  13932 

Et  il  respont  qu'il  ne  savoit, 

Que  si  grant  doel  al  cuer  avoit 

De  ses  fius  et  de  lui  meïsme 

Que  il  volroit  estre  en  abisme  1393^ 

Fondus,  ne  li  chaut  qu'il  deviegne. 

«  Avoi  !  pères,  se  biens  me  viegne, 

Il  meschiet  sovent  maint  preudome. 

Sire,  par  saint  Pierre  de  Rome,  13940 

Or  pensez  de  vous  conforter 

Et  si  laissiez  le  doel  ester, 

Que  tôt  issi  doit  preudom  faire  ; 

Il  doit  estre  de  tel  affaire  13944 

Qu'il  se  confort  de  son  anui. 

Ne  tieng  pas  a  sage  celui 

Qui  fait  par  sa  dolor  nonchier 

Ses  anemis  esleechier.  »  13948 

Urpins,  quand  sa  fille  entendi, 

Est  montez,  que  plus  n'atendi. 

Et  sa  fille  erranment  remonte. 

Ne  ferai  pas  d'aus  lonc  aconte  :  13952 

A  lor  chastel  sont  repairic 

Ou  si  home  sont  tout  irié  ; 

Entendu  ont  au  desarmer, 

Ses  plaies  li  font  acesmer.  1395^ 

Mais  d'aus  vous  lairai  ore  ester. 

Si  voirai  de  Gavain  conter 

Qui  chevalche  par  la  forest 

Et  tant  a  erré  sanz  arest  1 3960 

Qu'a  Tanuitier  ensi  avint 

Qu'el  bois  de  Claradeure  vint 

A  l'ermitage  et  al  convers 

Ou  la  pucele  as  Dras  Envers  13964 

Estoit  entrée  por  servir 

Dieu  que  s'amour  puist  deservir. 

La  jut  Gavains  icele  nuit  ; 

Ne  puet  estre  ne  li  anuit,  13968 

Car  n'ot  que  mengier  ne  que  boivre 

Fors  sauvechons,  glans  et  genoivre, 

Et  iaue  d'une  fontenele 

Q.ui  estoit  joste  une  chapele,  13972 

Et  ses  chevaus  si  ot  du  fain. 

Assez  ot  et  malaise  et  fain 

Gavains  et  si  ot  raolt  dur  lit. 

Et  ce  li  vint  molt  a  délit  13976 

Que  la  pucele  li  conta, 

Conques  un  mot  n'i  mesconta, 

Cornent  Perchevaus  l'ot  vengie 

Et  cornent  il  ot  dessegie  13980 

L*ost  qui  a  Montesclaire  fu, 

Et  celui  ochis  qui  le  fu 

Portoit  en  la  geule  au  dragon 

Et  getoit  a  si  grant  randon.  1 3984 

Quant  me  sire  Gavains  oï 

La  pucele,  molt  s'esjoï, 

Car  bien  entent  et  set  et  voit 

Que  Perchevaus  li  preus  avoit  13988 

Assomé  l'aventure  estraigne 

Por  coi  il  parti  de  Bretaigne, 

Que  voé  ot  qu'il  i  venroit. 

Après  a  dit  :  «  Que  me  volroit  13992 

Li  alers,  quant  a  fin  l'a  traite 

Cil  dont  on  a  dite  et  retraite 

Tantes  bontez  ;  et  ce  est  drois, 

Car  il  est  chevaliers  adrois  1 3996 

Et  preus  et  vaillans  et  hardis 

Et  loiaus  en  fais  et  en  dis. 

Ne  le  me  dist  pas  por  doutance 

Con  ne  li  tornast  a  viltance.  »  14000 

Sifaitement  Gavains  devise. 

Au  matin,  quant  le  jor  avise, 

A  mis  et  son  frain  et  sa  sele, 

Puis  monte  et  a  la  damoisele  14004 

A  pris  congié.  A  tant  s'en  va. 

Et  tant  a  erré  qu'il  trova 

Bien  quatre  mile  chevaliers. 

Et  autretant  i  ot  moilliers,  14008 

Qui  avec  contast  les  puceles, 

Con  ot  le  roi  conté  noveles 

Que  ses  niez  fu  en  prison  mis  ; 

Si  ot  mandé  de  ses  amis  140 12 

Des  mius  vaillans  que  pot  avoir 

Par  prière,  par  son  avoir, 

Si  avoit  fait  promesse  et  veu 

Qu'il  iroit  querre  son  neveu,  14016 

Ne  ja  mais  jor  n'en  revenroit 

En  Bretaigne,  si  raveroit 

Son  neveu  de  prison  osté 

Par  prière  ou  par  poesté  ;  14020 

Querre  l'aloit  en  tel  manière. 

Quant  Gavains  choisi  sa  baniere 

Et  a  veii  les  trez  tendus. 

De  fine  joie  est  estendus.  14024 

Tant  ala  qu'en  l'ost  est  entrez  ; 

Des  premiers  qu'il  a  encontrez 

Fu  tôt  maintenant  conneùs  ; 

Chascuns  crie  :  «  Bien  soit  venus  1402.S 

Li  buens,  li  biaus,  li  preus,  H  gens, 

Q.ui  doit  estre  de  totes  gens 

Prisiez  et  loez  par  droiture  ! 

—  Et  Dius  vous  doinst  bone aventure,     14032 

Ce  dist  Gavains,  a  toz  ensamble  !  » 

Sor  le  Gringalet  qui  tost  amble 

S'en  est  venus  al  trèfle  roi  ; 

Li  rois  le  vit,  a  son  conroi  1403^^ 

Le  reconnut  ;  sus  est  salis 

Me  sire  Yvains  et  Brandelis 

Et  Lancelos  et  Saigremors 

Et  Keps  qui  quidoit  qu'il  fust  mors,        14040 

Gisflés  et  Karados  Briesbras. 

Li  rois  l'acole  entre  ses  bras. 

Si  le  baise  molt  dolcement, 

Et  tôt  li  baron  ensement  ;  14044 

Descendus  est,  desarmé  l'ont. 

La  roïne  et  les  dames  font 

Joie  de  lui,  n'est  pas  merveille  ; 

La  roïne  li  appareille  14048 

Reube  vaire  qui  bien  li  sist. 

Et  li  rois  al  souper  s'asist  ; 

Encoste  lui  s'asist  Gavains. 

Li  rois,  qui  fu  de  joie  plains,  14052 

A  fait  les  barons  asseoir 

Si  que  chascuns  le  pot  veoir. 

Après  souper  Gavains  conta 

Coment  ses  bons  amis  l'osta,  14036 

Perchevaus,  de  la  prison  fors 

Qui  tant  estoit  orible  et  fors. 

Molt  a  bel  les  mos  recordez 

Coment  Perchevaus  acordez  14060 

Estoit  as  fius  au  chevalier 

«  Qui  vo  terre  vint  chalengier, 

Quant  vo  colpe  d'or  emporta 

Et  Yonés  le  raporta,  14064 

Quant  ocis  l'ot  d'un  gavelot.  » 

Et  quant  li  bons  rois  Artus  l'ot, 

Molt  par  est  joians  de  l'acorde 

Que  Gavains,  ses  niez,  li  recorde  ;  14068 

Son  neveu  baise  et  si  l'acole. 

L'endemain  s'en  vont  vers  Nicole 

Si  main  qu'il  virent  ajorner  : 

La  voira  li  rois  coroner  14072 

Por  festoier  et  dus  et  contes. 

Chi  endroit  s'areste  li  contes 

De  Gavain  et  du  roi  Artu 

Qui  Dieus  doinst  honour  et  vertu  14076 

Et  les  défende  de  tout  mal  ; 

Si  parole  de  Percheval. 


n 


% 


14*.  —  GoRMONT  ET  IsEMBART,  fragment  de  chanson  de  geste  du 
xiiesiècle,2eéd. revue, par AlphonseBayot;  xiv-71  pages.  4Ù.  » 

1 5*.  —  Les  Chansons  de  Jauf ré  Rudel,  2^  éd.  revue,  par  Alfred 
Jeanroy;  xiii-37  pages 3  fr.  ^o 

16.  —  Bibliographie  sommaire  des  Chansonniers  Provençaux, 

par  Alfred  Jeanroy  ;  viii-89  pages 3  fr.  40 

17.  —  Bertran  de  Marseille,  La  Vie  de  Sainte  Enimie, 
poème  provençal  du  xiiie  siècle,  éd,  par  Clovis  Brunel  ;  xv- 
78  pages 3  fr.     » 

18.  —  Bibliographie  sommaire  des  Chansonniers  Français  du 

MOYEN  AGE  par  Alfred  Jeanroy  ;  viii-79  pages.       3  fr.  40 

19*.  —  La  Chanson  d'Aspremont,  chanson  de  geste  du  xii*  siècle, 
texte  du  manuscrit  de  Wollaton  Hall,  2©  éd.  revue,  par  Louis 
Brandin,  t.  I,  vv.  1-6156  ;  xii-208  pages 9  fr.     » 

20.  —  Gautier  d'Aupais,  poème  courtois  du  xiiie  siècle,  éd.  par 
Edmond  Faral  ;  x-32  pages i  fr.  95 

21*.  —  Petite  Syntaxe  de  l'ancien  français,  par  Lucien  Pou- 
let, 2e  éd.  revue  ;  viii-304  pages i 10  fr.     » 

22*.  —  Le  Couronnement  DE  Louis,  chanson  de  geste  du  XII*  siècle, 
éd.parERNESTLANGLOis,  2eéd.revue;xvii-i7opages.     9  fr.  » 

23.  —  Chansons  satiriques  et  bachiques,  éd.  par  A.  Jeanroy 
et  A.  LÂNGFORS  ;  xiv-145  pages 7  fr.  50 

24.  —  Les  Chansons  de  Conon  de  Béthune,  éd.  par  Axel 
Wallenskôld  ;  xxiii-39  pages .        3  fr.     » 

25*.  —  La  Chanson   d'Aspremont,   2e  éd.   revue,  par    Louis 
Brandin  ;  t.  II,  w,  6155-11376,  11-211  pages. ...     10  fr.     » 

26.  —  PiRAMUS  ET  TiSBÉ,  poèmc  du  xiie  siècle,  éd.  par  C.  de 
BoER  ;  X11-5 5  pages 3  fr.     » 

27.  —  Les  poésies  de  Cercamon,  éd.  par  Alfred  Jeanroy  ;  ix- 

40  pages 2  fr.  50 

28.  —  Gerbert  de  Montreuil,  La  continuation  dePerceval,  éd. 

par  Mary  Williams,  t.  I,  vv.  1-7020;  v-2 15  pages.       8  fr.     » 

29.  —  Le  Roman  de  Troie  en  prose,  éd.  par  L.  Constans  et 
E.  Faral,  t.  I  ;  iv-170  pages 8  fr.     » 

30.  —  La  Passion  du  Palatinus,  mystère  du  xive  siècle,  éd.  par 
Grâce  Frank  ;  xiv-ioi  pages 6  fr.     » 

31.  —  Le  Mariage  des  Sept  Arts,  par  Jehan  le  Teinturier 
d'Arras,  suivi  d'une  version  anonyme,  poèmes  français  du 
xive  siècle,  éd.  par  Arthur  Lângfors;  xiv-35  pages      2  fr.  75 

32.  —  Alain  Chartier,  Le  Quadrilogue  invectif,  éd.  par 
E.  Droz  ;  xii-76  pages 4  fr.     » 

33.  —  La  Q.UESTE  DEL  Saint  Graal,  éd.  par  Albert  Pauphilet; 
XVI-304  pages 14  fr.     » 

34.  —  Charles  d'Orléans,  Poésies,  éd.  par  Pierre  Champion,  t.  I; 
XXXV-291  pages 14  fr.     » 

35.  —  Maistre  Pierre  Pathelin,  éd.  par  Richard  T.  Holbrook  ; 
x-i  32  pages 8  fr.     » 


36.  —  Adam  le  Bossu,  Le  Jeu  de  Robin  et  Marion  suivi  du 
Jeu  du  Pèlerin,  éd.  par  Ernest  Langlois  ;  x-94  p.       6  fr.     » 

39.  ■—  Jongleurs  et  Troubadours  Gascons  des  xiie  et  xiif 
siècles,  éd.   par  Alfred  Jeanroy  ;   vii-78  pages..       3  fr.  50 

40.  —  Robert  de  Clari,  La  Conquête  de  Constantinople, 
éd.  par  Philippe  Lauer,  xvi-132  pages 6  fr.  50 

41.  —  AucASSiN  et  Nicolette,  éd.  par  Mario  Roques  ;  xxxvi- 
99  pages 7  fr.     » 

42.  —  Les  Chansons  de  Guilhemde  Cabestanh,  éd.  par  Arthur 
Lângfors  ;  xviii-97  pages. 7  fr.     » 

43.  —  Lettres  françaises  du  xiii©  siècle  :  Jean  Sarrasin, 
Lettre  a  Nicolas  Arrode(i249),  éd.  par  Alfred  L.  Poulet; 
xi-24  pages 2  fr.  25 

44.  —  Eneas,  éd.  par  J.  J.  Salverda  de  Grave,  1. 1;  w.  1-5998; 
xxxvi-183  pages 12  fr.     » 

45.  —  La  Chanson  de  Sainte  Foi  d'AoEN,  éd.  par  Antoine 
Thomas  ;  xxxviii-88  pages : 10  fr.     » 

46.  —  Les  Poésies  de  Jausbert  de  Puycibot,  éd.  par  William 
P.  Shepard  ;  xvîii-94  pages 7  fr.     » 

47.  —  Proverbes  français  antérieurs  au  xve  siècle,  éd.  par 
Joseph  Morawski  ;  xxiii-145  pages 9  fr.     » 

48.  —  Jean  Bodel,  Le  Jeu  de  Saint-Nicolas,  éd.  par  Alfred 
Jeanroy  ;  xvi-93  pages  , -        .       5  fr.     » 

49.  —  Rutebeuf,  Le  Miracle  de  Théopi  par  Grâce 
Frank  ;  xiii-41  pages 3  fr.  25 

50.  —  Gerbert  de  Montreuil,  La  continuation  de  Percevai, 
éd.  par  Mary  Williams,  t.  II,  vv.  7021-14078 9  fr.     « 


Pour  paraître  en  iç2)  et  1^26  : 
Première  série  :   Textes. 

Chrétien  de  Troies  et  ses  continuateurs,  Gerbert  de  Montreuil, 

La  Continuation  de  Perceval,  éd.  par  Mary  Williams,  t.  III. 
Jean  Renart,  Galeran  de  Bretagne,  éd.  par  Lucien  Poulet. 
Renault  de   Beaujeu,   Le   Bel    Inconnu,   éd.   par  G.   Perrie 

Williams. 
Charles  d'Orléans,  Poésies,  éd.  par  Pierre  Champion,  t.  IL 
Le  Roman  d'Eneas,  éd.  par  J.-J.  Salverda  de  Grave,  t.  IL 
Amadas  et  Idoine,  éd.  par  J.-R.  Reinhard. 
Le  Siège  de  Barbastre,  éd.  par  J.-L.  Perrier. 
Chrétien  de  Troies,  Guillaume  d'Angleterre,  éd.  par  M.  Wi 

motte. 

Deuxième  série  :  Manuels. 

Petite  syntaxe  du  moyen  français,  par  Lucien  Poulet. 

La  musique  du  moyen  âge,  par  Th.  Gerold. 

Les  armoiries  en  France  aux  xiie  et  xiiie  siècles,  par  Max  PrinetT 

ABBEVILLE  (fRANCE).    —    IMPRIMERIE   F.    PAILLART. 

